**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 17 Μαρτίου 2022, ημέρα Πέμπτη και ώρα 10.10΄, στην Αίθουσα «Προέδρου Αθανασίου Κωνστ. Τσαλδάρη» (223), του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής, κ. Σταύρου Καλογιάννη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομικών «Εκσυγχρονισμός του πλαισίου λειτουργίας της Επιτροπής Κεφαλαιαγοράς - Πρόγραμμα συνεισφοράς Δημοσίου σε ευάλωτους οφειλέτες μέχρι τη μεταβίβαση της κατοικίας τους στον φορέα απόκτησης και επαναμίσθωσης του κεφαλαίου Α΄ του μέρους δευτέρου του τρίτου βιβλίου του ν. 4738/2020 - Ενσωμάτωση στην ελληνική νομοθεσία των Οδηγιών (ΕΕ) 2020/1151 και (ΕΕ) 2021/1159, νέος μειωμένος Ενιαίος Φόρος Ιδιοκτησίας Ακινήτων (ΕΝ.Φ.Ι.Α.), επείγουσες φορολογικές και τελωνειακές ρυθμίσεις για την αντιμετώπιση ιδίως της ενεργειακής κρίσης και άλλες διατάξεις».

Στην συνεδρίαση παρέστησαν ο Υπουργός Οικονομικών κ. Χρήστος Σταϊκούρας, ο Υφυπουργός Οικονομικών, κ. Απόστολος Βεσυρόπουλος καθώς και αρμόδιοι Υπηρεσιακοί Παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αμανατίδης Γεώργιος, Αναστασιάδης Σάββας, Βλάχος Γεώργιος, Βολουδάκης Μανούσος – Κωνσταντίνος, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κεφαλογιάννης Ιωάννης, Κόνσολας Εμμανουήλ (Μάνος), Κοντογεώργος Κωνσταντίνος, Λεονταρίδης Θεόφιλος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κόκκαλης Βασίλειος, Κουρουμπλής Παναγιώτης, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σπίρτζης Χρήστος, Συρμαλένιος Νικόλαος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αρβανιτίδης Γεώργιος, Κατρίνης Μιχαήλ, Λοβέρδος Ανδρέας, Σκανδαλίδης Κωνσταντίνος, Κομνηνάκα Μαρία, Γεώργιος Λαμπρούλης, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος, Αρσένης Κρίτων – Ηλίας και Λογιάδης Γεώργιος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι καλημέρα, κύριοι Υπουργοί, κυρία Γενική Γραμματέα καλημέρα.

Ξεκινά η συνεδρίαση της Επιτροπής μας με θέμα ημερήσιας διάταξης, την επεξεργασία και εξέταση του σχεδίου νόμου του Υπουργείου Οικονομικών: «Εκσυγχρονισμός του πλαισίου λειτουργίας της Επιτροπής Κεφαλαιαγοράς - Πρόγραμμα συνεισφοράς Δημοσίου σε ευάλωτους οφειλέτες μέχρι τη μεταβίβαση της κατοικίας τους στον φορέα απόκτησης και επαναμίσθωσης του κεφαλαίου Α΄ του μέρους δευτέρου του τρίτου βιβλίου του ν. 4738/2020 - Ενσωμάτωση στην ελληνική νομοθεσία των Οδηγιών (ΕΕ) 2020/1151 και (ΕΕ) 2021/1159, νέος μειωμένος Ενιαίος Φόρος Ιδιοκτησίας Ακινήτων (ΕΝ.Φ.Ι.Α.), επείγουσες φορολογικές και τελωνειακές ρυθμίσεις για την αντιμετώπιση ιδίως της ενεργειακής κρίσης και άλλες διατάξεις».

Πριν ξεκινήσω να σας πω για τον προτεινόμενο προγραμματισμό των Επιτροπών μας. Την ερχόμενη Δευτέρα στη 1:00μμ στην ίδια αίθουσα θα έχουμε ακρόαση Φορέων, στις 3:00μμ θα έχουμε την 3η συνεδρίαση- επίσης στην ίδια αίθουσα την Δευτέρα- και την Τρίτη στις 10 η ώρα το πρωί θα έχουμε την 2η Ανάγνωση στην αίθουσα Γερουσίας.

Θα παρακαλέσω, επίσης, τους Εισηγητές να μας προτείνουν Φορείς, έτσι ώστε να ειδοποιηθούν για να είναι τη Δευτέρα, στη μία ώρα το μεσημέρι, μαζί μας.

Το λόγο ζήτησε και έχει ο κ. Αλεξιάδης.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Ευχαριστώ.

Κύριε Πρόεδρε, πριν από την πρόταση για τους Φορείς, σε σχέση με τη συνεδρίαση στη σημερινή. Η σημερινή συνεδρίαση είναι τελείως προσχηματική, διότι κατατέθηκε Τρίτη βράδυ γύρω στις 7 η ώρα- 70 άρθρα περίπου, 250 σελίδες- γίνεται σήμερα μία συνεδρίαση, το να καλέσουμε αύριο τους Φορείς, δεν να προλάβουν να ετοιμαστούν- θα τους ειδοποιήσουμε φαντάζομαι τέτοια ώρα- και είναι πολύ πιεσμένος ο χρόνος, για να τους καλέσουμε σήμερα για τη Δευτέρα. Είναι πολύ πιεσμένος ο χρόνος, δεν καταλαβαίνω, τι είναι το επείγον για όλη αυτή τη διαδικασία.

Παράκληση, λοιπόν, να δοθεί περισσότερος χρόνος, δεν υπάρχει λόγος για να διαχειριζόμαστε τόσο πολύ, παράκληση λοιπόν, να δοθεί και άλλος χρόνος, δεν χρειάζεται ούτε πίεση μεταξύ των Επιτροπών, ούτε οτιδήποτε άλλο, εκτός αν υπάρχει κάτι άλλο, να μας το πει με σαφήνεια η Κυβέρνηση να προετοιμαζόμαστε, εμείς είμαστε έτοιμοι.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Παρακαλώ, το λόγο έχει ο κ. Παπαδημητρίου.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ (Εισηγητής της Πλειοψηφίας):** Ευχαριστώ.

Είναι κατανοητό για την Αντιπολίτευση, γιατί δεν παρακολουθεί τα θέματα, είναι γνωστά εδώ και πολλές μέρες, οι δε άνθρωποι οι οποίοι θα κληθούν, είναι βαθύτατοι γνώστες του αντικειμένου και των διατάξεων, τα ξέρουν, υπήρξε συνεργασία επί μακρόν με το Υπουργείο, νομίζω ότι δεν υπάρχει κανένα θέμα να προχωρήσουμε κανονικά, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τον κ. Παπαδημητρίου.

Σε αυτά που είπε ο κ. Αλεξιάδης θέλω να πω, ότι δεν έχουμε κάποια διαδικασία επείγοντος, αγαπητέ κύριε Αλεξιάδη, ίσα ίσα για τους Φορείς υπάρχει άπλετος χρόνος. Στα νομοσχέδια καλούμε- το γνωρίζετε πολύ καλά- την επόμενη μέρα τους εκπροσώπους Φορέων και έρχονται και τοποθετούνται, εδώ έχουν ένα τετραήμερο μπροστά τους να μελετήσουν το νομοσχέδιο και να μας πουν τις απόψεις τους.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Όταν έχει προηγηθεί Διαβούλευση, κύριε Πρόεδρε, εδώ δεν έχει προηγηθεί.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Παρακαλώ, το λόγο έχει ο κ. Μπάρκας.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Πρόεδρε, επί της διαδικασίας.

Εφόσον υπάρχει χρόνος, κύριε Πρόεδρε και επειδή είστε και εσείς εκλεγμένος στην επαρχία, δεν καταλαβαίνω την Δευτέρα ποια η ανάγκη να μπει η συνεδρίαση- και οι δύο Υπουργοί εκλεγμένοι στην επαρχία είναι- φαντάζομαι, κύριε Πρόεδρε, θα μπορούσαμε να σχεδιάσουμε την Τρίτη. Γνωρίζετε πάρα πολύ καλά, ότι αυτή η πρακτική υπάρχει ως βοήθεια στους βουλευτές επαρχίας.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Καλώς, προτιμήσαμε να κάνουμε τις συνεδριάσεις τη Δευτέρα αντί για αύριο, που θα μπορούσαμε να έχουμε προγραμματίσει συνεδρίαση, ακριβώς για να διευκολύνουμε όλους τους συναδέλφους να μπορέσουν να είναι στο τέλος της εβδομάδας στις εκλογικές τους Περιφέρειες.

Περνάμε, λοιπόν, στους Εισηγητές και το λόγο έχει ο κ. Παπαδημητρίου.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ (Εισηγητής της Πλειοψηφίας):** Ευχαριστώ πολύ, κύριε Πρόεδρε.

Το σημερινό νομοσχέδιο, που αποκτά βεβαίως ιδιαίτερα ενδιαφέρον λόγω της συμπερίληψης διατάξεων για την περαιτέρω μείωση του ΕΝ.Φ.Ι.Α. και την απαλλαγή των αγροτών από φορολογικές επιβαρύνσεις σε συγκεκριμένα ζητήματα, έχει ενδιαφέρον, κυρίως γιατί προσαρμόζει τα ζητήματα της Κεφαλαιαγοράς και με το Ευρωπαϊκό Δίκαιο, άρα θα αναφερθώ πολύ σύντομα, κύριε Πρόεδρε, σε αυτά και θα προχωρήσω με τα υπόλοιπα, που είναι και μεγαλύτερου ενδιαφέροντος για τους βουλευτές.

Έχουμε πέντε τμήματα στο νομοσχέδιο.

Στο πρώτο μέρος εκσυγχρονίζεται το πλαίσιο λειτουργίας της Επιτροπής Κεφαλαιαγοράς, με την εισαγωγή στοχευμένων παρεμβάσεων για την αποτελεσματικότερη άσκηση των αρμοδιοτήτων της επιτροπής, ενίσχυση του εποπτικού της ρόλου και μεγαλύτερη διαφάνεια. Βασικές αλλαγές είναι η υποχρέωση του Διοικητικού Συμβουλίου να καταρτίζει στρατηγικό σχέδιο μακροπρόθεσμης στρατηγικής κατεύθυνσης της επιτροπής και ετήσιο επιχειρησιακό σχέδιο- είναι το άρθρο 4- και με αυτό τον τρόπο παρακολουθείται μία πάγια διαδικασία που πρέπει να έχουν όλα τα Όργανα που ασχολούνται με τα δημόσια πράγματα και τις ρυθμίσεις της αγοράς, η πενταετής παραγραφή που θεσμοθετείται για τις παραβιάσεις της νομοθεσίας που ισχύει στην Κεφαλαιαγορά και επιδιώκει την ενίσχυση της ασφάλειας δικαίου- είναι το άρθρο 6, η σύσταση της Διεύθυνσης Αξιολογήσεων της Επιτροπής Κεφαλαιαγοράς που είναι αρμόδια για την αξιολόγηση των υποθέσεων που χειρίζονται οι Διευθύνσεις της επιτροπής- το άρθρο 9- είναι επίσης μια πολύ ενδιαφέρουσα προσαρμογή στα κοινοτικά ισχύοντα για τη χώρα μας.

Οι νέες ρυθμίσεις ενισχύουν συνολικά τη διαφάνεια και την αποδοτικότητα της Ελληνικής Κεφαλαιαγοράς, δημιουργώντας συνθήκες προσέλκυσης επενδυτών και περαιτέρω άντλησης κεφαλαίων μέσω της Κεφαλαιαγοράς.

Στο δεύτερο μέρος εισάγεται με το νομοσχέδιο ένα ενδιάμεσο πρόγραμμα κρατικής στήριξης των δανείων για πρώτη κατοικία των ευάλωτων οφειλετών, μέχρι τη λειτουργία του Φορέα Απόκτησης και Επαναμίσθωσης. Λειτουργεί συμπληρωματικά στο ν.4738/2020- τον γνωστό νόμο ως «δεύτερη ευκαιρία»- και βελτιώνεται το πλαίσιο διαχείρισης του προσωπικού και εταιρικού δανεισμού, για να αντιμετωπίζεται το πρόβλημα της υπερχρέωσης νοικοκυριών και επιχειρήσεων από τη γνωστή σε όλους μας, δυστυχώς, «παγίδα χρέους».

Δεδομένης της παρούσας δυσμενούς οικονομικής συγκυρίας κύριε Πρόεδρε η κυβέρνηση επιδιώκει, με την εισαγωγή των διατάξεων αυτών, να δημιουργηθεί ένα δίκτυο προστασίας των ευάλωτων νοικοκυριών, να θεσμοθετηθεί νέο πρόγραμμα διάρκειας 15 μηνών, όπου το κράτος θα επιδοτεί τη δόση του δανείου των ευάλωτων νοικοκυριών, θα αποτρέπει το πλειστηριασμό της πρώτης κατοικίας του ευάλωτου οφειλέτη, αναστέλλοντας κάθε διαδικασία αναγκαστικής εκτέλεσης. Είναι τα άρθρα 13 και 14. Το ύψος της μηνιαίας κρατικής επιδότησης στη δόση δανείου για πρώτη κατοικία, θα ανέρχεται στο ποσό των 70 έως 210 ευρώ, ανάλογα με τη σύνθεση του νοικοκυριού. Είναι το άρθρο 20, ενώ το πρόγραμμα θα υλοποιηθεί μέσω ειδικής ηλεκτρονικής πλατφόρμας, που είναι φιλική για το χρήστη και δεν έχει γραφειοκρατικές περιττές διαδικασίες. Η εν λόγω πλατφόρμα σχεδιάζεται από την Ειδική Γραμματεία Διαχείρισης Ιδιωτικού Χρέους, σύμφωνα με τα άρθρα 16 και 17. Τα κριτήρια, για να χαρακτηριστεί ένα νοικοκυριό ευάλωτο, είναι τα ίδια με αυτά που ισχύουν στην επιδότηση ενοικίου, όπως έχει προσδιοριστεί στο Ν. 4472 του 2017.

Στο τρίτο μέρος του νομοσχεδίου ενσωματώνεται στην ελληνική νομοθεσία η Οδηγία 20201151 της Ευρωπαϊκής Ένωσης για να εναρμονιστούν τα ζητήματα διάρθρωσης των ειδικών φόρων κατανάλωσης, που επιβάλλονται στην αλκοόλη και τα αλκοολούχα ποτά, είναι τα άρθρα 27 ως 34, καθώς και η Ευρωπαϊκή Οδηγία 2021/1159 για την απαλλαγή από τον ΦΠΑ στα εισαγόμενα αγαθά και υπηρεσίες προς την Ευρωπαϊκή Επιτροπή, ή φορέα της Ευρωπαϊκής Ένωσης, κατά την εκτέλεση καθηκόντων για την αντιμετώπιση της πανδημίας covid 19, είναι το άρθρο 37, ενώ τροποποιούνται διατάξεις του Ν. 2969 του 2001, με τίτλο «αιθυλική αλκοόλη και αλκοολούχα προϊόντα», με στόχο την επικαιροποίηση και τη βελτίωση των όρων που διέπουν το καθεστώς των διήμερων μικρών αποσταγματοποιών. Είναι τα άρθρα 35 και 36.

Στο πέμπτο και τελευταίο μέρος του σχεδίου νόμου, ξεχωρίζω το άρθρο 62 που θεσπίζει την απαλλαγή του ΤΑΙΠΕΔ από την υποχρέωση υποβολής ισόποσης, ή άλλης εγγύησης, στο πλαίσιο υλοποίησης των συμβάσεων στρατηγικής σημασίας. Η ρύθμιση αυτή συμβάλλει στην αποτελεσματικότερη υλοποίηση, εκ μέρους του ΤΑΙΠΕΔ, της διαδικασίας ωρίμανσης των συμβάσεων στρατηγικής σημασίας, που προβλέπονται στο ν. 4799/2021.

Επίσης, το άρθρο 65 θεσπίζει και για το 2022, τη ρύθμιση για την παραχώρηση απλής χρήσης αιγιαλού και παραλίας. Στόχος της διάταξης είναι η οικονομική ενίσχυση των τουριστικών και άλλων συναφών επιχειρήσεων και η διευκόλυνση τους, ώστε να ανταπεξέλθουν στις οικονομικές επιπτώσεις της συνεχιζόμενης πανδημίας, οι οποίες, βεβαίως, έχουν γίνει πολύ χειρότερες, μετά τις δραματικές εξελίξεις από την επίθεση της Ρωσίας στην Ουκρανία.

Το τέταρτο και σημαντικότερο, κατά τη γνώμη μου, μέρος, με την έννοια ότι αφορά ολόκληρη την κοινωνία, πέραν των ρυθμίσεων που είναι σημαντικές για τη λειτουργία των αγορών αυτών, όπως αναφέραμε, εισάγονται ρυθμίσεις που έχουν στόχο να ενισχυθεί το εισόδημα των πολιτών, ιδίως της μεσαίας τάξης, αλλά, βεβαίως και των ευάλωτων νοικοκυριών. Εισάγονται επίσης, φορολογικές παρεμβάσεις με στόχο στήριξης του πρωτογενούς κλάδου της χώρας, αγροτών και κτηνοτρόφων, που πλήττονται από την τρέχουσα ενεργειακή κρίση.

Τα άρθρα 40 έως 49, ρυθμίζουν με τρόπο ορθολογικό, κατά τη γνώμη μου και δίκαιο, τον ενιαίο φόρο ιδιοκτησίας ακινήτων, το γνωστό μας ΕΝΦΙΑ, απορροφούν τις επιβαρύνσεις από τη μεγάλη αύξηση των αντικειμενικών αξιών, που επήλθε για αντικειμενικούς λόγους, στις περισσότερες από τις μισές περιοχές της Ελλάδος. Είναι τα άρθρα 40 ως 49, όπως είπα ήδη. Με τις προτεινόμενες αλλαγές στην κλίμακα υπολογισμού και τους συντελεστές ΕΝΦΙΑ προκύπτει, ότι η πλειονότητα των ιδιοκτητών ακινήτων, θα καταβάλει τελικά, φόρο χαμηλότερο, σε σχέση με το 2021 και προφανώς, σε σχέση με το 2018, που είναι το έτος αναφοράς, επειδή τότε ο φόρος αυτός είχε πάει στο υψηλότερο σημείο του. Υπολογίζεται ότι ο συνολικός φόρος θα είναι μειωμένος κατά 354 εκατομμύρια ευρώ, σύμφωνα με τους υπολογισμούς που εισηγείται το Υπουργείο.

Η κυβέρνηση εισηγείται κάτι το οποίο είναι πιστό στις προεκλογικές δεσμεύσεις που είχε αναλάβει η πλειοψηφία και παρά τις δυσκολίες που αντιμετωπίζονται τους τελευταίους πολλούς μήνες, όπως βεβαίως τα περισσότερα κράτη στην Ευρώπη, στην αρχή με την πανδημία, μετά με την ενεργειακή κρίση, τις ανισορροπίες που προέκυψαν από την πανδημία, με την επιστροφή σε μία πολύ γοργή ανάκαμψη και βεβαίως, με την ακρίβεια. Άρα, η δεύτερη μείωση του ΕΝΦΙΑ είναι συνεπής με τα όσα είχαν εξαγγελθεί και με το πρόγραμμα το οποίο οφείλει να τηρεί η κυβέρνηση και για το οποίο δεσμεύτηκε στη Βουλή. Τα νοικοκυριά θα πληρώνουν 34%, δηλαδή κατά ένα τρίτο λιγότερο φόρο, σε σχέση με το 2018, όπως είπα. Σε, ούτε καν τέσσερα χρόνια, οι ιδιοκτήτες των ακινήτων θα μειώσουν τις φορολογικές τους υποχρεώσεις κατά το ένα τρίτο ή 13% λιγότερο από ότι πέρυσι. Οι πιο ωφελημένοι θα είναι, κυρίως, εκείνοι με μικρότερη ακίνητη περιουσία, οι οποίοι πληρώνουν ακόμη λιγότερα με τις ρυθμίσεις αυτές. Τα φυσικά πρόσωπα, οι οικογένειες, τα νοικοκυριά θα γλιτώσουν περίπου το ποσό του ενός δισεκατομμυρίου ευρώ, συγκριτικά με το 2018, το οποίο αναλογεί σε περίπου μισή μονάδα του ΑΕΠ και αντιλαμβάνεστε, ότι το ποσό αυτό είναι πολύ μεγάλο και συνεπές, εν πάση περιπτώσει, με τη συνεχιζόμενη πολιτική μείωσης των φόρων, που είναι και η βασική πολιτική, η οποία δεν έχει ανατραπεί, παρόλες τις πολύ αντίξοες συνθήκες που διανύει η πατρίδα μας. Οκτώ στους δέκα θα πληρώσουν λιγότερα, το 14% θα πληρώσει περίπου τα ίδια με πέρυσι, λιγότερα από το 18, και 6% θα πληρώσει περισσότερο. Αυτό δείχνει ότι η κατανομή έχει γίνει με έναν τρόπο, σε αντίθεση με όσα ακούω κατά περίσταση, ανάλογα με το τι εξυπηρετεί την καθημερινότητα της δημόσιας συζήτησης, ότι ο μεγάλος αριθμός των νοικοκυριών θα δει ελαφρύνσεις. Για το 3% η αύξηση που θα υπάρχει θα είναι περίπου 50 ευρώ και κάτι παραπάνω, αν καλά κατάλαβα. Καταργείται και αυτό είναι πολύ σημαντικό, ο συμπληρωματικός φόρος φυσικών προσώπων στο άρθρο 40 και αλλάζει ο υπολογισμός του κύριου φόρου φυσικών προσώπων, με το άρθρο 44. Επανακαθορίζεται ο τρόπος υπολογισμού των εκπτώσεων στον ΕΝΦΙΑ για τα φυσικά πρόσωπα, με το άρθρο 46. Ιδιαίτερα σημαντική, κύριε Πρόεδρε, είναι η επέκταση της έκπτωσης φόρου του 30% σε αξία ακίνητης περιουσίας ως 100.000 ευρώ, από 60.000 ευρώ που ίσχυε μέχρι σήμερα. Με αυτό τον τρόπο επωφελούνται πολύ περισσότεροι συμπολίτες μας και περιγράφεται αυτό στο άρθρο 46, όπως είπα.

Η πρόβλεψη για τη δυνατότητα καταβολής του ΕΝΦΙΑ με 10 μηνιαίες δόσεις θα διευκολύνει επίσης, προβλέπεται στο άρθρο 47, για τους οφειλέτες ώστε σε αυτές τις περιστάσεις που αντιμετωπίζουμε να είναι ευχερέστερη η καταβολή του φόρου σε συνδυασμό με τους υπόλοιπους φόρους που εισπράττει ο Προϋπολογισμός.

Παρατείνεται για το έτος 2022 η απαλλαγή από τον ΕΝΦΙΑ για τα ακίνητα που βρίσκονται, είναι το άρθρο 42, σε περιοχές της Περιφέρειας Αττικής και της Περιφερειακής Ενότητας Κορινθίας, που έχουν πληγεί από τις πυρκαγιές της 23ης και 24ης Ιουλίου του 2018.

Επίσης, σε ακίνητα που βρίσκονται εντός των οριζόμενων οικισμών Φλώρινας, Κοζάνης και Γρεβενών ή στα διοικητικά όρια των δήμων Μαντουδίου, Λίμνης, Αγίας Άννας, Ιστιαίας, Αιδηψού στην Περιφερειακή Ενότητα Ευβοίας.

Οι νέοι συντελεστές του βασικού φόρου κτισμάτων διαμορφώνονται ως εξής:

Για τιμή ζώνης από 751 ως 1.500 ευρώ ανά τετραγωνικό μέτρο σε 2,8 ευρώ το τετραγωνικό, αντί 3,70 ευρώ το τετραγωνικό, που ισχύει σήμερα. Για τιμές ζώνης 1.501 έως 2.500 ευρώ ο συντελεστής είναι στα 3,70 ευρώ ανά τετραγωνικό, ενώ με το ισχύον καθεστώς για τιμή ζώνης από 1.501 έως 2.000 ευρώ ο συντελεστής είναι στα 4,5 ευρώ αυτή τη στιγμή και από 2001 ως 2500 ευρώ είναι 6 ευρώ ανά τετραγωνικό. Για τιμή ζώνης από 2.501 έως 4.500 ευρώ ο συντελεστής διαμορφώνεται στα 4,5 ευρώ ανά τετραγωνικό αντί των 7,60 ανά τετραγωνικό που ισχύει σήμερα.

Για να γίνει κατανοητό σε όλους τις συναδέλφους και τους συναδέλφους, ας δώσουμε ένα παράδειγμα. Στην Καισαριανή, συγχωρέστε με που είναι από την εκλογική μου περιφέρεια, αλλά είναι ταυτοχρόνως μία εμβληματική συνοικία των Αθηνών, ένα διαμέρισμα στον πρώτο όροφο 100 τετραγωνικά 20 ετών, με τιμή ζώνης 1.100 ευρώ πλήρωσε το 2021 φόρο 310 ευρώ, το 2022 η τιμή ζώνης πήγε στα 1.350, ωστόσο θα πληρώσει φόρο μικρότερο, δηλαδή 220,5. Έτσι ενώ έχουμε μια αύξηση στην αξία του ακινήτου κατά 23% περίπου, ο φόρος μειώνεται κατά περίπου 30%.

Ένα διαμέρισμα στην Ξάνθη πρώτου ορόφου, 100 τετραγωνικών, εικοσαετίας, με τιμή ζώνης αμετάβλητη, στα 750 ευρώ, το 2021 πλήρωσε 220,5 ευρώ, το 2022 θα πληρώσει 147. Δηλαδή, κατά το ένα τρίτο μειωμένο.

Ένα διαμέρισμα στη Θεσσαλονίκη στην οδό νέας Εγνατίας, πρώτου ορόφου, 150 τετραγωνικά μέτρα, εικοσαετίας, με τιμή ζώνης 1.100 ευρώ, που πλήρωσε το 2021 φόρο 466, 20 ευρώ, με τιμή ζώνης πλέον στα 1.350 θα πληρώσει 352,80 ευρώ. Άρα και εδώ έχουμε αύξηση της αξίας του ακινήτου κατά 23% περίπου, μείωση του φόρου κατά 25%.

Ένα άλλο παράδειγμα στη Σητεία Κρήτης, 1ος όροφος, 150 μέτρα, 15 ετών παλαιότητας, με τιμή ζώνης 850 ευρώ, που πλήρωσε το 2021 φόρο 382,80 και με τιμή ζώνης καινούργια στα 1.200 που είναι μια αύξηση 24%, ο φόρος του θα είναι 231 ευρώ, άρα μια μείωση περίπου 40%.

Σημαντικές είναι οι παρεμβάσεις που γίνονται με το σχέδιο νόμου που προτείνει η Κυβέρνηση στη στήριξη του αγροτικού κλάδου, ο οποίος πλήττεται με ειδικό και ιδιαίτερο τρόπο από την πανδημία και την ενεργειακή κρίση και αντιμετωπίζει σοβαρά προβλήματα στο κομμάτι του κόστους κατά την παραγωγή των προϊόντων.

Εδώ θεσπίζεται μηδενικός ειδικός φόρος κατανάλωσης στο αγροτικό πετρέλαιο μέχρι και την 31η Δεκεμβρίου του 2022, είναι το άρθρο 50.

Μειώνεται επίσης στο μισό ο συντελεστής ΦΠΑ για τα λιπάσματα και διαμορφώνεται έτσι στο 6% από 13% που ισχύει σήμερα, είναι το άρθρο 51.

Με το άρθρο 58 παρέχεται η δυνατότητα να καταβάλλεται ο φόρος εισοδήματος για το φορολογικό έτος 2021 σε 8 ισόποσες μηνιαίες δόσεις, τόσο για τα φυσικά, όσο και για τα νομικά πρόσωπα. Επίσης, εισάγεται μείωση του ΦΠΑ στο 6% για τα λιπάσματα.

Στα παραπάνω μέτρα στήριξης έρχονται να προστεθούν τα μέτρα, τα οποία ακούσαμε σήμερα το πρωί από τους Υπουργούς και τα ξέραμε στην κατεύθυνσή τους από το διάγγελμα του πρωθυπουργού Κυριάκου Μητσοτάκη, εφόσον βεβαίως ο Υπουργός τα εισηγηθεί στη συνέχεια της διαδικασίας.

Αυτά κύριε πρόεδρε και σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Αλεξιάδης.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Κύριε Πρόεδρε, καταλαβαίνω ότι η Πλειοψηφία δεν έχει κάποιον φορέα να προτείνει, εμείς όμως έχουμε φορείς να προτείνουμε. Έπρεπε να λύσουμε αυτό το θέμα και μετά να προχωρήσουμε με τις ομιλίες, ας κρατήσουμε τουλάχιστον αυτή τη διαδικασία στη Βουλή.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κύριε Αλεξιάδη, επιτρέψτε μου να πω ότι μόλις οι συνάδελφοι δώσουν τις καταστάσεις με τους προτεινόμενους εκπροσώπους φορέων θα τους ανακοινώσω, όπως κάνουμε πάντα.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Ναι, συζητάμε όμως για φορείς, κύριε Πρόεδρε, στην Επιτροπή, διότι μπορεί να μη θέλουμε κάποιον, να προτείνουμε κάποιον άλλο κ.λπ..

Εμείς, λοιπόν, προτείνουμε το Οικονομικό Επιμελητήριο Ελλάδος για τα γενικότερα θέματα του νομοσχεδίου, την ΠΟΜΙΔΑ, η οποία έχει βγάλει και ένα ενημερωτικό πολύ καλό για το θέμα του νομοσχεδίου, το Επαγγελματικό Επιμελητήριο Αθηνών, τον Συμβολαιογραφικό Σύλλογο Αθηνών, το Σύλλογο Εργαζομένων Επιτροπής Κεφαλαιαγοράς, τον Όμιλο Χρηματιστηρίου Αθηνών, την Ένωση Εισηγμένων Εταιρειών και για το θέμα του τσίπουρου - τσικουδιάς, δεν ξέρω πώς θα το ονομάσετε από δω και πέρα, το Σύλλογο Αμβυκούχων Λαρίσης – Τυρνάβου, το Σύλλογο Αμβυκούχων και Αμπελουργών Φθιώτιδας, το Σύλλογο Αμβυκούχων Μαγνησίας, το Σύλλογο Αμβυκούχων Λασιθίου και από το από τον χώρο των αγροτών - κτηνοτρόφων το Σύνδεσμο Ελληνικής Κτηνοτροφίας.

Αυτοί είναι οι φορείς που προτείνουμε να κληθούν στην Επιτροπή και είμαστε έτοιμοι για διάλογο.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Μια παρατήρηση, κύριε Αλεξιάδη, καταλαβαίνετε πολύ καλύτερα από μένα ότι δεν είναι δυνατόν να καλέσουμε μόνο προτεινόμενους από εσάς, 15 φορείς τουλάχιστον. Θα πάρουμε τις προτάσεις και από τους υπόλοιπους Εισηγητές και το Προεδρείο θα σας ανακοινώσει αυτούς, τους οποίους θα καλέσουμε.

Το λόγο έχει ο κ. Παπαδημητρίου.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ (Εισηγητής της Πλειοψηφίας):** Εμένα μου άρεσε που συμφωνήσαμε σε ορισμένα, νομίζω ότι πρέπει να καλέσουμε την Πρόεδρο της Επιτροπής Κεφαλαιαγοράς, την κυρία Λαζαράκου, το Οικονομικό Επιμελητήριο Αθηνών, συμφωνήσαμε, το Τεχνικό Επιμελητήριο Ελλάδος, γιατί έχουμε τον ΕΝΦΙΑ, που είναι πολύ σημαντικό, το Συνδέσμου Ελληνικού Οίνου, την Διεπαγγελματική Ένωση Οίνου, την Ομοσπονδία Αμβυκούχων και Αμπελοκαλλιεργητών, η οποία έχει γνώμη στα ζητήματα αυτά. Θα μπορούσαμε, πέραν των όσων ήδη ανακοινώθηκαν και συμφωνήσαμε, να πούμε την Πανελλήνια Συνομοσπονδία Ενώσεων Αγροτικών Συνεταιρισμών, οι οποίοι επίσης έχουν εδώ ωφελήματα πολύ συγκεκριμένα και την Κεντρική Ένωση Επιμελητηρίων Ελλάδος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ευχαριστώ πολύ.

Το λόγο έχει ο κ. Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής)**: Τα περισσότερα έχουν αναφερθεί. Θα προσθέσω το Οικονομικό Επιμελητήριο και το Τεχνικό Επιμελητήριο, τους αμβυκούχους, το ΕΚΠΟΙΖΩ, την ΠΑΣΕΓΕΣ, την Επιτροπή Κεφαλαιαγοράς και τον Σύλλογο των Εργαζομένων στην Κεφαλαιαγορά, καθώς και τους τρεις αποσταγματοποιούς τσικουδιάς Λασιθίου, Φθιώτιδας και Τυρνάβου.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ευχαριστώ πολύ.

Το λόγο έχει η κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε.)**: Δεν έχω να προσθέσω κάτι.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ευχαριστώ πολύ.

Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ)**: Δεν έχω να προσθέσω κάτι, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ευχαριστώ πολύ.

Το λόγο έχει ο κ. Αρσένης.

**ΚΡΙΤΩΝ – ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25)**: Πέρα από τους φορείς που έχουν ήδη κληθεί, εμείς θα θέλαμε να καλέσουμε και το WWF Hellas για το θέμα του αιγιαλού.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ευχαριστούμε.

Το λόγο έχει ο κ. Αλεξιάδης.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας)**: Ευχαριστώ, κύριε Πρόεδρε.

Πριν ξεκινήσω, κύριε Πρόεδρε, θέλω για άλλη μια φορά να καταγγείλω την κυβερνητική πολιτική στο να υποβαθμίζει το ρόλο του Κοινοβουλίου και να φέρνει νομοσχέδια με τόσα πολλά άρθρα, με τόσες πολλές διατάξεις, σε τόσα πολλά αντικείμενα, σε ασφυκτικό χρόνο. Το θυμίζω για να βαρύνει τους ιθύνοντες ότι το νομοσχέδιο κατατέθηκε την Τρίτη το απόγευμα γύρω στις 6:00, 7:00 η ώρα και μπαίνει την Πέμπτη το πρωί στις 10:00 η ώρα στην Επιτροπή. Καταλαβαίνω την πολιτική αγωνία και την πολιτική ζάλη των μελών του οικονομικού επιτελείου, σε ορισμένους από αυτούς τους δημιουργεί ακόμα και πρόβλημα στο να βρούνε την αίθουσα και το νομοσχέδιο για να καταθέσουν τις τροπολογίες τους, δεν μπορώ να καταλάβω όμως, και εδώ είναι και ο ρόλος του Προεδρείου της Επιτροπής Οικονομικών Υποθέσεων, γιατί να ανεχόμαστε μια συνεχή υποβάθμιση του κοινοβουλευτικού έργου! Υποθέτω ότι πολλοί και από τους βουλευτές της Νέας Δημοκρατίας, όπως αποκαλύφθηκε σε τηλεοπτική εκπομπή που συμμετείχα με εκπρόσωπο της Νέας Δημοκρατίας, δεν διαβάζουν τα του νομοσχεδίου και δεν παρακολουθούν, για να απαντήσω και στο υπονοούμενο, κ. Παπαδημητρίου, που αναφέρατε πριν. Για παράδειγμα, όταν ανέφερα ότι με βάση το νομοσχέδιο αυξάνεται η φορολογία του τσίπουρου, της τσικουδιάς ή όπως αλλιώς το ονομάσατε γιατί και εκεί υπάρχει μεγάλο ερωτηματικό, δεν το ήξερε καν ο άνθρωπος, είπε «Δεν έχω ενημερωθεί!» και του είπα ενημερώσου σε παρακαλώ γιατί είσαι σε περιοχή που βγάζει ωραίο τσίπουρο και δεν θα μπορέσει να κυκλοφορήσει σε λίγο καιρό εκεί. Ερχόμαστε, όμως, ξανά στην ουσία. Η ουσία, λοιπόν, είναι ότι φέρνετε σε ασφυκτικό κοινοβουλευτικό χρόνο ένα νομοσχέδιο και στην ουσία δεν κάνουμε συζήτηση.

Εκτός, όμως, από το νομοσχέδιο υπάρχει μια μεγάλη εκκρεμότητα, διότι η συζήτηση και η ψήφιση του νομοσχεδίου έχει σχέση με την πορεία εκτέλεσης του προϋπολογισμού. Εκκρεμεί, από το προηγούμενο νομοσχέδιο που είχαμε συζητήσει, να απαντήσετε σε ερωτήματα που είχαμε θέσει και γραπτά και προφορικά και φοβόσαστε να απαντήσετε. Επειδή, λοιπόν, πάρα πολλές φορές, ειδικά εσείς κ. Σταϊκούρα, μας φέρνετε πίνακες, μας δείχνετε χαρτιά κτλ., ερωτώ γιατί φοβάστε να απαντήσετε σε απλά ερωτήματα που καταθέσαμε την προηγούμενη φορά; Πείτε μας ποιο είναι το αποθεματικό τον τελευταίο μήνα, δηλαδή τέλη Φεβρουαρίου - 41 δις λέγατε στις 31/12/2021 - πόσο είναι το αποθεματικό; Πείτε το να ησυχάσουν και οι πολίτες και οι αγορές και οι πάντες και να βοηθηθεί και η ελληνική οικονομία!

Επίσης, σχετικά με το έλλειμμα του 2021. Έχει κλείσει πλέον το 2021 λογιστικά, πέρασε ο Φεβρουάριος, πείτε μας πόσο είναι το έλλειμμα του 2021; Είναι 1 δις, 2 δις, 10 δις, 12 δις; Πείτε το για να ξέρουμε ακριβώς τι και πώς.

Σας είχαμε ζητήσει, επίσης, και το επαναλαμβάνουμε και ενημερώστε μας, αφού τόσο τέλεια είναι τα πράγματα στην οικονομία όπως μας περιγράφετε, πόσες κατασχέσεις σε τραπεζικούς λογαριασμούς έκανε το Υπουργείο Οικονομικών το 2021 και ποιο είναι το συνολικό ποσό από τις κατασχέσεις; Καταλαβαίνω ότι αυτά δεν σας αφορούν πολύ, αλλά αφορούν τους πολίτες και η μη απάντησή τους σας βαρύνει και πολιτικά και, βεβαίως, οικονομικά.

Σε σχέση με αυτά τα ζητήματα υπάρχει κι ένα άλλο θέμα. Πρέπει να μας ενημερώσετε για την πορεία εκτέλεσης του προϋπολογισμού, διότι ο αρμόδιος Αναπληρωτής Υπουργός κ. Σκυλακάκης, πέραν των όσων άλλων λέει, όλα αυτά τα ενδιαφέροντα πράγματα για τη σύνδεση των αυτοκινήτου με τη βενζίνη κλπ., είχε δηλώσει με σαφήνεια ότι ο προϋπολογισμός του 2022 στηρίζεται στο ότι στις αρχές του 2022 τελειώνει η πανδημία. Δεν ξέρω εάν το «αρχές του 2022» σε εσάς φθάνει τον Ιούλιο, Αύγουστο, Σεπτέμβριο ή Οκτώβριο, αλλά νομίζω ότι το «αρχές του 2022» τελειώνει όπου να ’ναι. Άρα, παράκληση πείτε μας τι γίνεται με αυτό το πράγμα και τι κάνουμε με την πορεία εκτέλεσης του προϋπολογισμού.

Ρωτάμε για την πορεία εκτέλεσης του προϋπολογισμού, διότι και από την προγενέστερη πολιτική σας θέση που είχατε πριν το 2015 στο Γενικό Λογιστήριο του Κράτους, αλλά και μετά ως αρμόδιος τομεάρχης στα θέματα οικονομικής πολιτικής και τώρα, γνωρίζετε ότι ένα νομοσχέδιο πρέπει να έρθει για συζήτηση με το στοιχειώδες, την Έκθεση του Γενικού Λογιστηρίου του Κράτους. Εδώ μας φέρνετε μια Έκθεση του Γενικού Λογιστηρίου του Κράτους και θα ζητήσετε να ψηφίσουμε χωρίς να έχετε κοστολογήσει τα μέτρα που φέρνετε. Βεβαίως, εισάγετε σήμερα στην πολιτική ζωή του τόπου ένα καταπληκτικό επιχείρημα, διότι μέχρι τώρα όποτε κάναμε μία πρόταση έβγαιναν κάποιοι συνάδελφοι του κ. Παπαδημητρίου και ομοϊδεάτες του και έλεγαν «Πώς κοστολογείτε τα μέτρα; Πόσο κοστίζουν αυτά;»! Ακούστε τώρα εσείς, κ. Παπαδημητρίου, όχι προσωπικά, με την έννοια της πολιτικής ιδιότητας και με την έννοια του νομοσχεδίου που φέρνετε σήμερα για εισήγηση, στο οποίο στη σελίδα 238, από τις 250 σελίδες περίπου που είναι το νομοσχέδιο, αναφέρεται ότι θα υπάρχουν απώλειες εσόδων από τα διάφορα άρθρα του νομοσχεδίου. Λέει «οι ανωτέρω απώλειες εσόδων θα αναπληρώνονται από άλλες πηγές εσόδων του κρατικού προϋπολογισμού», αλλά δεν ξέρουμε πόσες θα είναι αυτές οι απώλειες εσόδων! Δεν ξέρουμε ούτε τι θα γίνει με τα συγκεκριμένα άρθρα, ούτε τι κοστίζουν και, επειδή ακούμε διάφορα να συζητούνται στη δημόσια σφαίρα, θέλουμε σήμερα εξηγήσεις. Θέλουμε απαντήσεις σαφέστατες! Μην φοβόσαστε! Μην κρύβεστε! Καταλαβαίνουμε την πολιτική περίοδο, αλλά δώστε σαφέστατες εξηγήσεις για την πορεία εκτέλεσης του προϋπολογισμού, για να μπορέσουμε κι εμείς να συναινέσουμε στο να προχωρήσετε και σε περισσότερα μέτρα ανακούφισης από αυτά που έχετε προχωρήσει.

Πάμε, λοιπόν, τώρα στο πιο βασικό ζήτημα του νομοσχεδίου, στο θέμα του ΕΝΦΙΑ. Να μην ξεχνάμε κάποια ιστορικά ζητήματα της χώρας σε σχέση με την οικονομική ιστορία του τόπου και ήμουν αυτός που, μαζί με πολλούς άλλους και πολίτες και συνδικαλιστές και πολιτικούς, είχαμε από την πρώτη φορά αναδείξει τη βαρβαρότητα και τα αδιέξοδα αυτού του φόρου. Νόμος 4223/31.12.2013, Ενιαίος Φόρος Ιδιοκτησίας Ακινήτων από το έτος 2014 και για κάθε επόμενο έτος. Θυμίζω, λοιπόν, για να μην ξεχνάμε ότι αυτό το ΦΕΚ έχει, μεταξύ των άλλων, υπογραφές Σταϊκούρα, Χατζηδάκη, Μητσοτάκη, Γεωργιάδη, Αθανασίου, Σταμάτη, Βαρβιτσιώτη, Στουρνάρα και άλλων. Δεν θα σας τεθεί ποτέ σε κανάλι η ερώτηση γιατί επιβάλατε αυτό το φόρο, δεν θα σας τεθεί ποτέ σε κανάλι γιατί ενώ παραλάβατε μια φορολογία στα ακίνητα περίπου στα 600 - 700 εκατομμύρια τον χρόνο την πήγατε ως προς τη βεβαίωση στα 3,4 δις. Η μεγαλύτερη φορομπηχτική πολιτική που έχει γίνει στην Ελλάδα από εσάς που τα επόμενα χρόνια κατηγορούσατε εμάς, αλλά αυτό είναι ένα άλλο ανέκδοτο! Μόλις προσδιορίσετε τι είναι μεσαία τάξη θα δούμε ακριβώς και το ποιος επιβάρυνε τι. Σε σχέση, λοιπόν, με τον ΕΝΦΙΑ πρέπει να θυμηθούμε ποιος τον επέβαλε στη χώρα και ποια κυβέρνηση...

*(Ακούγονται βουλευτές να ομιλούν εκτός μικροφώνου)*

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας)**: Μην αγχώνεστε! Προσπαθήστε να κρατήσετε την ψυχραιμία σας!

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Παρακαλώ πολύ!

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας)**: Κύριε Πρόεδρε, καταλαβαίνω την αμηχανία κάποιων συναδέλφων, οι οποίοι, μη έχοντας τη δυνατότητα να αρθρώσουν πολιτικό λόγο και να αντιπαρατεθούν, θα κάνουν τη βρώμικη δουλειά των διακοπών. Κάντε ό,τι θέλετε! Εμείς θα πούμε αυτά που πρέπει να πούμε!

Σε ότι αφορά, λοιπόν, το θέμα του ΕΝΦΙΑ, εμείς από το 2015 που αναλάβαμε δεν τον αυξήσαμε ως προς τη βεβαίωση ούτε 1 ευρώ ανά χρόνο, όπως, κάνατε εσείς. Μειωνόταν ο ΕΝΦΙΑ χρόνο με το χρόνο και ήμασταν η πρώτη κυβέρνηση, από τότε που εσείς νομοθετήσατε τον ΕΝΦΙΑ, η πρώτη κυβέρνηση, που όταν καταφέραμε να βγάλουμε τη χώρα από τα μνημόνια, όταν καταφέραμε να ρυθμίσουμε το χρέος και να προχωρήσουμε, προχωρήσαμε στις πρώτες μειώσεις του ΕΝΦΙΑ και μάλιστα δίκαιες μειώσεις του ΕΝΦΙΑ που αφορούσαν χαμηλά και μεσαία εισοδήματα.

Σε σχέση με τον ΕΝΦΙΑ μπορούμε να συζητήσουμε και να πούμε πάρα πολλά στοιχεία κριτικής. Θέλω, όμως, να έρθουν και οι φορείς να τοποθετηθούν πριν πούμε εμείς τα στοιχεία.

Θα ήθελα να ρωτήσω, κύριε Υπουργέ, για να μας διευκρινίσετε, διότι διαβάζουμε διάφορα, όλο το προηγούμενο χρονικό διάστημα από διάφορα φιλικά μέσα ενημέρωσης προς την κυβέρνηση, φιλικά μέχρι στιγμής και δεν θα χρησιμοποιήσω κάποια άλλη φράση που χρησιμοποιούν άλλοι όταν αναφέρονται σε αυτούς, οι οποίοι μας ενημέρωναν ότι θα φέρετε διατάξεις που θα ελαφρύνουν τον ΕΝΦΙΑ κατά 350 εκατομμύρια. Ψάχνω στην Έκθεση του Γενικού Λογιστηρίου του Κράτους –διακόψτε με και τώρα αν υπάρχει κάπου και δεν έχω προλάβει να το δω από την Τρίτη που κατατέθηκε το νομοσχέδιο- ψάχνω να βρω στην Έκθεση του Γενικού Λογιστηρίου του Κράτους πού αναφέρεται αυτό το ποσό. Εκτός και αν παραπλανήσατε τα πρόθυμα «παπαγαλάκια» της κυβέρνησης, τα οποία έκαναν την προπαγάνδα το προηγούμενο χρονικό διάστημα για να στρώσουν το έδαφος και τους είπατε ψέματα και τώρα απλά δεν πηγαίνουν να σας αδειάσουν και να πούνε, ναι μου το διέρρευσε ο τάδε ή μου το είπε ο τάδε. Ήρθε, όμως, η στιγμή που μέσο ενημέρωσης -όχι φιλικά διακείμενο στον ΣΥΡΙΖΑ, επιλογή του είναι, το σεβόμαστε- το euro2day - θα καταθέσω στα πρακτικά το σχετικό δημοσίευμα – που αναφέρει ότι: «πηγή της Ευρωπαϊκής Ένωσης. Ένα τέτοιο μέτρο που αξίζει συνολικά 350 εκατ. ευρώ αγγίζει λίγους Έλληνες» και λέει, επίσης, «αυτοί που επωφελούνται περισσότερο είναι μόνο το 0,23 των ιδιοκτητών, οι οποίοι κατέχουν ακίνητα άνω του 1 εκατομμυρίου ευρώ». Απαντήστε μας αν αληθεύει το δημοσίευμα του euro2day ότι έγινε κάτι τέτοιο σε επίπεδο Eurogroup. Αληθεύουν αυτά που λένε ή λένε ψέματα και παραπληροφορούν τον ελληνικό λαό;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ψέματα.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Θα απαντήσετε στην τοποθέτηση σας και θα πείτε αν πραγματικά ισχύει κάτι τέτοιο και θα απαντήσετε, κύριε Υπουργέ, επιτέλους, διότι φοβάστε να βγείτε σε ένα κανάλι και να συζητήσουμε δημόσια. Καταλαβαίνω τη δυσκολία. Φοβάστε να βγείτε και να πείτε αν το 350 εκατομμύρια που διαρρέατε τόσο καιρό ήταν ή όχι διαρροή του Υπουργείου Οικονομικών. Ήταν θέση του Υπουργείου Οικονομικών; Αν δεν ήταν θέση του Υπουργείου Οικονομικών τα 350 εκατομμύρια να βγείτε το Σαββατοκύριακο στα κανάλια που θα σας φιλοξενήσουν και να τους πείτε ότι λέγατε ψέματα και παραπληροφορούσατε τον ελληνικό λαό όταν λέγατε ότι θα φέρουμε μειώσεις συνολικής αξίας 350 εκατομμυρίων. Βλέπω μια αμηχανία στα κυβερνητικά έδρανα με κινήσεις χεριών και σώματος. Ηρεμήστε θα απάντησε, θα έρθει η ώρα, θα πάρετε το λόγο και θα απαντήσετε.

Σε ότι αφορά το θέμα του ΕΝΦΙΑ ακόμα και η ΠΟΜΙΔΑ, με την οποία ως πολιτικός χώρος έχουμε μια διαφωνία στο ζήτημα του συμπληρωματικού φόρου, βεβαίως σε άλλα θέματα έχουμε πολύ καλή συνεργασία γι΄ αυτό και εμείς την καλέσαμε και συμφώνησε μετά η Νέα Δημοκρατία να έρθει στην Επιτροπή - ακόμα και η ΠΟΜΙΔΑ αναφέρει στο δελτίο τύπου που έβγαλε, για επιβαρύνσεις άγνωστου ύψους. Θα ήθελα μέχρι το τέλος της Επιτροπής ο Εισηγητής της Νέας Δημοκρατίας να μας καταθέσει τα στοιχεία στα πρακτικά που ανέφερε στην ομιλία του. Εκτός αν είναι κάποια στοιχεία δικά του και δεν υπάρχει κάποια υποστήριξη συγκεκριμένη. Μίλησε για πραγματική Λερναία Ύδρα. Φανταστείτε αν αυτοί που είναι πιο ειδικοί, που έχουν συγκεκριμένες απόψεις, που έχουν επεξεργαστεί τόσο πολύ το θέμα του ΕΝΦΙΑ, με τους οποίους έχουμε συνεργαστεί και έχουμε λύσει ζητήματα τους, αν η ΠΟΜΙΔΑ, δηλαδή, λέει, η πολυπλοκότητα του νέου ΕΝΦΙΑ δεν αφήνει περιθώρια για ασφαλή παραδείγματα και συμπεράσματα στον απλό πολίτη και μάλιστα με περισσότερα από ένα περιουσιακά στοιχεία, συνεπώς το τελικό συμπέρασμα και η στιγμή της αλήθειας για τον κάθε φορολογούμενο ατομικά θα είναι για την ώρα και μόνο που θα ανοίξει το εκκαθαριστικό του. Άρα ζητάτε να τοποθετηθούμε εμείς σε ασφυκτικό χρόνο σε διατάξεις που δεν έχουν κοστολογηθεί και που ακόμα και η ΠΟΜΙΔΑ με τις συγκεκριμένες απόψεις έχει τις απόψεις που έχει.

Σε ότι αφορά το θέμα του τσίπουρου και της τσικουδιάς, με την ευαισθησία την πολιτική, την ευαισθησία βεβαίως και τη γευστική, αλλά και του σεβασμού σε ένα παραδοσιακό προϊόν της Ελλάδας και σε ένα παραδοσιακό προϊόν που μάλλον δεν το χρησιμοποιούν, κυρίως, αυτοί που οδηγούν Cayenne και ακριβά αυτοκίνητα. Ισχύει ή όχι το δημοσίευμα ότι: «Έτσι πάντως αυξάνεται ο φόρος που επιβάλλεται σε σχέση με τον ισχύοντα τώρα». Υπάρχει δημοσίευμα το οποίο αναφέρει αυτό το πράγμα. Θέλω σαφή θέση σας. Ισχύει ή όχι;

Εγώ προσπαθώντας να διαβάσω στο λίγο χρόνο που είχαμε στη σελίδα 235 αναφέρει: «Η ετήσια αύξηση των εσόδων από τον επαναπροσδιορισμό του συντελεστή ειδικού φόρου κατανάλωσης αιθυλικής αλκοόλης που παράγεται από τους διήμερους μικρούς αποσταγματοποιούς κ.λπ.». Θα αυξηθούν τα έσοδα του δημοσίου. Άρα για να ενημερώσω κάποιους βουλευτές της Νέας Δημοκρατίας θα αυξηθούν τα έσοδα του δημοσίου, άρα, θα αυξηθεί η φορολογική επιβάρυνση του δημοσίου. Στους πολλούς φόρους που έχετε αυξήσει από τότε που αναλάβατε κυβέρνηση -το λέω εδώ γιατί δεν θα το ακούσουμε σε κανένα κανάλι, διότι έχετε αυξήσει φορολογικές επιβαρύνσεις- αυξάνεται και αυτό.

Επίσης, εδώ μπαίνει το τεράστιο ζήτημα σε σχέση με το θέμα της ονοματοδοσίας. Παράκληση να έχουμε σήμερα σαφέστατη απάντηση σε σχέση με το τι θα γίνει με το θέμα της ονοματοδοσίας. Δεν καταλαβαίνουμε γιατί να χάνουν το παραδοσιακό όνομα το τσίπουρο και η τσικουδιά. Πάρτε, λοιπόν, σαφέστατη θέση και μιλήστε γι΄ αυτά τα ζητήματα με σαφήνεια.

Για τα θέματα των αγροτών, μέτρα στήριξης των αγροτών, θα μιλήσουν άλλοι συνάδελφοι διότι δεν υπάρχει ο χρόνος.

Ήθελα να αναφερθώ σε δύο ζητήματα και να κλείσω. Σε ότι αφορά το ζήτημα πρώτα απ΄ όλα το μεγάλο της ακρίβειας και της συζήτησης που έχει ανοίξει όλο αυτό το χρονικό διάστημα ότι οι φτωχοί δεν έχουν αυτοκίνητο οπότε δεν θα μειώσουμε τους φόρους στα καύσιμα. Μας δίνετε ενδιαφέρουσες απόψεις μπροστά στο συνέδριο του ΣΥΡΙΖΑ να καθίσουμε και να πούμε ότι, η πιο αριστερή πολιτική θα είναι να αυξάνουμε τους έμμεσους φόρους διότι τότε θα επιβαρύνουμε τους πλούσιους και θα ελαφρύνουμε τους φτωχούς. Ακούμε διάφορες τέτοιες ανοησίες και αντιεπιστημονικά παραδείγματα, αλλά το λέω μια φορά ακόμα για να υπερασπιστώ την κοινή λογική ότι η έμμεση φορολογία πλήττει, κυρίως, τα φτωχά και τα λαϊκά στρώματα, διότι όλα τα χρήματα που έχουν τα καταναλώνουν για να μπορέσουν να επιζήσουν. Η έμμεση φορολογία δεν επιτρέπει να υπάρχει αφορολόγητο όριο. Ακόμα και αν στην άμεση φορολογία ορίζουμε αφορολόγητο όριο αυτό δεν ισχύει, διότι στην έμμεση φορολογία επιβαρύνονται όλοι και διαχρονικά η αριστερά είχε θέση για αντιστροφή της σχέσης αναλογίας έμμεσων - άμεσων φόρων, υπέρ της ενίσχυσης των άμεσων φόρων που είναι και η δίκαιη κατανομή των φόρων. Σταματήστε, λοιπόν, να λέτε και μαζέψτε, σας παρακαλώ πολύ, τους διάφορους εκεί από το οικονομικό επιτελείο που λένε διάφορα τέτοια πράγματα ότι, θα ωφεληθούν τα Cayenne και διάφορες τέτοιες ιστορίες. Η τιμή στο καύσιμο κίνησης και στο καύσιμο θέρμανσης έχει μεγάλη σημασία για τα φτωχά και τα λαϊκά στρώματα, κυρίως, αλλά και για τον τουρισμό, για τις μικρομεσαίες επιχειρήσεις, για την ανταγωνιστικότητα κλπ..

Κλείνοντας, μία παράκληση, κύριε Υπουργέ, το έχω αναφέρει ξανά και σε άλλο νομοσχέδιο, θέλω μία απάντηση από εσάς ή από τον κύριο Βεσυρόπουλο μέχρι και την Ολομέλεια. Υπουργός σας στη συνεδρίαση 28/1/22 -δεν αναφέρω ακόμα το όνομά του, διότι περιμένω να μου φέρετε τα στοιχεία εσείς- και μαθαίνω ότι είναι από εσάς το υλικό που πήγε για να τον οδηγήσετε να πει αυτό το ψέμα, ανέφερε για 30 καινούργιους φόρους που επέβαλε ο ΣΥΡΙΖΑ. Αναμένω, λοιπόν, την κατάσταση από εσάς για τους 30 καινούργιους φόρους που επέβαλε ο ΣΥΡΙΖΑ, διαφορετικά στην Ολομέλεια θα εκτεθείτε και εσείς και ο ίδιος ο Υπουργός. Ευχαριστώ πολύ για το χρόνο σας.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τον κ. Αλεξιάδη. Έχει ζητήσει ο Υπουργός, κ. Σταϊκούρας να πάρει το λόγο. Ελάτε κ. Υπουργέ για παρέμβαση.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ πολύ κ. Πρόεδρε.

Προφανώς, δεν θα χρησιμοποιήσω την ίδια φρασεολογία περί ζάλης, φόβου, ότι κρυβόμαστε, ότι έχουμε αμηχανία, ούτε θα επικαλεστώ -γιατί αν τρέξει κανένας και διατρέξει στο instagram ή στο google αυτή τη στιγμή θα δει αρκετές- δηλώσεις του 2015 που μιλούσατε για κατάργηση του ΕΝΦΙΑ, οπότε κάνατε ένα άλμα του παρελθόντος βγάζοντας έξω και τις προσωπικές σας αναφορές. Έχουν αρκετές το 2015, το 2016 που είπατε ότι ακόμα κι αν καταργηθεί ο ΕΝΦΙΑ θα έρθει ένας άλλος Φόρος Ακίνητης Περιουσίας που θα έχει το ίδιο αποτέλεσμα, αλλά δεν θα κάνω βουτιά στο παρελθόν. Θα μιλήσω για το παρόν.

Ζητήσατε πόσα είναι τα ταμειακά διαθέσιμα της χώρας, 39,7 κ. Αλεξιάδη σήμερα.

Ζητήσατε ποια είναι η εκτέλεση του προϋπολογισμού, κάθε μήνα αυτή δημοσιοποιείται. Κάθε μήνα παρουσιάζονται τα στοιχεία από το 2012 και μετά επί διαδοχικών Κυβερνήσεων -και δικών σας- και υποθέτω ότι θα το ξέρετε γιατί υπηρετήσατε στο Υπουργείο Οικονομικών. Κάθε μήνα παρουσιάζονται τα στοιχεία του Κρατικού Προϋπολογισμού και της Γενικής Κυβέρνησης και μάλιστα έχουμε καθιερώσει, όπως κάναμε και την περίοδο 2012-2015, να ενημερώνουμε και τους οικονομικούς συντάκτες επί λεπτομερειών αυτού.

Τρίτη παρατήρηση. Για το πρωτογενές έλλειμμα ακόμα δεν έχουμε ακριβή εικόνα. Εκτιμούμε ότι θα είναι λιγότερο από το 7% που είχε ο Προϋπολογισμός του 2021.

Γιατί;

Γιατί η οικονομία με κόπους της κοινωνίας και με σχέδιο της Κυβέρνησης απέδωσε καλύτερα το 2021 και καλύψαμε ένα μεγαλύτερο κομμάτι των απωλειών το 2020. Αυτό που θεωρούταν ουτοπικό για εσάς -την Αξιωματική Αντιπολίτευση- και δύσκολο και για την Κυβέρνηση επιτεύχθηκε. Ουσιαστικά, δηλαδή, να καλύψουμε σε ένα χρόνο το σύνολο των απωλειών του 2020. Αυτή η καλύτερη εκτέλεση του Προϋπολογισμού μας έχει δημιουργήσει έναν δημοσιονομικό χώρο τόσο από τον αριθμητή -καλύτερη εκτέλεση των εσόδων- όσο και από τον παρονομαστή -υψηλότερη ανάκαμψη και διατηρήσιμη ανάπτυξη- έτσι ώστε να προχωρήσουμε εντός του πλαισίου που ορίζει ο Προϋπολογισμός επί του παρόντος στις όποιες διευκολύνσεις, παρεμβάσεις επ’ ωφελεία της κοινωνίας που σήμερα υποφέρει από τις δυσμενείς συνέπειες της αύξησης του πληθωρισμού. Τα μέτρα, συνεπώς, τα οποία έχουν ήδη υλοποιηθεί, τα οποία ανακοινώσαμε σήμερα και τα οποία νομοθετούμε σήμερα καλύπτουν αυτό τον δημοσιονομικό χώρο, ο οποίος δημιουργήθηκε μέχρι σήμερα από την καλύτερη εκτέλεση του Προϋπολογισμού του 2021 και των δύο πρώτων μηνών του 2022.

Υποθέτω πως θα έχετε δει, γιατί ανακοινώθηκαν προχθές, τα στοιχεία την εκτέλεση του Προϋπολογισμού του πρώτου διμήνου του 2022. Φαίνεται συνεπώς είναι στο site του Υπουργείου Οικονομικών, έγινε συνέντευξη τύπου, η καλύτερη πορεία των εσόδων, άμεσων ή έμμεσων φόρων και με βάση αυτά πορευόμαστε και κάνουμε τους αντίστοιχους σχεδιασμούς μας. Κάθε φορά, συνεπώς, παρακολουθούμε την εκτέλεση του Προϋπολογισμού και ανάλογα πράττουμε. Δεν υπάρχει καμία εσωτερική πληροφορία. Αυτή η πολιτική ηγεσία του Υπουργείου Οικονομικών πρώτα από όλα μιλάει στη Βουλή και στην Κυβέρνηση και μετά κάνει τις όποιες διαρροές γίνονταν στο παρελθόν.

Τα 350 εκατ. εμείς τα είπαμε. Δώσαμε συνέντευξη τύπου στο Υπουργείο Οικονομικών όταν ανακοινώναμε τον ΕΝΦΙΑ και είπαμε ότι η μείωση του βεβαιωμένων φόρων είναι 350 εκατομμύρια πέσαμε έξω, είναι 360 εκατομμύρια. Σας λέω ευθέως, ότι η μείωση του βεβαιωμένου φόρου είναι 360 εκατομμύρια ευρώ. Το εισπραχθέν ποσό -θα είναι μικρότερο- έχει ενσωματωθεί στις εκτιμήσεις των θεσμών. Είναι απολύτως συμφωνημένο.

Γιατί θα έχει μικρότερο;

Διότι αποδεδειγμένα και συμφωνημένα, όταν μειώνεις τους φόρους αυξάνεις την εισπραξιμότητα αυτών. Άρα τελικά υπάρχει εκτίμηση, ότι το δημοσιονομικό αποτέλεσμα θα είναι μικρότερο γιατί θα υπάρχει υψηλότερη εισπραξιμότητα. Υψηλότερη εισπραξιμότητα γιατί έχουμε μειώσει ακόμη περισσότερο τους φόρους. Υπενθυμίζω, ότι σε σχέση με τη δική σας διακυβέρνηση το 2018 τα φυσικά πρόσωπα από την άλλη εβδομάδα, από τον άλλο μήνα συγγνώμη από τον Απρίλιο, θα πληρώνουν μόνιμα ένα δισεκατομμύριο ευρώ λιγότερο Φόρο Ακίνητης Περιουσίας. Ένα δισεκατομμύριο ευρώ λιγότερο Φόρο Ακίνητης Περιουσίας. Το 80% δε των πολιτών, η μεσαία τάξη και τα χαμηλότερα εισοδηματικά στρώματα, θα δουν σημαντικές μειώσεις στον ΕΝΦΙΑ.

Τελευταία παρατήρηση το μέτρο και ότι νομοθετούμε είναι απολύτως συμφωνημένο με τους θεσμούς. Στο Eurogroup. όχι μόνο δεν υπήρχε καμία ένσταση, αλλά αν παρακολουθήσατε -είναι δημόσια τα έγγραφα- τοποθετήθηκαν θετικά όλοι οι θεσμοί μετά την ολοκλήρωση του Eurogroup για την πορεία της ελληνικής οικονομίας. Υπενθυμίζω, θα τα καταθέσω στα πρακτικά -δεν τα έχω πρόχειρα γιατί δεν ήξερα ότι θα κάνετε τέτοια αστοχία- ότι ο επικεφαλής του Eurogroup βγήκε με δημόσια δήλωσή εκθειάζοντας την πορεία της ελληνικής οικονομίας μετά το Eurogroup, όχι την επόμενη μέρα. Η συνέντευξη τύπου μετά το Eurogroup. Το ίδιο επανέλαβε ο Επίτροπος Paolo Gentiloni  και το ίδιο επανέλαβε και η επικεφαλής της Ευρωπαϊκής Κεντρικής Τράπεζας. Άρα, δεν υπήρχε καμία διαφωνία εντός του Eurogroup για οποιαδήποτε παρέμβαση της Ελληνικής Κυβέρνησης. Με αυτοπεποίθηση, σοβαρότητα και υπευθυνότητα και όχι με λαϊκισμούς θα οδηγήσουμε την ελληνική οικονομία και πάλι σε καλύτερες ημέρες παρά τις νέες πρόσθετες -εύχομαι πρόσκαιρες- δυσκολίες που αντιμετωπίζουν νοικοκυριά και επιχειρήσεις. Πάλι θα τα καταφέρουμε όλοι μαζί κοινωνία και πολιτεία, πολίτες και Κυβέρνηση.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε πολύ τον κ. Υπουργό για τη σαφέστατη παρέμβασή του.

Πριν περάσουμε στους συναδέλφους Ειδικούς Αγορητές, θα ήθελα να σας ανακοινώσω τους φορείς, τους οποίους προτείνουμε να καλέσουμε. Είναι μία σύνθεση απόψεων που θα σας καλύψει φαντάζομαι όλους. Αυτοί είναι: Οικονομικό Επιμελητήριο Ελλάδος, Τεχνικό Επιμελητήριο Ελλάδος, Επιτροπή Κεφαλαιαγοράς, Εργαζόμενοι στην Επιτροπή Κεφαλαιαγοράς, ΠΟΜΙΔΑ, Ομοσπονδία Αμβυκούχων, ΕΚΠΟΙΖΩ, ΠΑΣΕΓΕΣ, ΣΕΑΟΠ και λόγω ιδιαίτερης ευαισθησίας πολλών συναδέλφων και του Προεδρείου και αποσταγματοποιοί Λαρίσης και Τυρνάβου.

Καλώς;

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Κύριε Πρόεδρε μια ερώτηση. Είχαμε προτείνει τον Σύνδεσμο Ελληνικής Κτηνοτροφίας

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Εννοείται και τον Σύνδεσμο Ελληνικής Κτηνοτροφίας και κλείνουμε.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Επίσης λόγω και Φθιώτιδος σύλλογο Αμβυκούχων και Αμπελουργών Φθιώτιδος. Αν υπάρχει αντίρρηση από τον κ. Βεσυρόπουλο να καλέσουμε από τη Φθιώτιδα εγώ κάνω πίσω, δεν επιμένω.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε Πρόεδρε να καλέσουμε την Φθιώτιδα και να αφήσουμε εκτός τον Τύρναβο. Αφού καλούμε την Ομοσπονδία να καλέσουμε ένα μόνο σύλλογο.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Αυτό ακριβώς κάναμε και εμείς.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Να καλέσουμε της Φθιώτιδας κ. Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Παρακαλώ πολύ, παρακαλώ πολύ. Το Προεδρείο αποφάσισε ειλικρινά και εδώ τώρα μιλάμε για δύο άρθρα παρ’ όλα αυτά ενώ καλούμε, και ορθότατα, την Ομοσπονδία επιπλέον καλούμε -είναι πρόταση και δική σας αυτή, αγαπητέ κύριε Αλεξιάδη έτσι και άλλων συναδέλφων- και καταλήγουμε και εμένα γνωστοί μου είναι και θέλω να τους καλέσουμε. Καλούμε, λοιπόν, τους εκπροσώπους από την Λάρισα και τον Τύρναβο. Καλώς;

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Φθιώτιδα όχι τελικά; Δεν έχω καταλάβει.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Φθιώτιδα όχι.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Αν επιμένετε εσείς δεν επιμένω.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Όχι εγώ δεν επιμένω.

Θέλω να ζητήσω μία συγγνώμη από την συνάδελφο την κ. Κομνηνάκα. Θα πρέπει να κάνουμε μια μικρή αλλαγή στο πρόγραμμα θα πρέπει να πάρει το λόγο ο κ. Βιλιάρδος, αγαπητή κ. Κομνηνάκα σας ευχαριστώ πάρα πολύ, γιατί θα πρέπει στη συνέχεια να κατέβει στην Ολομέλεια.

Κύριε Βιλιάρδο έχετε το λόγο.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ κ. Πρόεδρε. Ευχαριστώ πολύ. Ευχαριστώ και τη συνάδελφο.

Το νομοσχέδιο, κατά την άποψή, μας αποτελεί στην ουσία μια ακόμη μνημονιακή νομοθετική πράξη, αφού εκπληρώνει τις υποχρεώσεις που αναγράφονται στη δέκατη τρίτη αξιολόγηση.

Το τρίτο μνημόνιο υπεγράφη βέβαια και από τα τρία κόμματα, οπότε δεν καταλαβαίνουμε τις διαμαρτυρίες που ακούγονται. Στην ουσία λειτουργεί επικοινωνιακά με δήθεν μειώσεις του ΕΝΦΙΑ, ο οποίος είναι άδικος φόρος και το λέμε από την αρχή ότι πρέπει να καταργηθεί εντελώς, σημειώνοντας πως η σπατάλη των 44 δισεκατομμυρίων ευρώ μέσα σε δύο μόλις χρόνια ισοδυναμεί με σχεδόν 18 ΕΝΦΙΑ.

Αυτά τα 44 δισεκατομμύρια ευρώ δεν δόθηκαν για την καταπολέμηση της πανδημίας, αλλά για τα αχρείαστα lockdowns. Εκτός αυτού, διαφημίζει τη μείωση του επίσης μνημονιακού ειδικού φόρου κατανάλωσης στο αγροτικό πετρέλαιο κίνησης, η οποία είναι μια ελάχιστη ελάφρυνση, σε σχέση με τις υπέρογκες επιβαρύνσεις των αγροτών μας.

Το ίδιο ισχύει με το ρεύμα και με τη ρήτρα αναπροσαρμογής, όπου, παρά τις υποσχέσεις, δεν καλύπτει τελικά το σύνολο των αυξήσεων στους παραγωγούς, ούτε στους τοπικούς οργανισμούς εγγείων βελτιώσεων.

Εκτός αυτού, το νομοσχέδιο δρομολογεί μια αλλαγή στη φορολογία της αλκοόλης, πλήττοντας ακόμη περισσότερο το διαθέσιμο εισόδημα και την επιχειρηματική δραστηριότητα στην απόσταξη, καθώς και στην εμπορία και στη λιανική, μετά τα καταστροφικά lockdowns της πανδημίας- τα αχρείαστα.

Επιπλέον, περιέχει μία ακόμη ρύθμιση για τους πλειστηριασμούς, ενώ τα εισαγωγικά για την κεφαλαιαγορά -τα μόνα που τέθηκαν σε διαβούλευση, οπότε εύλογα μπορεί να χαρακτηριστεί πραξικοπηματικό το νομοσχέδιο από τη συγκεκριμένη πλευρά- είναι διαδικαστικά. Στην ουσία, είναι εντελώς επουσιώδη, για μία Επιτροπή υποστελεχωμένη, όπως έχει αναφερθεί πολλές φορές, αν και έχει μικρό αντικείμενο σε ένα αμελητέο προβληματικό Χρηματιστήριο.

Τέλος, το σχέδιο νόμου έχει κατατεθεί με τη γνωστή μνημονιακή διαδικασία του κατεπείγοντος -όπως είπαν όλοι οι συνάδελφοι- όπου δίνεται μία μόνο ημέρα επεξεργασίας του από την αντιπολίτευση, χωρίς καμία κοστολόγηση και χωρίς πραγματική συζήτηση, έτσι ώστε να μη γίνει αντιληπτή η ανεπάρκεια των μέτρων και, στην ουσία, η εξαπάτηση των πολιτών.

Συνεχίζοντας για το νομοσχέδιο, διαπραγματεύεται τα εξής πέντε βασικά αντικείμενα -έτσι όπως τα καταχωρίσαμε τουλάχιστον εμείς:

Πρώτον, μεταβολές στον ΕΝΦΙΑ, στο Τέταρτο Μέρος, στο Πρώτο Κεφάλαιο, όπου επικεντρώνονται η πολιτική ειδησεογραφία και οι προσπάθειες της Κυβέρνησης να χειραγωγήσει τους Έλληνες εξαπατώντας τους.

Δεύτερον, μεταβολές στους φόρους στον αγροτικό τομέα, στο Τέταρτο Μέρος του Δεύτερου Κεφαλαίου.

Τρίτον, μια μεταβατική στήριξη ελάχιστων νοικοκυριών, από τις πολλές χιλιάδες που έχουν φτωχοποίηση τα μνημόνια και οι πολιτικές όλων των κυβερνήσεων έκτοτε, έως ότου λειτουργήσουν πλήρως η κατάσχεση και η επαναμίσθωση κατοικιών -στο Δεύτερο Μέρος.

Τέταρτον, μεταβολές στον ειδικό φόρο κατανάλωσης για αλκοολούχα ποτά και αποστακτήρια –στο Τρίτο Μέρος.

Και, πέμπτο, φορολογικές ελαφρύνσεις σε μεγάλα εισοδήματα -στο Τέταρτο Μέρος, ξανά στο Δεύτερο Κεφάλαιο- για μεταφορά έδρας, συγχωνεύσεις και γραφεία διαχείρισης οικογενειακής περιουσίας.

Εκτός αυτών, το νομοσχέδιο περιέχει κάποια διαδικαστικά για τα πλαίσια λειτουργίας της Επιτροπής Κεφαλαιαγοράς –στο Πρώτο Μέρος, Τροπολογίες του Υπουργείου Οικονομικών, όπως διευκολύνσεις του ΤΑΙΠΕΔ στο άρθρο 62 και της ΕΤΑ στο άρθρο 55, δωρεές στην Εταιρεία Ανάπτυξης Επιχειρηματικού Πάρκου Οινοφύτων, καθώς επίσης παραχώρηση αιγιαλού χωρίς διαγωνισμό, σε ενοικιαζόμενα δωμάτια, στο άρθρο 65 -αν είναι δυνατόν.

Ξεκινώντας από το μνημονιακό και δήθεν προσωρινό ΕΝΦΙΑ, η Κυβέρνηση ισχυρίζεται ότι με το παρόν νομοσχέδιο μειώνεται, χωρίς όμως να δίνεται κανένα κόστος από το Γενικό Λογιστήριο του Κράτους. Στη 13η αξιολόγηση, όμως, στη σελίδα 9, αναφέρεται πως ήταν προσχεδιασμένη μία μεταβολή του ΕΝΦΙΑ και προγραμματισμένη για το Φεβρουάριο του 2022. Αυτό, άλλωστε, γίνεται. Αυτή η μεταβολή του ΕΝΦΙΑ θα αύξανε τη φορολογική βάση, με τελικό αποτέλεσμα μια μείωση μόλις στο 0,1 % του ΑΕΠ -όπως αναγράφεται στη σελίδα 16.

Για το ίδιο θέμα, στον Προϋπολογισμό του 2022 -που θα καταθέσουμε στα Πρακτικά- οι τακτικοί φόροι ακίνητης περιουσίας, που περιλαμβάνουν κυρίως τον ΕΝΦΙΑ, υπολογίζονται στα 2 δισεκατομμύρια 503 εκατομμύρια από 2.578 δισεκατομμύρια στο Μεσοπρόθεσμο. Επομένως, βάσει του Προϋπολογισμού, θα εισπραχθούν 75 εκατομμύρια λιγότερα από το Μεσοπρόθεσμο ή 60 εκατομμύρια λιγότερα από το 2021. Οπότε η μείωση, με κριτήριο τον Προϋπολογισμό, θα είναι ελάχιστη.

Σε άρθρο δημοσιεύματος που αναφέρθηκε -και θα καταθέσουμε και εμείς στα Πρακτικά- αναφέρεται πως η συνολική μείωση θα είναι 350 εκατομμύρια. Εάν κατάλαβα, θα είναι 360 εκατ., δηλαδή περίπου διπλάσια σε σχέση με το ποσοστό του ΑΕΠ που προβλέπει η αξιολόγηση και με το ΑΕΠ που γνωρίζουμε πλέον.

Αυτό που πάντως αλλάζει στον ΕΝΦΙΑ είναι κάποιες μικρές μετατροπές στον τρόπο υπολογισμού για φυσικά και νομικά πρόσωπα. Επίσης, μεταβάλλονται οι συντελεστές βασικού φόρου ανά φορολογική ζώνη, όπως θα καταθέσουμε στα Πρακτικά.

Ενδεικτικά, για τα κτίσματα έχουμε τα εξής:

Πρώτον, μικρές μειώσεις για τα πιο μικρής αξίας ακίνητα σε φθηνές περιοχές, δηλαδή έως 1.050 ευρώ το τετραγωνικό μέτρο, όπου είναι 2 έως 2,80 ευρώ το τετραγωνικό μέτρο, ο ΕΝΦΙΑ παραμένει σχεδόν στα ίδια επίπεδα -ενώ θα έπρεπε να καταργηθεί εντελώς, τουλάχιστον για τους ασθενέστερους.

Δεύτερον, μειώσεις για τους συντελεστές σε μέσες περιοχές, δηλαδή με αξία 1050 έως 3.500 ευρώ το τετραγωνικό, όπως τα βόρεια προάστια όπου από 2.000 έως 2.500 χιλιάδες ευρώ το τετραγωνικό μέτρο, στη φορολογική ζώνη 6, μειώνεται από 6 ευρώ το τετραγωνικό σε 3,70 ευρώ το τετραγωνικό. Εδώ πρόκειται για μία σημαντική μείωση σε αυτά τα μέσης και υψηλής αξίας ακίνητα.

Για τα πιο ακριβά ακίνητα, δηλαδή στην 9η έως 11η φορολογική ζώνη, άνω των 3,5 χιλιάδων ευρώ ανά τετραγωνικό μέτρο, η επιβάρυνση παραμένει, είτε η ίδια, είτε αυξάνεται από 9,2 έως 16,2 ευρώ το τετραγωνικό μέτρο. Προφανώς, αυτή η συγκεκριμένη επιβάρυνση εκτός του ότι αφορά λίγους, θα επιβαρύνει εκείνους που δεν έχουν φροντίσει να εντάξουν τα πανάκριβα ακίνητά τους σε off shore, σε family office ή σε ειδικά funds ακίνητης περιουσίας, όπου δεν ισχύει ο συντελεστής φορολόγησης 0,75 στη βάση του Ενεργητικού, όπως π.χ. στο Ελληνικό.

Τέλος, επεκτείνεται η έκπτωση φόρου 30% για αξία ακίνητης περιουσίας έως και 100.000 ευρώ, από 60.000 ευρώ που ήταν. Και, μειώνεται στο 25% από 100.001 έως 150.000 ευρώ -βαθμιαία 20%, 15% έως και στο 10% στα επόμενα –άρθρο 46, παράγραφος 3.

Βέβαια, το μεγάλο θέμα είναι η αλλαγή των αντικειμενικών αξιών, πέρυσι, όπως είχαμε επισημάνει. Καταθέτω στα Πρακτικά μερικά παραδείγματα όσον αφορά στις μεγαλύτερες μεταβολές από τις αναπροσαρμογές.

Το ακόμη μεγαλύτερο θέμα είναι η ένταξη 3.643 νέων περιοχών και η επέκταση της φορολογικής βάσης -κατά την προσφιλή ορολογία της τρόικα- και η ένταξή τους σε υψηλότερες τιμές ζώνης. Το καταθέτουμε στα Πρακτικά.

Συνεχίζοντας με τους αγροτικούς φόρους, υιοθετείται μηδενικός συντελεστής ειδικού φόρου κατανάλωσης για πετρέλαιο που χρησιμοποιείται αποκλειστικά στη γεωργία -άρθρο 50. Θα καταργηθεί και το πράσινο τέλος, που επιβλήθηκε με την Τροπολογία του κυρίου Χατζηδάκη; Γιατί δεν παρέχεται κόστος για το συγκεκριμένο από το Γενικό Λογιστήριο του Κράτους; Εκτός αυτού, μειώνεται ο ΦΠΑ στο 6% από 13% στα λιπάσματα, με το άρθρο 61. Ούτε εδώ παρέχεται κόστος, ενώ ασφαλώς τα δύο αυτά μέτρα δεν είναι αρκετά για τους αγρότες, που αντιμετωπίζουν τεράστιες αυξήσεις τιμών στα λιπάσματα, στις ζωοτροφές κλπ.

Όσον αφορά στις ελαφρύνσεις στα μεγάλα εισοδήματα είναι ασφαλώς προκλητικές. Πόσο μάλλον όταν παρέχονται με δανεικά, αφού το κράτος παράγει μόνο ελλείμματα και χρέη.

Περαιτέρω, σε σχέση με τα μέτρα ενίσχυσης ευάλωτων από τους πλειστηριασμούς, στην ουσία πρόκειται για μία παράταση σε ορισμένους έως ότου λειτουργήσει ο φορέας απόκτησης και επαναμίσθωσης. Αναφέρονται μεν προϋποθέσεις ένταξης και υποχρεώσεις, αλλά όχι ποιους καλύπτει. Τουλάχιστον, όμως, εδώ παρέχεται η δαπάνη από το Γενικό Λογιστήριο του Κράτους στα 4,8 εκατομμύρια ευρώ. Στους πλειστηριασμούς, πάντως, θα αναφερθούμε αναλυτικά στη συζήτηση επί των άρθρων, με βάση τη 13η αξιολόγηση που έχει πολλά ενδιαφέροντα και πρέπει να γνωρίζουν οι Έλληνες.

Συνεχίζοντας με τα μέτρα για την αλκοόλη, η αλλαγή θα οδηγήσει σε αύξησή τους; Αν ναι, όπως έχουμε καταλάβει, γιατί αποθαρρύνεται και καταστρέφεται ο τομέας του τσίπουρου και της τσικουδιάς -όπως θα καταθέσουμε στα Πρακτικά- όταν αποποινικοποιείται και εμπορευματοποιείται η κάνναβη; Δεν είναι άδικο; Θεωρείται ανταγωνισμός για τα εισαγόμενα; Δεν γίνεται κατανοητό πως πρόκειται για ένα θέμα πολιτιστικής παράδοσης και τοπικής βιώσιμης ανάπτυξης, που θα πρέπει να προσέξουμε ιδιαίτερα;

Κλείνοντας με τις ρυθμίσεις για την κεφαλαιαγορά, είναι στην ουσία διαδικαστικές, ενώ δεν προσκομίζονται ο Κανονισμός Εσωτερικής Λειτουργίας, το στρατηγικό σχέδιο και το ετήσιο επιχειρησιακό σχέδιο, που μπορεί να γίνουν από εξωτερικό σύμβουλο. Δρομολογείται, αλήθεια, όπως φαίνεται από παντού, η πλήρης ιδιωτικοποίηση του κράτους;

Επειδή η οικονομική πολιτική, με ελλείμματα και με δανεικά, είναι εξαιρετικά επικίνδυνη, θα ολοκληρώσουμε με την Έκθεση του Γραφείου Προϋπολογισμού του Κράτους για το τέταρτο τρίμηνο του 2021. Αν τη διαβάσει κανείς, κυριολεκτικά απογοητεύεται για την ελληνική οικονομία. Δεν κοιτάζουμε το μέλλον, κοιτάζουμε τι έχει προηγηθεί - είναι καλύτερα για όλους μας. Η ελληνική οικονομία βαδίζει από το κακό στο χειρότερο.

Εύλογα, αφού η Έκθεση διαπιστώνει τη διεύρυνση των spread μία σωρευτική δημοσιονομική επιδείνωση 30 δισεκατομμυρίων ευρώ, λόγω των αχρείαστων lockdowns, έλλειμμα στο ισοζύγιο τρεχουσών συναλλαγών ανάλογο με το 2020, στα 10,6 δισεκατομμύρια ευρώ, έναντι 2,7 δισεκατομμύρια το 2019. Μείωση του τραπεζικού δανεισμού του ιδιωτικού τομέα κ.λπ.. Ενώ προβλέπει ένα πολύ χαμηλό ρυθμό ανάπτυξης για το 2022 της τάξης του 2,75% στο ήπιο σενάριο, 7,43% μέσο ετήσιο πληθωρισμό και 11,01% στο δυσμενές σενάριο. Ο πληθωρισμός βέβαια δεν οφείλεται στον πόλεμο, αφού ήταν ήδη στο 6,2% τον Ιανουάριο με έντονα ανοδική τάση αποπληθωρισμό 2% πέρυσι περίπου τον ίδιο μήνα. Γεγονός που σημαίνει πως οι τιμές στον συγκεκριμένο μήνα αυξήθηκαν κατά 8,2%.

Ειδικά, όσον αφορά τον τομέα των επενδύσεων, η Έκθεση αναφέρει πως η αύξηση των ακαθάριστων επενδύσεων ,οφείλεται κυρίως στις κατηγορίες μηχανολογικός εξοπλισμός και οπλικά συστήματα με αύξηση 99,4%. Ενώ είχε μεγάλη αρνητική συμβολή η κατηγορία αγροτικά προϊόντα με ετήσια μείωση στις επενδύσεις 13,8% σε μία εποχή που ο κίνδυνος μιας επισιτιστικής κρίσης, σύμφωνα βέβαια και με την Ευρωπαϊκή Ένωση, είναι πολύ μεγάλος.

Φυσικά αυτό που μας ενδιαφέρει ως κράτος είναι οι καθαρές επενδύσεις που παρέμειναν έντονα αρνητικές. Ακόμη περισσότερο οι εγχώριες στην παραγωγή, έτσι ώστε να μείνει η προστιθέμενη αξία στη χώρα μας, να ισοσκελιστεί το εμπορικό μας έλλειμμα και να βελτιωθεί ανάλογα αφού πρόκειται για τον τέταρτο συντελεστή του ΑΕΠ, το ΑΕΠ μας. Το χειρότερο, ίσως, όλων είναι η δημοσιονομική μας στενότητα μετά την αλόγιστη σπατάλη των 44 δισεκατομμυρίων με δανεικά για να καλυφθεί όπως είπαμε η ζημιά των αχρείαστων lock downs. Ποιος θα πληρώσει αυτά τα δανεικά; Ποιος πληρώνει το έγκλημα της απολιγνοτοποίησης και το πάρτι αισχροκέρδειας στο χρηματιστήριο ενέργειας; Προφανώς η μεσαία τάξη, την οποία δήθεν ελαφρύνει η Κυβέρνηση μειώνοντας τους φόρους.

Μειώσεις, όμως, φόρων και οικονομική πολιτική με δανεικά, δεν γίνεται. Όπως δεν γίνεται να μειώνει ένα κράτος τους φόρους, αυξάνοντας ταυτόχρονα τις δαπάνες. Αν είναι δυνατόν! Πόσο μάλλον ένα κράτος που χρωστάει 390 δισεκατομμύρια. Με κόκκινο ιδιωτικό χρέος πάνω από 250 δισεκατομμύρια. Με εξωτερικό πάνω από 540 δισεκατομμύρια, με δίδυμα ελλείμματα και με κατεστραμμένο παραγωγικό ιστό. Οι Έλληνες πάντως δεν χρειάζονται ελεημοσύνη, όπως είναι τα επιδόματα και κάθε είδους στηρίξεις, αλλά μια σωστή μακροοικονομική πολιτική που να μπορεί να παράγει πλούτο, καθώς επίσης να τον μοιράζει δίκαια σε όλους.

Αλήθεια, θα ενημερώσει η Κυβέρνηση τους πολίτες σχετικά με τα αποτελέσματα του πληθωρισμού στις καταθέσεις τους όπου εάν διαμορφωθεί στο 11%, θα τις μειώνει πάνω από 19 δισεκατομμύρια ευρώ ετήσια; Αυτά τα 19 δισεκατομμύρια ευρώ, δεν θα τα πληρώσει επίσης η μεσαία τάξη; Αυτή δεν έχει καταθέσεις; Αυτή είναι η ελάφρυνση που επικαλείστε;

Από την άλλη πλευρά, όπως υπόσχεται η Κυβέρνηση, αύξηση του βασικού μισθού όταν η ανταγωνιστικότητα της χώρας μας είναι μακράν η χαμηλότερη στην Ευρωπαϊκή Ένωση, όπως θα καταθέσουμε στα πρακτικά; Δεν θα οδηγηθούν οι λίγες επιχειρήσεις που απέμειναν στο κλείσιμο τους; Δεν θα τεθεί επιπλέον σε λειτουργία το σπιράλ μισθών τιμών που θα τροφοδοτήσει τον πραγματικό πληθωρισμό ειδικά σε μία εποχή που προβλέπεται στάσιμος πληθωρισμός για ολόκληρη την Ευρωπαϊκή Ένωση; Πόσο μάλλον για την Ελλάδα. Είναι σοβαρή μακροοικονομική πολιτική αυτή;

Το σωστό δεν είναι η μείωση των ασφαλιστικών εισφορών, έτσι ώστε να αυξηθούν οι πραγματικοί μισθοί των εργαζομένων χωρίς να επιβαρυνθούν οι επιχειρήσεις και η ανταγωνιστικότητα της οικονομίας μας; Τέλος, όσον αφορά τον πληθωρισμό, η συνολική μείωση του ΦΠΑ στις αυξημένες τιμές, έτσι ώστε να μην υπάρχει ούτε δημοσιονομική επιβάρυνση, ούτε η φορολογική αισχροκέρδεια του δημοσίου, δεν είναι το καλύτερο δυνατό μέτρο; Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ευχαριστούμε τον κύριο Βιλιάρδο.

Τον λόγο έχει ο κ. Αρσένης.

**ΚΡΙΤΩΝ –ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25)**: Θέλω να ευχαριστήσω τον κύριο Σκανδαλίδη και την κυρία Κομνηνάκα που παραχώρησαν τη θέση τους προκειμένου να μπορέσω να βρίσκομαι στην Ολομέλεια.

Ως ΜέΡΑ25 οφείλουμε να καταδικάσουμε τη διαδικασία. Υπάρχει Κανονισμός στη Βουλή. Ο Κανονισμός προβλέπει συγκεκριμένες προθεσμίες από την κατάθεση ενός νομοσχεδίου μέχρι την ψηφοφορία του στη Βουλή. Αυτές οι προθεσμίες φτάνουν στον ενάμιση μήνα υποχρεωτικά και αν υπάρχει ζήτημα μπορώ να φέρω εδώ τις λεπτομέρειες του Κανονισμού και να τις συζητήσουμε μία- μία. Η Κυβέρνηση παραβιάζει αυτόν τον Κανονισμό, κατά συρροή, σε κάθε της νομοσχέδιο. Δεν το έχει σεβαστεί σε κανένα. Μπορεί να λέτε ότι είναι μια κοινοβουλευτική πρακτική. Εμείς ως ΜέΡΑ25 δεν θα συνηθίσουμε και δεν θα αποδεχθούμε ποτέ την παραβίαση του Κανονισμού λειτουργίας της Βουλής.

Όσον αφορά το νομοσχέδιο. Θα αναφερθώ στο 4ο και στο 5ο τμήμα του σ’ αυτή την ομιλία και στα υπόλοιπα στις επόμενες. Θα αναφερθώ δηλαδή στον ΕΝ.Φ.Ι.Α. και στα διάφορα σκανδαλώδη που αφορούν το περιβάλλον.

Στον ΕΝ.Φ.Ι.Α. έχουμε μηδενικά οφέλη για τη συντριπτική πλειοψηφία των μικρών και μεσαίων ιδιοκτητών με ακίνητα αντικειμενικής αξίας έως 80.000 ευρώ. Οι συγκεκριμένοι ιδιοκτήτες δεν θα έχουν καμία έκπτωση, ενώ για περιουσίες πάνω από αυτό το όριο και μέχρι τις 200.000 ευρώ, τα οφέλη περιορίζονται σε ελαφρύνσεις λίγων δεκάδων ευρώ. Να σας θυμίσω λίγο πως όλα αυτά συνδυάζονται με την αύξηση των αντικειμενικών. Στο Καματερό της Δυτικής Αθήνας, η κατώτατη τιμή αυξήθηκε κατά 62,5%. Άγιοι Ανάργυροι. Η αύξηση ήταν 40% για την ανώτατη. Αγία Βαρβάρα 30%. Αιγάλεω 40%. Περιστέρι 30%. Πετρούπολη 30%. Χαϊδάρι 50% κ.ο.κ.. Πού κάνετε τις μειώσεις; Εκάλη, Κηφισιά, Νέο Ψυχικό, Διόνυσο, Βούλα, Πεντέλη κ.λπ.. Ως διά μαγείας, τα στοιχεία σας ήταν ότι στις ακριβότερες περιοχές μειώθηκαν οι τιμές. Καταλαβαίνετε, επειδή ο ΕΝ.Φ.Ι.Α. είναι βάσει των αντικειμενικών, ποιοι είναι οι ωφελημένοι στους οποίους αναφέρεστε. Θα θέλαμε να μας πείτε. Αυτοί που λέτε ότι είναι ωφελημένοι, σε ποιες περιοχές θα διαβιώνουν; Φέρτε μας τα στοιχεία.

Σχετικά κερδισμένοι θα είναι μόνο οι κάτοχοι ακινήτων μεγάλες επιφάνειες, πάνω από 120 τετραγωνικά, καθώς καταβάλλουν φόρο τουλάχιστον κατά 100 ευρώ λιγότερο σε σχέση με πέρυσι. Πραγματικά, ωφελημένοι θα είναι οι φορολογούμενοι με μεγάλο αριθμό ακινήτων, εφόσον από αυτά κανένα δεν θα ξεπερνά τα 400.000 ευρώ, καθώς απαλλάσσονται από τον συμπληρωματικό φόρο που πλήρωναν έως τώρα. Ο συμπληρωματικός φόρος αυτός ενσωματώνεται στον κύριο φόρο.

Λόγω της αύξησης των αντικειμενικών αξιών και σας λέω στην εκλογική μου περιφέρεια που είναι από τις φτωχότερες της Αθήνας - η Δυτική Αθήνα - η αύξηση είναι της τάξης του 30% έως 60%. Τι σημαίνει αυτή η αύξηση; Σημαίνει επιβάρυνση - πέρα από τον ΕΝ.ΦΙ.Α. - φόρος κληρονομιάς, γονικές παροχές, μεταβιβάσεις, τεκμήρια φορολόγησης πρώτης κατοικίας, τέλη στους ΟΤΑ. Επίσης, θα διακοπούν από πολλούς συμπολίτες μας κοινωνικές παροχές ευάλωτων νοικοκυριών, ειδικό τιμολόγιο ηλεκτρικού ρεύματος, ελάχιστο εγγυημένο εισόδημα, επίδομα στέγασης κ.λπ.. Αυτές είναι οι φοροελαφρύνσεις; Αυτή είναι η ανακούφιση;

Η δική μας πρόταση, ως ΜέΡΑ25, είναι η κατάργηση του ΕΝ.Φ.Ι.Α. για τη μικρή ακίνητη περιουσία, μείωση 25% για τη μεσαία, καμία αλλαγή για την ενδιάμεση και μεγάλη αύξηση 10% για τη μεγάλη.

Θεωρούμε ότι έτσι θα ήταν λογικό να κινηθούμε, να αυξήσουμε τα βάρη στους έχοντες και αυτή τη στιγμή πραγματικά δεν μπορούν τα νοικοκυριά να τα βγάλουν πέρα. Δεν μπορούν λόγω του χρηματιστηρίου ενέργειας που έχει νομοθετήσει ο ΣΥΡΙΖΑ, αλλά να εφαρμόζετε εσείς. Δεν μπορούν λόγω του καρτέλ ενέργειας που δεν αντιμετωπίζετε, δεν μπορούν λόγω του φόρου καυσίμων, με το οποίο κερδοσκοπείτε αυξάνοντας τα έσοδα του δημοσίου εν μέσω της ακρίβειας κατά 1 δις αντί να βάλετε πλαφόν και εκεί πέρα, αντί να επιστρέψετε αυτό το 1 δις στους ανθρώπους που δεν μπορούν να πληρώσουν αυτή τη στιγμή το πετρέλαιο και τη βενζίνη για το αμάξι τους, τη θέρμανση για το σπίτι τους, την αγορά των βασικών καταναλωτικών αγαθών. Χρειαζόμαστε μια αυτόματη τιμαριθμική αναπροσαρμογή μισθών, επιδομάτων και συντάξεων προκειμένου όσοι και όσες αντιμετωπίζουν τον κίνδυνο της φτώχειας και της εξαθλίωσης να μπορούν να δουν τα εισοδήματά τους να αναπροσαρμόζονται, να αυξάνονται με βάση τις αυξήσεις στα βασικά προϊόντα και υπηρεσίες από τα οποία εξαρτάται η ζωή τους, το αν τα παιδιά τους θα πάνε σχολείο, το αν θα έχουν ένα πιάτο φαΐ στο τραπέζι.

Θα κλείσω με τα σκανδαλώδη άρθρα του Μέρους Ε’, που είναι χαρακτηριστικό της ευαισθησίας σας για το περιβάλλον, για τη χρήση αιγιαλού και παραλίας και την αδειοδότηση παραχώρησης άνευ αδείας και καθ’ υπέρβαση αυτής. Το άρθρο 65, επιτρέπει χωρίς δημοπρασία την παραχώρηση για όλο το 2022 της χρήσης αιγιαλού, παραλίας, όχθης ή παρόχθιας ζώνης, λίμνης ή πλεύσιμο ποταμό, που είναι όμορα με ενοικιαζόμενα επιπλωμένα δωμάτια και καθορίζεται το ύψος του καταβαλλόμενου ανταλλάγματος για το έτος σε ποσοστό 60% επί του αρχικού υπολογισθέντος ανταλλάγματος.

Με το άρθρο 66, είναι ακόμα πιο εντυπωσιακό, παρατείνεται η προθεσμία μέχρι το 2024 για παράνομες κατασκευές στον αιγιαλό, στην παραλία, την όχθη ή την παρόχθια ζώνη, το υδάτινο στοιχείο στον πυθμένα, το υπέδαφος, στο βυθό της θάλασσας, λιμνοθάλασσας, λίμνης, κοίτης πλεύσιμου ποταμού και ούτω καθεξής.

Εμείς ως ΜέΡΑ25 ζητάμε να αποσυρθούν και αυτά, ζητάμε την κατάργηση του ΕΝΦΙΑ για τους μη έχοντες και την αύξηση του ΕΝΦΙΑ για τους έχοντες. Αυτό θα ήταν μια λογική πραγματικά πολιτική και πραγματικά περιμένουμε να μας πείτε, ποιες είναι οι αυξήσεις του ΕΝΦΙΑ με αυτά που προβλέπετε για το Καματερό, τους Αγίους Ανάργυρους, την Αγία Βαρβάρα, τις δυτικές συνοικίες, τη Β’ Πειραιά και όλες τις φτωχογειτονιές της Αθήνας. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Ευχαριστούμε τον κύριο Αρσένη. Τώρα περνάμε στον Ειδικό Αγορητή του Κινήματος Αλλαγής στον κύριο Σκανδαλίδη.

Τον λόγο έχει ο κ. Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):** Ευχαριστώ πολύ, κύριε Πρόεδρε. Το να μιλήσω για άλλη μια φορά για τις κοινοβουλευτικές διαδικασίες και τον τρόπο που νομοθετεί η κυβέρνηση νομίζω ότι χάνω τα λόγια μου. Είναι κατά συρροή η παραβίαση κάθε έννοιας σωστής διαβούλευσης και νομοθέτησης, καλής νομοθέτησης.

Θα ήθελα πριν αναφερθώ στο νομοσχέδιο να κάνω μια αναφορά στο χθεσινό διάγγελμα του Πρωθυπουργού. Νομίζω ότι για μια ακόμη φορά ο Πρωθυπουργός μας εξέπληξε δυσάρεστα. Ένα ακόμη δραματικό διάγγελμα, έχω χάσει τον αριθμό πόσα έχει κάνει μέχρι τώρα. Μια ακόμα συρραφή μέτρων χωρίς ουσιαστικό αντίκρισμα σε όσους βιώνουν δραματικά την κρίση και την εξοντωτική ακρίβεια. Το μοτίβο παραμένει σταθερά το ίδιο και απαράλλαχτο. Μόνιμα μέτρα για τους έχοντες, προσωρινά και ανεπαρκή για τους μη έχοντες. Μεγάλες ελαφρύνσεις για τους λίγους, ψίχουλα στους πολλούς και τους πλέον αδύναμους. Αυτό το μόνιμο και αδιαπραγμάτευτο μοτίβο που αποτελεί την ψυχή της συντηρητικής ιδεολογίας και κατεύθυνσης σε όλες τις πτυχές της κυβερνητικής πολιτικής ισχύει στο ακέραιο τόσο στα μέτρα που εξάγγειλε ο Πρωθυπουργός όσο και στον χειρισμό του ΕΝΦΙΑ που εισάγει το νομοσχέδιο. Επικαλείται ο Πρωθυπουργός την ιλιγγιώδη άνοδο του πληθωρισμού λόγω του πολέμου, υπενθυμίζω ότι το ράλι του πληθωρισμού ξεκίνησε από τον Αύγουστο που εμφάνισε το 6,2%, έφθασε στο 7,2% και καλπάζει προς το 10% και όταν σας λέγαμε κύριε Υπουργέ, στον κρατικό προϋπολογισμό, που εισηγείστε, ότι είναι έωλος και ότι οι προβλέψεις δεν πάνε πουθενά, υπενθυμίζω ότι τότε μας είχατε πει ότι μια πρώτη πρόβλεψη από τους ευρωπαϊκούς θεσμούς ήταν ότι τον Απρίλιο θα είχαμε μια πρώτη ύφεση. Μετά αυτό μετατέθηκε για τον Ιούλιο και τώρα βλέπουμε να καλπάζει στο 10 %, που σημαίνει ότι ο σχεδιασμός σας δεν πήρε υπόψη τις εξελίξεις, τα γεγονότα που είναι δραματικά και που πολλαπλασιάζονται και με βάση αυτή τη διαδικασία δεν δίνετε και ουσιαστικές απαντήσεις παρά παίρνετε προσωρινά μέτρα.

Το τετράμηνο λόγω της αύξησης των τιμών εισπράξατε επάνω από 1 δις έσοδα από τον ΦΠΑ και από αυτά επιστρέφετε ψίχουλα στη βενζίνη, ασήμαντο επίδομα στους φτωχούς και ανεπαίσθητες βοήθειες. Δηλαδή, αν υπολογίσει κανείς, αν θέλετε, τις αριθμητικές σας επιδόσεις στις παροχές, που είναι πραγματικά σημαντικές, αν μιλήσουμε για τα 43 δις, για τα 2,6, για τα επιπλέον που έλεγε χθες ο Πρωθυπουργός, είναι πραγματικά πάρα πολύ σημαντικό ποσό και δούμε τι αντανάκλαση έχουν αυτά στη ζωή των ανθρώπων, εκεί είναι που μετράει μια πραγματικά φιλολαϊκή πολιτική και το αποτέλεσμα που στην πράξη εμφανίζεται είναι μια επιδείνωση δραματική της οικονομικής κατάστασης των πιο ευάλωτων στρωμάτων του πληθυσμού. Δραματική επιβάρυνση. Άρα, λοιπόν, εξ υπαρχής είναι άδικη η κατανομή των παροχών, είναι ευκαιριακή και είναι προσωρινή και επιπλέον, δεν ενισχύει και την αναπτυξιακή υποδομή της χώρας. Δεν συμβάλλει στην ανθεκτικότητα της οικονομίας, δεν έχει μια πολιτική που να αλλάζει το μοντέλο αφού ξοδεύονται τόσα χρήματα παρά μόνο είναι η πεπατημένη και παροχές που όταν έχουμε στο ταμείο μπορούμε και σας τις δίνουμε, όταν λίγο κλείνει η στρόφιγγα τις περιορίζουμε πιο πολύ, τις βγάζουμε με το ζόρι από το μπουκάλι και τις παραδίδουμε στην κοινωνία να μπορέσει να ανακουφιστεί.

Θέλω να πω, δηλαδή, ότι είναι σε πλήρη αντίθεση αυτή η μόνιμη αισιοδοξία που δίνει ο Πρωθυπουργός κάθε φορά που ακόμη και όταν αναλύει δραματικά μέτρα εγγυάται μια νέα καλύτερη μέρα. Νέα καλύτερη μέρα δεν έχει έλθει για τους Έλληνες όλους αυτούς τους μήνες παρά τα αλλεπάλληλα διαγγέλματα του Πρωθυπουργού.

Σήμερα, λοιπόν, παράλληλα με το νομοσχέδιο που συζητάμε καταργείτε τον συμπληρωματικό φόρο μειώνοντας τον ΕΝΦΙΑ κατά 368 εκατομμύρια, πριν μπω σε αυτό το θέμα, θέλω να πω ότι για τις διατάξεις για την Κεφαλαιαγορά, που ελπίζουμε να την ενδυναμώσουν για να έχει καλύτερα αντανακλαστικά από αυτά που έδειξε στην περίπτωση «Folli Follie», ελπίζουμε να αποκτήσει και καλύτερα δημοκρατικά αντανακλαστικά και να φιλοτιμείται να απαντά σε ερωτήσεις κοινοβουλευτικού ελέγχου σαν αυτή που είχαμε κάνει παλιότερα για την Τράπεζα Πειραιώς.

Επίσης, πρέπει να σας μεταφέρω την αγωνία των παραγωγών τσίπουρου και τσικουδιάς, νομίζω όλες οι πτέρυγες της Βουλής, το προϊόν των οποίων εσείς χαρακτηρίζετε απόσταγμα, εμείς δεν θα ανεχτούμε την απαξίωση των αγαθών αυτών, την αξία τους μέσα από τις μεροληπτικές για τις βιομηχανικού τύπου επιχειρήσεις διατάξεις. Οι διατάξεις για τα λιπάσματα και το αγροτικό πετρέλαιο είναι ευπρόσδεκτες αλλά, κατά τη γνώμη μας, καθυστερημένες ενώ η διάταξη για την προστασία της πρώτης κατοικίας από τον πλειστηριασμό χρυσωμένο χάπι αφού με συνεργό τον ΣΥΡΙΖΑ καταργήσατε το νόμο του ΠΑΣΟΚ ν.3869 του 2010, που διαμόρφωσε ένα σύγχρονο πλαίσιο προστασίας υπερχρεωμένων νοικοκυριών.

Τώρα οι επιλογές σας για την κατάργηση του συμπληρωματικού φόρου του ΕΝΦΙΑ, δεν είναι απλά μια ακόμη απόδειξη της πολιτικής αντίληψης σας ανάμεσα σε πολλές άλλες τα τελευταία δυόμισι χρόνια. Έχει ένα εξαιρετικά υψηλό συμβολισμό, κατά τη γνώμη μου, ειδικά στη συγκυρία στην οποία την προωθείτε, σε μια κατάσταση παγκόσμιας γεωπολιτικής κρίσης με πολλές απρόβλεπτες συνέπειες, με τον πληθωρισμό να καλπάζει και να βρίσκεται πλέον πάνω από το μέσο όρο της ευρωζώνης, όπως δείχνουν τα στοιχεία της Eurostat δαγκώνοντας άγρια τα λαϊκά νοικοκυριά, με την οικονομία να μην μπορεί να βρει ακόμη το βηματισμό της. Εσείς επιλέγετε να ελαφρύνετε με προσωρινό τρόπο τους μη έχοντες και λίγο αλλά με μόνιμο τρόπο τους κατέχοντες και πιο πολύ, με μια μόνιμη δημοσιονομική παρέμβαση ύψους 350 εκατομμυρίων ευρώ, όπως είχε πει ο ίδιος ο Πρωθυπουργός και εσείς, αν και για κάποιο λόγο το Γενικό Λογιστήριο του Κράτους, που το ρωτήσαμε δεν σας επιβεβαιώνει και θα θέλαμε διευκρινίσεις επ’ αυτού, πώς αθροίζεται αυτό το ποσό που θα μειωθεί ο ΕΝΦΙΑ από τις διάφορες πηγές;

Χθες, ο Πρωθυπουργός είπε ότι δεν πρόκειται να φανεί προσωρινά ευχάριστος για να υπονομεύσει την αναπτυξιακή πορεία του τόπου. Νομίζω, ότι είναι ευχάριστος για τους λίγους και εκλεκτούς. Και θέλω να πω εδώ, ότι ο συντηρητισμός αυτός δεν είναι δυτικού τύπου, είναι γνήσιος νέος συντηρητισμός, θα έλεγα λίγο αυστηρά βαλκανικής κοπής. Ξέρετε γιατί; Γιατί στην οικονομική ιστορία του δυτικού κόσμου, σε όλες τις μεγάλες οικονομίες, σε εμπόλεμες καταστάσεις και σε καταστάσεις κρίσης, η φορολογία στο κεφάλαιο και ειδικά στη μεγάλη ακίνητη περιουσία αυξάνονταν τόσο μέσα από μεγάλους φορολογικούς συντελεστές όσο και από τη διεύρυνση της φορολογικής ύλης. Στη χώρα μας, στην κατάσταση έκτακτης ανάγκης, βρέθηκε δημοσιονομικός χώρος για να μειωθεί με μόνιμο τρόπο και με γενναίες ρυθμίσεις η φορολογική επιβάρυνση όσων έχουν περιουσία πάνω από 250.000 ευρώ. Και μπορεί να φέρνετε παραδείγματα με διάφορα ακίνητα των οποίων η αξία μειώνεται πράγματι ή να μας δίνετε παραδείγματα με περιοχές στα οποία αυξάνεται η φορολογία. Αν θέλετε όμως να μας πείσετε, καλύτερα είναι να μας φέρνετε τα στοιχεία για τα ΑΦΜ. Φέρτε μας π.χ. μια εικονική εκκαθάριση, για το τι θα συμβεί με το συνολικό φόρο και τον μέσο φόρο που θα γλιτώσουν οι 14.830 φορολογούμενοι με περιουσία πάνω από 1.000.000 ευρώ, σύμφωνα με τα στοιχεία της ΑΑΔΕ για τον ΕΝΦΙΑ του 2021. Μια εικονική εκκαθάριση για το τι θα συμβεί με το συνολικό φόρο και τον μέσο φόρο που γλιτώνουν τα ΑΦΜ με περιουσία από 500.000 έως 1.000.000 ευρώ και από 250.000 έως 500.000. Και αν θέλετε και πιο κάτω, να μας πείτε την ελάφρυνση που έχουν τα κλιμάκια κάτω από τις 250.000 ευρώ. Νομίζω, ότι αυτά τα στοιχεία θα ήταν πιο πειστικά από την αοριστία αυτών που σήμερα έχουμε μπροστά μας, γιατί η ελάφρυνση του 13% κατά μέσο όρο που λέτε, σε άλλους μεταφράζεται σε ελάφρυνση πολλών χιλιάδων ευρώ, σε άλλους σε μερικές δεκάδες ευρώ, και γι’ αυτούς που δεν έχουν περιουσία σε τίποτα. Ενώ υπάρχουν και αυτοί των οποίων η περιουσία σε άγονες περιοχές μπήκε στο αντικειμενικό σύστημα και θα πληρώσουν περισσότερο φόρο.

Φυσικά δεν είναι η πρώτη φορά που κάνετε αυτή την αντίθετα από την προοδευτική ελάφρυνση στον ΕΝΦΙΑ. Θυμίζουμε, ότι ήδη η μείωση που έχει θεσμοθετήσει η κυβέρνηση από το 2019 στον ΕΝΦΙΑ, τα 5,1 εκατομμύρια φορολογούμενοι με περιουσία ως 80.000 ευρώ έλαβαν έκπτωση 42,47 ευρώ κατά μέσο όρο, όταν τα 1,8 εκατομμύρια φορολογούμενοι με περιουσία πάνω από 80.000 έλαβαν έκπτωση 194,49 ευρώ κατά μέσο όρο, και όταν οι 14.830 φορολογούμενοι περιουσία πάνω από 1 εκατομμύριο ευρώ απολαμβάνουν μέση έκπτωση 1732 ευρώ σύμφωνα με τα στοιχεία της ΑΑΔΕ. Να μην ξεχνάμε, ότι στο μεσοδιάστημα φροντίσατε να καταργήσετε και τον φόρο δωρεάς έως 800.000 ευρώ ανά παιδί και ανά γονέα που έχει «μαλλιάσει η γλώσσα» μας να το λέμε συνεχώς.

Νομίζω, λοιπόν, ότι αυτό που κάνετε, δεν είναι μια μεταρρύθμιση. Δεν είναι μια προοδευτική μεταρρύθμιση. Πιστεύουμε, ότι είσαστε σε λάθος κατεύθυνση. Ήσασταν πάντα συνεπείς συντηρητικοί, αφού το 1997 και το 2008 καταργήσατε το φόρο στη μεγάλη ακίνητη περιουσία. - για να κάνω μια μικρή ιστορική αναδρομή - που τότε βεβαίως δεν είχαν αντίστοιχο δημοσιονομικό αποτύπωμα με τον ΕΝΦΙΑ όπως είχε θεσμοθετηθεί το 1982 και το 1997 αντίστοιχα. Και φυσικά εμείς δεν θεωρούμε ότι ο ΕΝΦΙΑ εξαρχής ήταν τόσο όσο προοδευτικός έπρεπε. Θα ήταν πολύ χειρότερος για μικρομεσαία νοικοκυριά αν δεν παλεύαμε τα 14 έστω και με τις ισχνές κοινοβουλευτικές μας δυνάμεις για να πετύχουμε στοιχειώδη προοδευτικότητα του ΕΝΦΙΑ.

Για εμάς το πιο δίκαιο σύστημα φορολόγησης - και έρχομαι στη δική μας πρόταση - της ακίνητης περιουσίας, όπως είχε επισημάνει και η κοινοβουλευτική μας ομάδα κατά τη συζήτηση για τον ΕΝΦΙΑ το 2013, θα έπρεπε να βασίζεται στη φορολόγηση της συνολικής ακίνητης περιουσίας με προοδευτική κλίμακα, με ένα ύψος αφορολόγητου και ειδικές εκπτώσεις για τα πιο αδύναμα νοικοκυριά, καθώς και για τη χρήση των ακινήτων. Και φυσικά, κάτι που έχουμε πει επανειλημμένως, είναι ότι το τρίτο κύμα σοβαρής μεταρρύθμισης του κράτους και αποκέντρωση αρμοδιοτήτων μετά τον «Καποδίστρια» και τον «Καλλικράτη», θα έπρεπε να συμπεριλαμβάνει, τη μεταφορά στο σύνολο ή έστω μέρος των εσόδων από τα ακίνητα, από την κεντρική κυβέρνηση, στην τοπική αυτοδιοίκηση, όπως γίνεται στην πλειονότητα των χωρών της δύσης. Το είχε νομίζω εξαγγείλει και πριν από τις εκλογές ο Πρωθυπουργός, ότι είχε αποδεχθεί αυτή την πρόταση.

Κλείνοντας. Μπαίνει συνεχώς στην πολιτική συζήτηση ένα ερώτημα «ποιοι είναι με τους περισσότερους φόρους και ποιοι είναι με τους λιγότερους» θεωρώντας ότι μια εν γένει αριστερά είναι με τους περισσότερους φόρους, ενώ μια συντηρητική παράταξη είναι με τους λιγότερους φόρους. Το ερώτημα δεν είναι περισσότεροι ή λιγότεροι. Το ερώτημα είναι πόσοι οι φόροι πρέπει να εισπραχθούν προκειμένου η χώρα να έχει μια προοδευτική εξέλιξη και να έχει μια δυνατότητα να ανταποκριθεί στις ανάγκες της. Και το ερώτημα είναι από ποιους εισπράττεται και για ποιους επενδύονται. Εκεί είναι η διαφορά μιας συντηρητικής από μια προοδευτική πολιτική. Να μην πληρώνουν φόρο αυτοί που δεν έχουν να πληρώσουν και να πληρώνουν αυτοί που έχουν να πληρώσουν. Αυτό είναι μια δίκαιη φορολόγηση. Λέμε, λοιπόν, εδώ και πολύ καιρό, ότι υπάρχει ανάγκη μιας πραγματικά ριζικής φορολογικής μεταρρύθμισης στην αυτοδιοίκηση για να μπορεί να υπάρξει επί της ουσίας ένας περιφερειακός σχεδιασμός. Πάντα υπάρχει μια εξέλιξη που λέει «δεν επιτρέπουν οι συνθήκες, δεν είμαστε ώριμοι, οι ανάγκες της κρίσης θα πει ο Υπουργός μετά μας αναγκάζουν να παίρνουμε τα μέτρα αυτά». Όμως με το βλέποντας και κάνοντας, δεν πάει πουθενά η χώρα. Και για μας, πιστεύω, ότι είναι απόλυτη ανάγκη να υπάρξει μια πραγματικά ριζική αλλαγή στη φορολογική πολιτική στη χώρα μας, προκειμένου να έχει αυτό που λέει και ο Πρωθυπουργός. Δηλαδή, να έχει τη δυνατότητα να στηρίξει και την οικονομία και την ανάπτυξη και την ανθεκτικότητα και τη συνοχή της κοινωνίας μας, αλλά και παράλληλα να έχει μια δίκαιη κατανομή των βαρών και των θυσιών. Αυτό δυστυχώς με την πολιτική σας δεν το υπηρετείτε. Ευχαριστώ πολύ κύριε Πρόεδρε.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αμανατίδης Γεώργιος, Αναστασιάδης Σάββας, Βλάχος Γεώργιος, Βολουδάκης Μανούσος – Κωνσταντίνος, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κεφαλογιάννης Ιωάννης, Κόνσολας Εμμανουήλ (Μάνος), Κοντογεώργος Κωνσταντίνος, Λεονταρίδης Θεόφιλος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κόκκαλης Βασίλειος, Κουρουμπλής Παναγιώτης, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σπίρτζης Χρήστος, Συρμαλένιος Νικόλαος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αρβανιτίδης Γεώργιος, Κατρίνης Μιχαήλ, Λοβέρδος Ανδρέας, Σκανδαλίδης Κωνσταντίνος, Κομνηνάκα Μαρία, Γεώργιος Λαμπρούλης, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος, Αρσένης Κρίτων – Ηλίας και Λογιάδης Γεώργιος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε τον κ. Σκανδαλίδη. Έχει ζητήσει το λόγο ο Υπουργός Οικονομικών. Κύριε Υπουργέ, έχετε το λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ πολύ. Είχα σκοπό να κάνω μια τοποθέτηση επί του νομοσχεδίου, αλλά θα αλλάξω λίγο την ροή της τοποθέτησής μου γιατί θέλω να απαντήσω σε ορισμένα εύλογα ερωτήματα τα οποία έθεσε ο κ. Σκανδαλίδης και κάποιοι άλλοι συνάδελφοι.

Κύριε Σκανδαλίδη το ερώτημα είναι, όχι μόνο πόσοι φόροι, ποιοι φόροι και σε ποιους. Εμείς έχουμε κάνει μια επιλογή πριν από τις εκλογές την οποία και υλοποιούμε. Και υλοποιούμε παρά τις πρωτόγνωρες εξωγενείς κρίσεις. Η επιλογή μας είναι να μειώσουμε εκείνους τους φόρους, κυρίως στη μεσαία τάξη και τα χαμηλότερα εισοδηματικά στρώματα, που διασφαλίζουν υψηλή και διατηρήσιμη ανάπτυξη, δημιουργούν πολλές καλές ποιοτικές θέσεις απασχόλησης και ενισχύουν την κοινωνική συνοχή. Γι’ αυτό και βλέπετε ότι μειώνουμε τους φόρους σε όλες τις επιχειρήσεις, άρα και τις μικρομεσαίες, για να μπορέσουν να δημιουργηθούν θέσεις απασχόλησης. Μειώνουμε τις ασφαλιστικές εισφορές σε όλες τις επιχειρήσεις και τις μικρομεσαίες, για να διευκολύνουμε τη δημιουργία θέσεων απασχόλησης. Μειώνουμε τον ΕΝΦΙΑ κυρίως στη μεσαία τάξη και τα χαμηλότερα εισοδηματικά στρώματα και προβαίνουμε σε μια σειρά από άλλες πρωτοβουλίες, με αυτό το ιδεολογικό πρόσημο. Το πρόσημο της οικονομικής αποτελεσματικότητας και της κοινωνικής ανταποδοτικότητας, το πρόσημο του κοινωνικού φιλελευθερισμού.

Κύριε Σκανδαλίδη, είπατε ότι τα μέτρα δεν έχουν αντίκρισμα, μιλώντας γενικότερα για την ακρίβεια. Θα μου επιτρέψετε να σας πω, ότι αυτή ήταν μια εύλογη κριτική σας, εύλογος προβληματισμός και αγωνία δική σας, της Αξιωματικής Αντιπολίτευσης, συναδέλφων της κυβερνητικής πλειοψηφίας και το 2020. «Προσοχή μην έχουμε λουκέτα, μην έχουμε διόγκωση της ανεργίας». Τα καταφέραμε. Η κοινωνία τα κατάφερε. Νοικοκυριά και επιχειρήσεις τα κατάφεραν. Όχι μόνο δεν είχαμε λουκέτα με τη βοήθεια και της πολιτείας, αλλά είχαμε και αρκετές νέες επιχειρήσεις και τζίρους επιχειρήσεων συνολικά το 2021 με 15 δις παραπάνω από το 2019, και 40 δις παραπάνω καταθέσεις και βελτίωση του διαθέσιμου εισοδήματος, το οποίο τους τελευταίους μήνες ροκανίζεται σημαντικότατα από την ακρίβεια, πλήττοντας οικογενειακούς προϋπολογισμούς. Και το βασικότερο, είχαμε σημαντική, τη μεγαλύτερη στην Ευρώπη, μείωση της ανεργίας.

Κανείς δεν μπορεί να πανηγυρίσει σε αυτή την αίθουσα, ούτε η πολιτική ηγεσία του Υπουργείου Οικονομικών, όταν έχουμε την υψηλότερη ανεργία μαζί με την Ισπανία στην Ευρώπη. Αλλά έχουμε μια σημαντική μείωση και αυτό είναι απόρροια της ανταποδοτικότητας, θα έλεγα καλύτερα της αποτελεσματικότητας, των υφιστάμενων μέτρων. Το ίδιο κάνουμε και τώρα και θεωρώ ότι και πάλι θα τα καταφέρουμε.

Είπατε ότι πέσαμε έξω στους σχεδιασμούς μας, αλλάζουμε τα στοιχεία. Κ. Σκανδαλίδη, είναι πρωτόγνωρες οι κρίσεις που περνάμε. Εδώ βλέπετε ολόκληρη Ευρωπαϊκή Επιτροπή τον Απρίλιο του 2021 έλεγε ότι δεν θα έχουμε V-Shaped Recovery, δηλαδή μείωση το 2020, αύξηση το 2021. Είχε πει ο Επίτροπος, ο Πάολο Τζεντιλόνι και είχε πει ότι θα ήταν U, δηλαδή θα μέναμε σε χαμηλό επίπεδο και έξι μήνες μετά είχαμε V-Shaped, δηλαδή καλύψαμε τις απώλειες του 2020. Η Ευρωπαϊκή Επιτροπή υποστήριζε, πριν από τρεις μήνες, ότι ο πληθωρισμός στην Ευρώπη φέτος θα είναι 2,2. Πριν από τρεις εβδομάδες το έκανε το 3,4 και τώρα μιλάμε για κάτι στην περιοχή του 5. Όταν υπάρχουν αυτές οι γεωπολιτικές εξελίξεις, αυτή η ευμεταβλητότητα, η αβεβαιότητα, η ανασφάλεια, είναι δυνατόν κανείς να κάνει ακριβείς προβλέψεις; Προφανώς κάνεις εκτιμήσεις και με βάση τις εκτιμήσεις χτίζεις μια ρεαλιστική οικονομική πολιτική. Αλλά αυτές οι μεταβολές δεν είναι ελληνικό φαινόμενο. Βλέπετε ολόκληρη Ευρωπαϊκή Επιτροπή, Ευρωπαϊκή Κεντρική Τράπεζα, όλοι αναθεωρούν τις εκτιμήσεις τους, γιατί τα δεδομένα αλλάζουν κάθε εβδομάδα. Προσπαθούμε, συνεπώς, να κάνουμε και να ασκήσουμε πολιτική με βάση τον ρεαλισμό, λαμβάνοντας υπόψη και δυσμενέστερα σενάρια.

Σας το αντιστρέφω τώρα το ερώτημά σας. Φαντάζεστε στην αρχή της υγειονομικής κρίσης να είχαμε ακολουθήσει αυτό που λέγατε εσείς και η αξιωματική αντιπολίτευση ότι: «Δώστε τα όλα μπροστά»; Δεν θα είχαμε να βοηθήσουμε την κοινωνία μεταγενέστερα.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Πότε το είπαμε αυτό, Υπουργέ μου; Φέρτε τη δήλωση. *(ομιλεί εκτός μικροφώνου)*

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Άρα εγώ έρχομαι και υποστηρίζω, όπως είπα και σήμερα δημόσια, ότι χρειάζεται να βοηθήσουμε την κοινωνία όσο μπορούμε και αντέχει ο προϋπολογισμός και κρατούμε «πολεμοφόδια» και για το μέλλον, όταν κανείς στον κόσμο, εκτός αν ξέρετε κάτι που δεν γνωρίζει κανείς στον κόσμο, δεν ξέρει πόσο θα κρατήσει η κρίση και ποια θα είναι η ένταση αυτής το επόμενο χρονικό διάστημα.

Κ. Σκανδαλίδη, είπατε τα μέτρα που παίρνουμε, τα περισσότερα, είναι προσωρινά, δεν είναι μόνιμα. Μα επιβάλλεται από την Ευρώπη να είναι προσωρινά. Όλες οι χώρες παίρνουν προσωρινά μέτρα για να αντιμετωπίσουν την ενεργειακή κρίση . Κατ’ αντιστοιχία θα έπρεπε να είναι προσωρινά τα μέτρα για την υγειονομική κρίση. Απαγορεύεται από το ευρωπαϊκό θεσμικό πλαίσιο και από την Ευρωπαϊκή Επιτροπή Ανταγωνισμού να βγεις εκτός του πλαισίου των μέτρων.

Ο ΕΝΦΙΑ που κάνουμε και άκουσα από έναν συνάδελφο να λέει ότι: «Είναι μνημονιακή υποχρέωση». Παρακαλώ, πείτε μου σε ποιο άρθρο ή σε ποια παράγραφο του μνημονίου του 2018 υπάρχει οποιαδήποτε αναφορά σε μείωση του ΕΝΦΙΑ. Οποιαδήποτε αναφορά. Είναι επιλογή της σημερινής κυβέρνησης να μειώσουμε τον ΕΝΦΙΑ με τα χαρακτηριστικά αυτά. Συμφωνημένη επιλογή και μάλιστα, επειδή κ. Σκανδαλίδη είπατε ότι είναι κοινωνικά άδικη, σελίδα 9 της 13ης αξιολόγησης των θεσμών λέει μέσα από την νέα λέξη «fairness», δικαιοσύνη . Αυτό είναι το σχέδιο νόμου που εξασφαλίζει τη δικαιοσύνη. Είπατε κ. Σκανδαλίδη, σας έκανα κάποια ερωτήματα που είναι πολύ εύλογα.

Μάλλον να πάω σε ένα προηγούμενο ερώτημα το οποίο τέθηκε από την αξιωματική αντιπολίτευση. Πράγματι υπάρχει ένας μεγάλος προβληματισμός στην Ευρώπη. Εγώ δεν σας λέω ότι δεν είναι δίλημμα. Στα καύσιμα μειώνεις φόρους ή προχωράς σε επιδοτήσεις; Στην Ευρώπη γίνονται και τα δύο. Άλλες χώρες μειώνουν φόρους, άλλες χώρες επιδοτούν. Η Γαλλία, ας πούμε, κάνει επιδοτήσεις. Η Ελλάδα ακολουθεί αυτό το μοντέλο. Ποια είναι τα επιχειρήματα της κάθε πλευράς; Εμείς έχουμε τα επιχειρήματα του δημοσιονομικού χώρου και του κοινωνικού προσήμου στα μέτρα τα οποία παίρνουμε. Θέλω να σας πω ότι σε αυτό τον εύλογο προβληματισμό, είδατε μιλάω με όρους συζήτησης και διαλόγου, εμείς πήραμε θέση. Πήραμε θέση ότι θέλουμε να βοηθήσουμε στοχευμένα, συγκεκριμένα κοινωνικά στρώματα που έχουν μεγαλύτερη ανάγκη. Εσείς εισηγείστε να βοηθήσουμε οριζόντια, όλη την κοινωνία. Εμείς συμφωνούμε. Δεν σημαίνει ότι όλες οι χώρες κάνουν το ίδιο. Το Βέλγιο και η Ολλανδία μείωσε φόρους, παράδειγμα, στα καύσιμα. Η Γαλλία κάνει κάτι άλλο, όπως και η Ελλάδα. Εμείς θεωρούμε ότι είναι πιο σωστό να κάνουμε αυτό το οποίο πιστεύουμε, αυτό το οποίο υποστήριξε η Ευρωπαϊκή Κεντρική Τράπεζα, σε ό τι αφορά τις μειώσεις φόρων, όχι τις αυξήσεις φόρων. Οι αυξήσεις των έμμεσων φόρων επιβαρύνουν, κυρίως, τα ευάλωτα νοικοκυριά. Οι μειώσεις έμμεσων φόρων βοηθούν, κυρίως, τα μη ευάλωτα νοικοκυριά. Αυτή είναι η μεγάλη διαφορά.

Αλλά θα σας πω και δύο-τρεις άλλες σκέψεις. Ας πούμε, διαβάσατε, πέρα από το πρόσημο που μπορεί να έχει κάποια έκθεση, ότι το Γραφείο Προϋπολογισμού του Κράτους στη Βουλή, που ηγείται ο πρώην Γενικός Γραμματέας του Υπουργείου Οικονομικών επί ΣΥΡΙΖΑ, αναφέρει, άποψή του, ότι θα πρέπει να αποφευχθούν οριζόντιες παρεμβάσεις. Θα πρέπει οι παρεμβάσεις να είναι προσωρινές και να περιοριστούν αποκλειστικά στην απορρόφηση του αυξημένου ενεργειακού κόστους με στόχο τις ευάλωτες ομάδες. Ότι κάνουμε εμείς. Θα μπορούσα να σας πω ότι ο Εκτελεστικός Διευθυντής Μεταφορών και Περιβάλλοντος της Ευρωπαϊκής Επιτροπής δηλώνει ότι: «Είναι κοινωνικά ανεύθυνο να μειώνεις φόρους στα καύσιμα γιατί οι μεγαλύτεροι νικητές θα είναι πλούσιοι με μεγάλα ρυπογόνα αυτοκίνητα που οδηγούν περισσότερο».

Άρα, υπάρχει μια επιχειρηματολογία υπέρ της μιας άποψης και μια επιχειρηματολογία υπέρ της άλλης άποψης. Δεν σημαίνει ότι δεν μας «βασάνισε», δεν σημαίνει ότι δεν «βασανίζει» την Ευρωπαϊκή Επιτροπή. Βλέπετε ότι δεν υπάρχει ταύτιση απόψεων, αλλά εμείς επιλέξαμε να βοηθήσουμε τα πιο ευάλωτα νοικοκυριά. Εσείς ή κάποια κόμματα, η αξιωματική αντιπολίτευση, επιλέγει να ακολουθήσει μια πολιτική ή να προτείνει μια πολιτική που βοηθάει όλη την κοινωνία, σε αυτό το κομμάτι, σε αυτό το κομμάτι, δηλαδή και τους έχοντες. Είναι μια διαφορετική πολιτική προσέγγιση. Εμείς θα μείνουμε σταθεροί στις αρχές του κοινωνικού φιλελευθερισμού.

Κλείνω την παρέμβασή μου. Είπατε ότι αυτά που κάνουμε όλα είναι για τους λίγους, είναι για τους λίγους και δεν είναι για τους πολλούς. Θα ήθελα λίγο να μοιραστώ μαζί σας ορισμένους προβληματισμούς. Αποφασίζουμε σήμερα να επιδοτήσουμε το ρεύμα σε νοικοκυριά και επιχειρήσεις, πολύ πιο γενναία, μέχρι τις 150 και τις 300 κιλοβατώρες. Εκτιμώ ότι αυτό έχει πρόσημο, έχει κοινωνικό πρόσημο. Αποφασίζουμε να βοηθήσουμε ακόμα παραπάνω, το κοινωνικό τιμολόγιο. Κοινωνικό τιμολόγιο τι σημαίνει; Το τμήμα της κοινωνίας το οποίο βάλλεται περισσότερο, έχει χαμηλότερο εισόδημα. Έχει κοινωνικό πρόσημο. Είναι οι πολλοί, δεν είναι λίγοι. Δίνουμε έκτακτη επιδότηση ρεύματος για τις μικρές επιχειρήσεις. Οι πολλές μικρομεσαίες επιχειρήσεις μας απασχολούν, μας προβληματίζουν, μας ανησυχούν, είμαστε κοντά τους. Έχει κοινωνικό πρόσημο, είναι για τους πολλούς. Οι πολλές μικρές επιχειρήσεις και όχι οι λίγες μεγάλες.

Πάμε τώρα στη δεύτερη παρέμβαση που είναι τα ευάλωτα νοικοκυριά. Κύριε συνάδελφε, τα 1,4 εκατομμύρια νοικοκυριά που δίνουμε μηνιαία δόση επιδόματος παιδιού μιάμιση φορά, που δίνουμε σε χαμηλοσυνταξιούχους, που δίνουμε σε ανασφάλιστους υπερήλικες, που δίνουμε σε δικαιούχους επιδόματος ΑμΕΑ, που δίνουμε στο ελάχιστο εγγυημένο εισόδημα, είναι για τους λίγους ή για τους πολλούς; Εγώ αντιλαμβάνομαι ότι τα 1,4 εκατομμύρια νοικοκυριά, με 3,2 εκατομμύρια μέλη, είναι οι πολλοί και, μάλιστα, αυτοί που έχουν μεγαλύτερη κοινωνική ανάγκη.

Πάμε στα καύσιμα. Στα καύσιμα, νομίζω, τοποθετήθηκα. Τοποθετήθηκα με ευκρίνεια. Είναι για τους πολλούς, 3 εκατομμύρια συμπατριώτες μας, με εισοδηματικά κριτήρια που τους δίνουμε μια βοήθεια. Σημαντικές ανάσες. Δεν τους λύνουμε το πρόβλημα. Κανένα κράτος μέλος δεν μπορεί να λύσει μόνο του το πρόβλημα, γι’ αυτό αναζητούμε και επιζητούμε και ευρωπαϊκές λύσεις, αλλά δίνουμε σημαντικές ανάσες.

Οι επιστρεπτέες προκαταβολές από 60 σε 96 άτοκες δόσεις. Το πιο σημαντικό, όμως, είναι τι; Δώσαμε 8,3 δις στις μικρομεσαίες επιχειρήσεις και χαίρομαι γιατί μέσα στη Βουλή όλα τα κόμματα συμφώνησαν ότι αυτοί οι πόροι πήγαν στις μικρές επιχειρήσεις και, ουσιαστικά, προσδοκούμε να πάρουμε από αυτές 2,3 δισεκατομμύρια ευρώ. Δηλαδή 6 δισεκατομμύρια ευρώ, με τις επιλογές της κυβέρνησης, δεν θα το πάρουμε πίσω. Εις γνώση μας, με τις επιλογές μας, κάναμε «κουρέματα», να το πω με τους όρους που συνήθως συζητούσαμε μέσα στη Βουλή. Αυτό δεν έχει κοινωνικό πρόσημο; Αυτό δεν είναι για τις πολλές μικρές επιχειρήσεις που θέλουμε να επιζήσουν σε μια πρωτόγνωρη συγκυρία;

Κλείνω μόνο με το θέμα του ΕΝΦΙΑ γιατί και αυτό έχει κοινωνικό πρόσημο. Αυτό, πράγματι, βοηθάει όλη την κοινωνία. Βοηθάει, όπως κάναμε και την άλλη φορά, όλα τα κοινωνικά στρώματα, άρα και πάλι με κοινωνικό πρόσημο. Δεν έχει ταξικό πρόσημο. Έχει, όμως, κοινωνικό πρόσημο. Όλη, η κοινωνία θα πρέπει να έχει ανταπόδοση από την βοήθεια της Πολιτείας, αλλά τα χαμηλότερα εισοδηματικά στρώματα και η μεσαία τάξη πολύ μεγαλύτερη.

Ερχόμαστε, συνεπώς, και νομίζω ότι αυτό θα έπρεπε να έχει εκτιμηθεί από την κοινωνία και εκτιμάται, αλλά έχει να κάνει και με τη συνέπεια προεκλογικών λόγω και μετεκλογικών πράξεων, ότι μειώνουμε τον ΕΝΦΙΑ μεσοσταθμικά κατά 35%. Είχαμε πει 30% πριν τις εκλογές και το κάνουμε 35%. Με απλούς όρους, τα φυσικά πρόσωπα θα πληρώνουν από φέτος μόνιμα 920 εκατομμύρια ευρώ λιγότερα από το 2018. Είναι αυτό που σας είχα πει προηγουμένως, περίπου ένα δισεκατομμύριο ευρώ. Είναι 360 εκατομμύρια ο βεβαιωμένος φόρος λιγότερος από την προηγούμενη χρονιά. Στον προϋπολογισμό έχουμε βάλει 70 εκατομμύρια. Θα είναι μεγαλύτερο το ποσό, όχι στην εκκαθάριση, στην είσπραξη, η οποία θα είναι καλύτερα, γιατί εκτιμούμε ότι θα έχουμε περισσότερα ποσά εισπράξεων από τους χαμηλότερους φόρους.

Να δούμε όμως και το κοινωνικό πρόσημο εδώ; Οκτώ στους δέκα πολίτες, το 80% των φυσικών προσώπων, δηλαδή περίπου 5 εκατομμύρια φορολογούμενοι, που δεν είναι λίγοι, πολλοί είναι αυτοί, θα πληρώσουν λιγότερους φόρους από φέτος μόνιμα. Να και το μόνιμο τού χαρακτήρα. Το 14% θα πληρώσει τον ίδιο φόρο. Επεκτείνει την έκπτωση φόρου 30% για ακίνητη περιουσία έως 100.000 – θα μιλήσει ο κ. Βεσυρόπουλος πολύ αναλυτικά για αυτά – από 60.000 που ήταν μέχρι σήμερα. Καλύπτουμε πλέον το 73% των πολιτών στους οποίους βεβαιώνεται φόρος ακίνητης περιουσίας, όταν πριν ήταν 62%. Ναι, κ. Σκανδαλίδη, έχει κοινωνικό πρόσημο. Το 62% γίνεται 73% για τις χαμηλότερες περιουσίες, για τους πολλούς, 733.000 φυσικά πρόσωπα. Αυξάνεται για 100.00 έως 150.000 η έκπτωση από 20% σε 50%. Η μεσαία τάξη θα δει ακόμα μεγαλύτερη βοήθεια από την Πολιτεία σε αυτό το φόρο.

Μειώνονται οι συντελεστές βασικού φόρου κτισμάτων, μειώνονται ακόμα περισσότερο οι συντελεστές του βασικού φόρου οικοπέδων. Επειδή θα πρέπει να αποχωρήσω σε λίγο, θα μιλήσω σε άλλη συνεδρίαση της Επιτροπής για άλλες διατάξεις του νομοσχεδίου. Θα μιλήσουμε για την κεφαλαιαγορά και για το ιδιωτικό χρέος. Προσπάθησα να απαντήσω, για να κάνουμε έναν σωστό διάλογο και νομίζω ότι γίνεται ωραίος διάλογος στην Επιτροπή Οικονομικών Υποθέσεων, για τους προβληματισμούς, που εκτιμώ ότι και εσείς θα είχατε, πέρα από την ευκολία του να ρίχνουμε στο τραπέζι ακοστολόγητα μέτρα, για το πώς μπορούμε να βοηθήσουμε περισσότερο την κοινωνία και εμείς εξαντλούμε το δημοσιονομικό χώρο.

Κύριε Σκανδαλίδη, θα επαναλάβω κάτι τελευταίο και κλείνω, ότι, πράγματι, εξαντλούμε τον δημοσιονομικό χώρο, αυτόν που υφίσταται μέχρι σήμερα, σε μία συστοιχία μέτρων που καλύπτουν τις τρέχουσες ανάγκες της κοινωνίας. Ανακοινώσαμε σήμερα 1,1 δισεκατομμύρια ευρώ νέα μέτρα. Σε αυτά προσθέστε τον ΕΝΦΙΑ και τις παρεμβάσεις των αγροτών, που δεν είναι νέα μέτρα, με την έννοια ότι ο πολίτης τα έχει ακούσει αυτά πριν ένα μήνα από την Κυβέρνηση, αλλά τη βοήθεια αυτών των μέτρων δεν την έχει νιώσει ακόμα στο πορτοφόλι του, αφού ο ΕΝΦΙΑ θα ξεκινήσει να πληρώνεται από τον επόμενο μήνα. Άρα 1,7 δισ. είναι.

Στα 1,7 δισ., αν προσθέσετε τις παρεμβάσεις που έχουν γίνει μέχρι τώρα, ουσιαστικά για την αντιμετώπιση της ενεργειακής κρίσης έχουμε δώσει 3,7 δισεκατομμύρια ευρώ. Κάνουμε το καλύτερο που μπορούμε, έτσι ώστε να βοηθήσουμε όσο περισσότερο γίνεται και είναι εφικτό, την ελληνική κοινωνία και θα συνεχίσουμε να το κάνουμε για όσο απαιτείται. Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Το λόγο έχει ο κύριος Αλεξιάδης για μια διευκρίνιση.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας)**: Δεν έχω καταλάβει κάτι, παράκληση να μου το διευκρινίσει ο Υπουργός. Είπατε για 35 % μείωση του ΕΝΦΙΑ. Είναι με νομοθετήματα που έγιναν σε αυτήν την περίοδο της Βουλής ή συμπεριλαμβάνεται και νομοθετήματα από την προηγούμενη περίοδο της Βουλής;

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Το λόγο έχει ο κύριος Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών)**: Το 35% του ΕΝΦΙΑ, με τον τρόπο που υλοποιείται στην ελληνική κοινωνία, είναι αποκλειστικά έργο της Κυβέρνησης της Νέας Δημοκρατίας.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ευχαριστούμε πολύ τον κύριο Υπουργό και για την ξεκάθαρη απάντηση. Κυρία Κομνηνάκα και πάλι εκ μέρους του προεδρείου, ζητάμε συγγνώμη. Έγιναν ορισμένες αλλαγές, όμως, που ήταν αναγκαίες. Σας ευχαριστώ πολύ.

Το λόγο έχει η κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε.)**: Δεν υπάρχει πρόβλημα, κύριε Πρόεδρε. Μπορούμε να διευκολύνουμε. Στη σημερινή συζήτηση καλούμαστε να κάνουμε τοποθέτηση επί της αρχής του νομοσχεδίου, όμως αναρωτιέται, πραγματικά, κανείς ποια είναι η κοινή αρχή σε ένα νομοσχέδιο που περιλαμβάνει διατάξεις για την Επιτροπή Κεφαλαιαγοράς, διατάξεις σχετικά με το νέο πτωχευτικό κώδικα και τους πλειστηριασμούς, διατάξεις για τον ΕΝΦΙΑ, το αγροτικό πετρέλαιο, τα λιπάσματα, για το «ακατανόμαστο» πλέον τσίπουρο, όπως έχει καταντήσει, μέχρι και τις χρήσεις αιγιαλού και πάει λέγοντας.

Όλα αυτά είναι σε ένα νομοσχέδιο που καταθέσατε προχθές το βράδυ για να συζητηθεί σήμερα το πρωί στην Επιτροπή, την ώρα μάλιστα που ένα μεγαλύτερο πολυνομοσχέδιο, περίπου πάλι εφ’ όλης της ύλης, συζητιέται παράλληλα στην Ολομέλεια. Έτσι, λοιπόν, αυτό που μοιάζει να προσιδιάζει πιο πολύ στην αρχή του νομοσχεδίου και να ταιριάζει με τη λογική των περισσότερων από τις ρυθμίσεις, είναι μάλλον η παροιμία «να σε κάψω Γιάννη μου, να σε αλείψω λάδι».

Αυτή είναι η λογική των μέτρων που νομοθετείτε σήμερα, που, με όσο πανηγυρικό τόνο και αν τα παρουσιάζετε, δεν μπορεί να κρυφτεί ότι αποτελούν «ασπιρίνες» και μάλιστα προσωρινές, όπως και εσείς λέτε και τελικά είναι η πραγματικότητα που επιβάλλει η Ευρωπαϊκή Ένωση, σε μια κατάσταση που δημιούργησε η δική σας πολιτική, είτε μιλάμε για τα πρόσφατα νομοθετήματα της Κυβέρνησης, όπως τις επιπτώσεις της κατάργησης της προστασίας της πρώτης κατοικίας, το νέο πτωχευτικό κώδικα, είτε τη συνολική και διαχρονική σας ευθύνη για τα βάρη που έχετε φορτώσει το λαό και εσείς και οι προηγούμενοι, που τους έχουν οδηγήσει στην υπερχρέωση, στους τσακισμένους μισθούς, στην ανεργία και την υπερφορολόγηση, όπως, για παράδειγμα, με τον ουδένα μονιμότερο του προσωρινού φόρο του ΕΝΦΙΑ.

Αυτή, βέβαια, η λογική διατρέχει συνολικά την πολιτική σας, γιατί την παραπάνω παροιμία θα μπορούσαμε να την βάλουμε και τίτλο στο χθεσινό διάγγελμα του Πρωθυπουργού, που εξειδικεύτηκε και από τις εξαγγελίες των Υπουργών, όπως και πριν από λίγο επανέλαβε εδώ στη συζήτηση ο κ. Υπουργός. Τι άλλο, αν όχι κοροϊδία, είναι να μιλάει ο Πρωθυπουργός για μέτρα ανακούφισης, την ώρα που οι παράγοντες και οι αιτίες που ευθύνονται για την ενεργειακή φτώχεια, τις ανατιμήσεις και την ακρίβεια, ζουν και βασιλεύουν και δεν αντιμετωπίζονται ιδιαίτερα και για τους πιο ευάλωτους από αυτούς, με μερικά σεντς την ημέρα για ελάφρυνση στη βενζίνη και στο ρεύμα.

Κανένα μέτρο που εντάσσεται σε αυτή τη στρατηγική δεν πρόκειται να αναπληρώσει ούτε ένα μικρό μέρος των μεγάλων ανατιμήσεων, που είναι αποτέλεσμα της ευρωενωσιακής πολιτικής της απελευθέρωσης της ενέργειας, της απολιγνιτοποίησης και των ενεργειακών ανταγωνισμών που εφαρμόζουν οι ελληνικές κυβερνήσεις και που πληρώνουν οι λαοί πολύ ακριβά, ανατιμήσεις, μάλιστα, που θα είναι μόνιμες και όχι προσωρινές, όπως οι ελαφρύνσεις που ανακοινώνονται. Αν, λοιπόν, ο δρόμος παραμένει ανηφορικός για το λαό, αυτό συμβαίνει γιατί η «πυξίδα» της Κυβέρνησης της Νέας Δημοκρατίας, όπως ήταν βέβαια και των προηγούμενων, αποτελούν οι λεγόμενες αντοχές της οικονομίας, δηλαδή η υπεράσπιση των κερδών των λίγων.

Το ελάχιστο, αυτήν τη στιγμή, για να ανακουφιστούν οι εργαζόμενοι και τα λαϊκά στρώματα είναι η κατάργηση του ΦΠΑ και των ειδικών φόρων στα καύσιμα και όχι τα όρια που επιβάλλει η Ευρωπαϊκή Ένωση και σε άλλα είδη λαϊκής κατανάλωσης, οι αυξήσεις στους μισθούς, ουσιαστικά μέτρα προστασίας για τους αυτοαπασχολούμενους, τους αγρότες και τους ανέργους. Η πραγματική λύση, στην ουσία, βρίσκεται στον αγώνα για να αξιοποιηθεί σχεδιασμένα το σύνολο των ενεργειακών πηγών της χώρας, ο λιγνίτης, οι υδρογονάνθρακες, η γεωθερμία, οι ΑΠΕ, προς όφελος των λαϊκών αναγκών, για να πάψει η ενέργεια να αποτελεί εμπόρευμα.

Ανάμεσα, λοιπόν, στα κυβερνητικά μέτρα και στις ανάγκες του λαού, υπάρχει τεράστιο αχανές χάσμα.

Τον ίδιο λοιπόν εμπαιγμό συνεχίζετε στο λαό και με το σημερινό νομοσχέδιο, γιατί όχι μόνο τα όποια μέτρα συνεχίζουν να κινούνται στη λογική «να παίρνετε από τους φτωχούς για να δίνετε στους πιο εξαθλιωμένους», αλλά ακόμη και για τις περιπτώσεις των πιο ευάλωτων, αυτούς για τους οποίους θεσπίζεται, για παράδειγμα, η υποτιθέμενη συνεισφορά του Δημοσίου για την προστασία και την αναστολή των πλειστηριασμών, τι κάνετε; Παρατείνετε για λίγο το ξεσπίτωμα, με την αναστολή των πλειστηριασμών που απελευθερώθηκαν με την κατάργηση της προστασίας της πρώτης κατοικίας κι αυτό για να καλύψετε το χρόνο μέχρι τη δημιουργία του Φορέα Απόκτησης και Επαναμίσθωσης Κατοικίας, δηλαδή του Φορέα που ψηφίστηκε στον πρόσφατο Πτωχευτικό Κώδικα, αυτόν τον ιδιωτικό Φορέα που περιλαμβάνει, από τράπεζες, μέχρι κάθε είδους «επιχείρηση-αρπακτικό», που καραδοκεί, στην πραγματικότητα, να κάνει μπίζνες με τα σπίτια του κόσμου.

Δηλαδή, δίνετε μια προσωρινή παράταση μέχρι να τους ξεσπιτώσετε για να γίνουν νοικάρηδες στο σπίτι τους, με τη μόνιμη απειλή της έξωσης και του πλειστηριασμού να κρέμεται πάνω από το κεφάλι τους, σε κάθε περίπτωση καθυστέρησης των δόσεων και για να τους δώσετε, δηλαδή, αυτό που βαφτίσατε «δεύτερη ευκαιρία», να ξαναγοράσουν από την αρχή το σπίτι τους μετά από 12 χρόνια που θα πληρώνουν ενοίκιο και μάλιστα στην εμπορική αξία που θα ορίσει ο Φορέας. Αυτό δηλαδή που βαφτίζετε «προστασία των πιο ευάλωτων», αυτό έρχεστε να αντιμετωπίσετε και με αυτήν την υποτιθέμενη συνεισφορά του κράτους, δηλαδή να θυμίσουμε ότι μιλάμε για τα κατώτατα ετήσια εισοδήματα και μάλιστα έχοντας βάλει και στο προηγούμενο νομοσχέδιο του Πτωχευτικού Κώδικα, την προϋπόθεση της σημαντικής μείωσης των οικογενειακών εισοδημάτων το τελευταίο εξάμηνο, πετώντας ακόμα περισσότερους έξω από την προστασία, δηλαδή, όσους έχουν γίνει «φύλλο και φτερό» τα στοιχεία τους και έχει αποδειχθεί ότι βρίσκονται στον πάτο της φτώχειας.

Και η σημερινή συνεισφορά του Δημοσίου, όπως και αυτή η επιδότηση του ενοικίου των 70 ευρώ έως 210 ευρώ, ανάλογα με τα προστατευόμενα μέλη που υπάρχουν στην οικογένεια, μονογονεϊκές οικογένειες κλπ., που αυξάνεται μέχρι και τα 210 ευρώ η επιδότηση, τι είναι στην πραγματικότητα; Μια επιπλέον εξασφάλιση στις τράπεζες, ότι θα καταφέρουν να εισπράξουν- και μάλιστα εγγυημένα από το Δημόσιο- τις απαιτήσεις τους. Γιατί τα ποσά αυτά, ακόμα και στην περίπτωση που ο οφειλέτης δεν καταφέρει να είναι συνεπής στη δόση και τελικά χάσει τη ρύθμιση, άρα και το σπίτι του, δεν ζητούνται πίσω από τις τράπεζες, ζητούνται όμως στο σύνολό τους πίσω από τους οφειλέτες και μάλιστα με τόκο 2%, από αυτούς δηλαδή που δεν κατάφεραν να ανταποκριθούν στην πληρωμή των δόσεων, δηλαδή από αυτούς που κυριολεκτικά πνίγονται στα χρέη, από αυτούς τα ζητάτε πίσω και με τόκο. Να γιατί σας λέμε, ότι όλες αυτές οι παρεμβάσεις δεν αποτελούν παρά προστασία στις τράπεζες για να εξασφαλίσουν την είσπραξη των απαιτήσεών τους, που θα ήταν αμφίβολο- αν όχι αδύνατον- να εισπραχθούν με διαφορετικό τρόπο, σε μια περίοδο που η αδυναμία των πληρωμών είναι η καθημερινότητα για την πλειοψηφία των λαϊκών νοικοκυριών, με την ακρίβεια να εξανεμίζει τα ήδη περασμένα εισοδήματά τους.

Γιατί αν θέλετε να προστατέψετε τους ευάλωτους, αν θέλετε να τους επιτρέψετε να ανασάνουν, τότε θα προχωρούσατε σε γενναίο κούρεμα των χρεών τους, για να πληρώσουν τα σπασμένα της κρίσης για μια φορά οι τράπεζες και όχι να πληρώνουν ξανά και ξανά τα λαϊκά στρώματα, οι φτωχότεροι, για τη διάσωση των πιο εξαθλιωμένων.

Σε αυτή την κατεύθυνση της ουσιαστικής ελάφρυνσης των λαϊκών στρωμάτων από τα συσσωρευμένα και μη διαχειρίσιμα χρέη σε τράπεζες, σε Φορείς ή σε Ασφαλιστικά Ταμεία, που είναι απόρροια της επίθεσης που δέχτηκαν όλα αυτά τα χρόνια από όλες τις κυβερνήσεις, είναι η πρόταση νόμου που κατ’ επανάληψη έχει καταθέσει του Κ.Κ.Ε.- και σε αυτή, όπως και στις προηγούμενες κυβερνήσεις- την οποία αρνείστε και να φέρετε προς συζήτηση, στο όνομα των αντοχών της οικονομίας.

Βασική λογική της πρότασης του Κ.Κ.Ε. είναι η δραστική μείωση των χρεών των λαϊκών νοικοκυριών προς τις τράπεζες, με διαγραφή των τόκων και κούρεμα στο μισό του κεφαλαίου με βάση τα εισοδηματικά κριτήρια που προβλέπει για στεγαστικά δάνεια έως 200.000 ευρώ, αλλά και μέρος των οφειλών προς το Δημόσιο, τα Ταμεία, μείωση των επαγγελματικών δανείων των μικρών επαγγελματοβιοτεχνών αλλά και των φτωχών αγροτών στο 30%, αν συνεχίζουν να διατηρούν την επιχείρησή τους και στο 50% για όσους έχουν κλείσει και έχουν μείνει άνεργοι για δάνεια ως και 300.000 ευρώ. Επίσης, περιλαμβάνει μια σειρά άλλα μέτρα που αφαιρούν μέρος των βαρών, ώστε πράγματι να μπορούν να ανταποκριθούν στις οφειλές τους και όχι να σέρνονται στο διηνεκές στην ομηρία των δόσεων.

Ακόμα μεγαλύτερο εμπαιγμό βέβαια, αν δεν αγγίζει και τα όρια του θράσους, αποτελεί να παρουσιάζετε ως επιτυχία, την όποια μείωση των συντελεστών του ΕΝΦΙΑ και πραγματικά δεν θα μπούμε στη συζήτηση, να μετρήσουμε πόσο κερδίζει και πόσο χάνει ο καθένας μετά και την αύξηση των αντικειμενικών αξιών ή την κατάργηση του συμπληρωματικού φόρου και πάει λέγοντας, γιατί αυτή η εξίσωση δεν παύει να βγάζει χαμένο το λαό που συνεχίζει να πληρώνει ενοίκιο στο σπίτι του, που συσσωρεύει τις δόσεις του ΕΝΦΙΑ μαζί με άλλες τόσες δόσεις σε Εφορία, ΔΕΗ, Ταμεία, τράπεζες και το οικογενειακό ταμείο να παραμένει μόνιμα μείον.

Το μόνο δίκαιο μέτρο που θα έπρεπε να συζητάμε για τον ΕΝΦΙΑ, είναι η κατάργησή του και όχι να πανηγυρίζουμε για τη μονιμοποίηση ενός άδικου χαρατσιού, που δεν λέτε να ξεφορτώσετε από τις πλάτες των μισθωτών, των λαϊκών στρωμάτων, στο σύνολό τους, έναν άδικο μνημονιακό και προσωρινό, υποτίθεται, φόρο, που μας ζητάτε να σας χειροκροτήσουμε που μας το «φορέσατε φέσι»- Νέα Δημοκρατία, ΠΑΣΟΚ και ΣΥ.ΡΙΖ.Α.- και αντιπολιτεύεστε τους εαυτούς σας, επιδιδόμενοι σε μια παροχολογία γύρω από τη μείωση και όχι την κατάργησή του.

Και για να σας προλάβω, επειδή από τώρα φαντάζομαι να ακούω τον Υπουργό να λέει, ότι «κάνουμε πλειοδοσία και ότι αν εφαρμόζατε τις προτάσεις μας θα τινάζατε τον Προϋπολογισμό στον αέρα», θα σας πω από πού θα καλύψετε τη διαφορά από την κατάργηση του ΕΝΦΙΑ και θα σας μείνει μάλιστα και κέρδος στο Ταμείο, για να σας κάνουμε και μια πρόταση, να έχετε και φορολογικά έσοδα, πλεόνασμα θα σας αφήσει και θα σας το κοστολογήσουμε κιόλας, για να μη μας λέτε ότι είναι και μη κοστολογημένες οι προτάσεις μας. Μάλιστα, δεν το κοστολογούνται εμείς, το έχει ήδη κοστολογήσει το Γενικό Λογιστήριο του Κράτους. Είναι ή δεν είναι ψηφισμένος νόμος, από το 2002- 20 χρόνια, δηλαδή, τώρα- ο ειδικός φόρος επί των ακινήτων των Νομικών Προσώπων, ο ΕΦΑ, ο οποίος από την πρώτη μέρα που ψηφίστηκε δεν εφαρμόζεται. Πόσες είναι οι απώλειες εσόδων από τον κρατικό Προϋπολογισμό από αυτή την απαλλαγή των επιχειρηματικών ομίλων κάθε χρόνο εδώ και μια εικοσαετία που δεν εφαρμόζεται ένας ψηφισμένος νόμος, γιατί αλλού κι αλλού σας πιάνει ανατριχίλα, σας ενοχλεί, όταν λέμε ότι κάποιος αντιλαϊκός νόμος θα μείνει στα χαρτιά, ενώ εδώ τον κρατάτε στα χαρτιά και δεν τον εφαρμόζει η Κυβέρνηση- μάλλον οι κυβερνήσεις, όχι μόνο η Νέα Δημοκρατία και εσείς κύριοι του ΣΥ.ΡΙΖ.Α. κι εσείς κύριοι του ΠΑΣΟΚ-ΚΙΝ.ΑΛ.- μετρήστε πόσες κυβερνήσεις έχουν αλλάξει από το 2002 και βγάλτε τα χρέη σας προς τους κρατικούς Προϋπολογισμούς. Κάθε χρόνο 4 δις ευρώ κοστολογεί το Γενικό Λογιστήριο του Κράτους και όχι εμείς, τις απώλειες εσόδων από τη μη εφαρμογή επί 20 χρόνια του ψηφισμένου νόμου του ΕΦΑ, που επιβάλλει φορολογία στην ακίνητη περιουσία των επιχειρηματικών ομίλων. Αν θέλετε πραγματικά δηλαδή, να τα πάρετε από τους έχοντες και, έστω και κατ’ ελάχιστον μια φορά, να πάρετε μέτρα με θετικό ταξικό πρόσημο.

Πόσα είναι, με βάση την επίσημη έκθεση φορολογικών δαπανών που συνοδεύει τον φετινό κρατικό Προϋπολογισμό, τα έσοδα από την προηγούμενη χρονιά από τον αντιλαϊκό ΕΝΦΙΑ, που κι εκεί βέβαια υπάρχουν απαλλαγές στη φορολόγηση νομικών επιχειρήσεων που έχουν ακίνητη περιουσία ή και στις offshore εταιρείες ναυτιλιακών επιχειρήσεων και άλλα; Είναι 2,5 δισεκατομμύρια ευρώ τα έσοδα του ΕΝΦΙΑ, την περασμένη χρονιά. Δηλαδή, αν πλήρωναν τα Νομικά Πρόσωπα, οι επιχειρηματικοί όμιλοι, τον ΕΦΑ, δεν θα χρειαζόταν να υπήρχε ο ΕΝΦΙΑ και θα περίσσευαν και 1,5 δισεκατομμύριο ευρώ στον κρατικό Προϋπολογισμό.

Δηλαδή 1,1, αν δεν κάνω λάθος, ήταν τα μέτρα που ανακοινώσατε σήμερα, θα έμενε και πλεόνασμα, για να είστε και πιο γαλαντόμοι σε αυτού του είδους τις ελαφρύνσεις. Για να μη μιλήσουμε για πόσες άλλες φοροαπαλλαγές που διαμορφώνουν σταθερά την κραυγαλέα δυσαναλογία στη συνεισφορά στα φορολογικά έσοδα του κράτους στο 5% για τα νομικά πρόσωπα και στο 95% για τους μισθωτούς τους συνταξιούχους τα λαϊκά στρώματα. Αυτή είναι η ισονομία σας και τα κοινωνικά μέτρα που παίρνετε. Για να μην μιλήσουμε για άλλου είδους κραυγαλέες ελαφρύνσεις, όπως για παράδειγμα, τη μείωση στο φόρο στα διανεμόμενα κέρδη που ξεκίνησε σε μια συμβολική κίνηση πρώτα ο ΣΥΡΙΖΑ βγαίνοντας από τα μνημόνια, για να συνεχίσει η Νέα Δημοκρατία στη συμβολική εντελώς φορολόγηση, για να βλέπουμε τελικά ποιοι είναι και οι συμβολισμοί των φοροαπαλλαγών που επιλέγετε.

Σταματήστε λοιπόν, να πουλάτε φύκια για μεταξωτές κορδέλες στο λαό, όταν όλοι σας είστε εκτεθειμένοι από την αντιλαϊκή πολιτική που επιλέγετε να εφαρμόσετε σε βάρος των λαϊκών στρωμάτων, για να διαφυλάξετε, όχι απλά την επιβίωση, αλλά και την απρόσκοπτη κερδοφορία των επιχειρηματικών ομίλων. Γιατί και σε σχέση με τα μέτρα που αφορούν τους αγρότες δεν φτάνουν ούτε για ζήτω, για να ανακουφιστούν πραγματικά από τις συνέπειες της ακρίβειας, από τις επιπλέον συνολικές επιπτώσεις του πολέμου, που φορτώνεται ο λαός και κάνουν ακόμα πιο ζοφερή την ήδη δύσκολη κατάσταση που βιώνουν. Δεν αρκούν πραγματικά για τους βιοπαλαιστές αγρότες, για να αλλάξουν, αν θέλετε, το μόνιμο αρνητικό ισοζύγιο στο εισόδημά τους.

Στις επόμενες συνεδριάσεις της Επιτροπής θα τοποθετηθούμε πιο αναλυτικά και για τα υπόλοιπα μέρη του νομοσχεδίου και για τις επιμέρους διατάξεις αυτού. Είναι προφανές, ότι επί της αρχής καταψηφίζουμε το νομοσχέδιο.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε την κυρία Κομνηνάκα. Το λόγο έχει ο κ. Κόκκαλης.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ κύριε Πρόεδρε.

Κύριε Υπουργέ, θέλω να αναφερθώ στην ομιλία μου σε δύο θέματα. Πρώτον, το αγροτικό πετρέλαιο και το δεύτερο, το τσίπουρο και την τσικουδιά. Όποιος διαβάζει το άρθρο 50, στην πρώτη παράγραφο, πραγματικά, έχει την εντύπωση, ότι πρόκειται για ένα ουσιαστικό μέτρο ελάφρυνσης. Η φράση «μηδενικός συντελεστής του ειδικού φόρου κατανάλωσης για όλο το 2022», πράγματι, δημιουργεί εντυπώσεις, αλλά και προσδοκίες. Στη δεύτερη όμως παράγραφο κρύβεται η αλήθεια και η πραγματικότητα. Και νομίζω, ότι σήμερα πρέπει να τοποθετηθείτε, εάν αυτό το οποίο έχετε εξαγγείλει, διότι αυτό είναι, θα αφορά όλους τους αγρότες, ή θα αφορά μόνο τους συνεταιρισμένους. Αυτό είναι το πρώτο.

Δεύτερον, τσίπουρο και τσικουδιά. Ανακύπτει ένα μεγάλο γιατί. Γνωρίζετε πολύ καλά ότι 400.000 οικογένειες συντηρούνται και ζουν από την παραγωγή τσίπουρου και τσικουδιάς. Είναι προϊόντα τα οποία έχουν να κάνουν και με τον πολιτισμό της πατρίδας μας. Ειδικά στην επαρχία, Θεσσαλία, Κρήτη, αλλά και σε άλλες περιοχές.

Να τα πάρουμε λίγο από την αρχή. Τι κάνει το νομοσχέδιο και τι μπορεί να γίνει και τι έχει γίνει στο παρελθόν; Το άρθρο 82, όπως ήταν παλιά, έλεγε επί λέξη, «το τσίπουρο ή η τσικουδιά που παρασκευάζεται από απόσταγμα στεμφύλων σταφυλιών και λοιπών επιτρεπόμενων υλών, από τους μικρούς αποσταγματοποιούς διήμερους. Βάζουμε μια τελεία. Σήμερα με το νομοσχέδιο, στο προϊόν απόσταξης που παράγεται από τους διήμερους μικρούς αποσταγματοποιούς. Άρα, το συμπέρασμα είναι ότι φεύγει εντελώς η λέξη τσίπουρο και η λέξη τσικουδιά. Δημιουργούνται δύο θέματα τώρα εδώ. Πρώτον, το γιατί απαλείφθηκε η ονομασία και δεύτερον, θα πει κάποιος κακοπροαίρετος, τι σας πειράζει κύριε Κόκκαλη, να το λέμε προϊόν απόσταξης. Ποια είναι η άμεση ζημιά, αν αφαιρεθούν αυτές οι λέξεις;

Θα προσπαθήσω σε αυτά τα λίγα λεπτά να πω, γιατί αυτή η αλλαγή δεν είναι νόμιμη και τι μπορεί να γίνει. Πρώτον, το ίδιο το Ευρωπαϊκό Δικαστήριο καταλήγει, επί λέξει και λέει «ο ισχυρισμός ότι αυτό το εφαρμόζουμε λόγω του δικαστηρίου των ευρωπαϊκών κοινοτήτων, η σχετική δικαστική απόφαση, η οποία καταδίκασε τη χώρα μας, δεν ισχύει». Γιατί δεν ισχύει; Διότι το δικαστήριο είπε, επί λέξει «για τους λόγους αυτούς το δικαστήριο αποφασίζει: Η Ελληνική Δημοκρατία παρέβη τις υποχρεώσεις που υπέχει από τα άρθρο 19 κτλ., στο τσίπουρο για τον μειωμένο φορολογικό συντελεστή και την τσικουδιά που παράγονται από τις επιχειρήσεις απόσταξης». Άρα το Ευρωπαϊκό Δικαστήριο έχει αυτές τις ονομασίες, που εκδόθηκε το 2019, τσίπουρο και τσικουδιά. Εν συνεχεία, αυτή η προσπάθεια που γίνεται να φύγει ο όρος τσίπουρο και τσικουδιά, είναι αντίθετη με τον Ευρωπαϊκό Κανονισμό 2019/ 787 με το άρθρο 10, σύμφωνα με το οποίο, η νόμιμη ονομασία ενός προϊόντος που παράγεται εντός της ένωσης, δύναται, σε κάθε περίπτωση, να χρησιμοποιείται από τον παραγωγό. Αντίθετη, αυτή η παρέμβαση που επιχειρείται και με το άρθρο 9 του κανονισμού 2019/787. Κι έρχομαι τώρα στους φακέλους, στους τεχνικούς που έχουν κατατεθεί. Η ύπαρξη φακέλου, κύριε Υπουργέ και ειλικρινά θέλω λίγο την απάντηση, εσείς δεν είστε νομικός δεν δημιουργεί υποχρέωση στον εθνικό νομοθέτη. Μπορεί να ήταν προβληματική, ως δικηγόρος σας το λέω. Εσείς μπορείτε να το χαρακτηρίσετε διαφορετικά, μπορεί να ήταν προβληματική και να χρήζει διόρθωσης και τροποποίησης, γιατί προβλέπεται η τροποποίηση του φακέλου και σας καλώ να το προσπαθήσουμε. Από το άρθρο 31 του κανονισμού 2019/787. Αλλά η κατάθεση αυτού του φακέλου, κύριε Υπουργέ, δεν δημιουργεί νομική υποχρέωση για τον εθνικό νομοθέτη να απαλείψει τον όρο τσίπουρο και τσικουδιά. Δεν προκύπτει. Εάν προκύπτει, να μας πείτε ότι προκύπτει δυνάμει, ευθέως την υποχρέωση για το νομοθέτη. Είναι παράλογη η λογική του νομοσχεδίου, όσον αφορά το τσίπουρο και την τσικουδιά. Διότι, με την ίδια λογική, όταν απαλείφουμε τον όρο τσίπουρο και τσικουδιά, θα λέμε στον ελαιοπαραγωγό δεν θα το λες ελαιόλαδο, αλλά προϊόν εκχύμωσης καρπού, ή το γάλα δεν θα λέμε γάλα αγελάδας, αλλά προϊόν αρμέγματος αγελάδας από κτηνοτρόφο. Καταλαβαίνετε, ότι δημιουργείται μεγάλο πρόβλημα στην προστασία αυτών των προϊόντων και σας καλούμε, να καταβάλλεται κάθε προσπάθεια, να περισωθούν αυτοί οι άνθρωποι που ασχολούνται με την παραγωγή του τσίπουρου και της τσικουδιάς σε όλη την Ελλάδα.

Θα είμαστε στη διάθεσή σας για οποιαδήποτε διευκρίνιση, ή παρέμβαση. Αλλά, πραγματικά, θα περιμένουμε να ακούσουμε που εστιάζεται, που στηρίζεται η απάλειψη του όρου τσίπουρου και τσικουδιάς, ασχέτως, εγώ σας το είπα, εάν η κατάθεση αυτού του φακέλου ήταν προβληματική και η κατάθεση αυτού του φακέλου, ο ίδιος ο φάκελος χρήζει τροποποίησης και διόρθωσης, ώστε να συμβαδίζει με αυτά τα οποία ζητούν οι διήμεροι αποσταγματοποιοί. Πρέπει, κύριε Υπουργέ, να προστατεύσουμε το τσίπουρο και την τσικουδιά. Ζούνε χιλιάδες οικογένειες από αυτή την εργασία.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε το κύριο Κόκκαλη. Το λόγο έχει ο κ. Γκιόλας.

**ΙΩΑΝΝΗΣ ΓΚΙΟΛΑΣ:** Για λόγους μεθοδολογίας και λόγω του ότι το νομοσχέδιο εισήχθη με αυτές τις έκτακτες και κατεπείγουσες διαδικασίες, χωρίς τυπική και ουσιαστική διαβούλευση, το μόνο Μέρος που υπήρχε από το τέλος του έτους ήταν το τμήμα που αναφερόταν στην Επιτροπή Κεφαλαιαγοράς, θα ήθελα, μια και ο Εισηγητής μας δεν πρόλαβε να ολοκληρώσει, να αναφερθώ ειδικά σε αυτό και στις επόμενες συνεδριάσεις να δούμε και τα υπόλοιπα.

Είναι γεγονός, λοιπόν, ότι η λειτουργία της Επιτροπής Κεφαλαιαγοράς εμφανίζει σοβαρά προβλήματα που ανάγονται τόσο στο πλαίσιο λειτουργίας της, όσο και στην άσκηση της εποπτείας και του απαιτούμενου ελέγχου, που υποχρεούται και οφείλει εκ του νόμου να πραγματοποιεί στην ελληνική χρηματαγορά. Επομένως, το ερώτημα που τίθεται είναι αν οι προτεινόμενες ρυθμίσεις θα εκσυγχρονίσουν το πλαίσιο λειτουργίας της ή όχι;

Η εκ προοιμίου απάντηση από εμάς είναι ότι το παρόν νομοσχέδιο δεν εκπληρώνει στον τομέα της Επιτροπής Κεφαλαιαγοράς τις απαιτήσεις για βελτίωση των πραγματικών και ουσιαστικών αναγκών λειτουργίας της, για πολλούς λόγους.

Διότι, δεν υπάρχει επαρκής ειλικρινής και διεξοδική αιτιολόγηση σκοπιμότητας των τροποποιήσεων και συμπληρώσεων που αυτό επιφέρει στο εν ισχύ νομοθετικό πλαίσιο. Αρκείται στην απλή αναφορά και τη στεγνή, ξερή καταγραφή της νέας προτεινόμενης διάταξης. Δεν είναι καθόλου τυχαίο ότι όλη η ανάλυση των συνεπειών ρύθμισης του νομοσχεδίου εξαντλείται σε μία κατ’ άρθρον περιληπτική καταγραφή των διατάξεων που αντικαθίστανται ή τροποποιούνται, χωρίς αιτιολόγηση, αξιολογική αποτίμηση και πρόβλεψη περί της αποδοτικότητας και του σκοπού που αναμένεται να επιφέρει, επιδιώκοντας τη διόρθωση ή τροποποίηση υφιστάμενων ρυθμίσεων.

Χαρακτηριστικά επ’ αυτού ο Σύλλογος των Εργαζομένων Επιτροπής Κεφαλαιαγοράς στα σχόλια που έχει καταθέσει επισημαίνει τα εξής.

Πρώτον, δεν υπήρξε διάλογος, παρά τις σχετικές διαβεβαιώσεις, με τους εργαζόμενους της Επιτροπής, των οποίων η μακροχρόνια εποπτική εμπειρία και η σε βάθος γνώση του αντικειμένου θα μπορούσε να συνεισφέρει εποικοδομητικά στη βελτίωση των τρόπων λειτουργίας της.

Δεύτερον, δεν έγινε χρήση μεθοδολογιών που απαιτούνται στο στάδιο μελέτης μεταρρυθμίσεων, όπως η ενδελεχής αποτύπωση της υφιστάμενης κατάστασης και της αξιολογικής λειτουργίας της.

Τρίτον, δεν ζητήθηκε, όπως είχε προταθεί, η παροχή τεχνικής βοήθειας από τα αρμόδια ευρωπαϊκά εποπτικά όργανα, πράγμα που αποτελεί συνήθη κυβερνητική πρακτική και δική σας, προκειμένου να αναμορφωθεί και εκσυγχρονιστεί το πλαίσιο εποπτείας της κεφαλαιαγοράς στη χώρα μας με τη συμβολή κατάλληλων προς τούτο εμπειρογνωμόνων.

Από το σύνολο των παρατεθειμένων σχολίων, όλων όσοι εξέφρασαν απόψεις, θα σταθώ σε ένα συγκεκριμένο πρόβλημα. Αναδεικνύεται ως αδήριτη ανάγκη η κάλυψη των υπηρεσιακών αναγκών σε επιπρόσθετο, νέο και εξειδικευμένο προσωπικό περισσοτέρων ειδικοτήτων και υψηλού γνωστικού και επιστημονικού επιπέδου. Η ταυτόσημη υπόδειξη της ανάγκης νέων προσλήψεων αποδεικνύει ότι δεν πρόκειται περί στενού συντεχνιακού αιτήματος του Συλλόγου των Εργαζομένων, όμως δεν είναι δυνατόν να επικροτήσουμε τις προτάσεις για προσλήψεις εκτός ΑΣΕΠ και κατά μείζονα λόγο εκτός δημόσιου μισθολογίου. Προσπαθούμε να ανιχνεύσουμε κάτι άλλο διαφορετικό.

Αποτελεί κοινή διαπίστωση ότι οι προσλήψεις μέσω του ΑΣΕΠ, που είναι το απολύτως αντικειμενικό, αξιολογικό και μια διαφανής μεθοδολογία και τρόπος παρουσιάζουν και στη συγκεκριμένη Επιτροπή κάποιες καθυστερήσεις, μικρότερες ή μακρύτερες. Μπορούμε, όμως, να προχωρήσουμε με ταχύτερους ρυθμούς, αποβλέποντας και χρησιμοποιώντας μια μεικτή, ευέλικτη και κατ’ εξαίρεση συγκρότηση επιτροπής, που ενδεχομένως μπορεί να αποτελείται από τριμελή επιτροπή με Προεδρεύοντα, μέλος του ΑΣΕΠ, έναν από το Συμβούλιο της Επικρατείας, ανώτερο δικαστή και έναν τρίτο από το Διοικητικό Συμβούλιο της Επιτροπής Κεφαλαιαγοράς που θα κάνει την τελική κρίση, αλλά με την επικουρία επιστημονικής επιτροπής του ΑΣΕΠ, που θα ελέγξει τα προαπαιτούμενα τυπικά στοιχεία, προσόντα των υποψηφίων. Όλα αυτά, για να μην υπάρχει παρανόηση, με την παρακολούθηση και εποπτεία Διακομματικής Επιτροπής της Βουλής.

Επικουρικά θα μπορούσε και θα έπρεπε να καταβληθεί προσπάθεια ενίσχυσης των κενών μέσω της κινητικότητας υπαλλήλων από άλλους εποπτικούς και ελεγκτικούς φορείς.

Αντί αυτών των τρόπων για τις αναγκαίες προσλήψεις προσωπικού, που όντως τις αναγνωρίζουμε, με ελαφρά την καρδία επιλέγετε ευχερώς προσλήψεις εξωτερικών συνεργατών και συμβούλων, μέθοδο την οποία μετέρχεστε σε περισσότερες μονάδες του δημοσίου τομέα.

Χαρακτηριστικές είναι οι περιπτώσεις του άρθρου 12, το οποίο μόνο και μόνο με τον τίτλο του, επιγράφεται «Επιστημονικός Σύμβουλος» εκεί παραπέμπει, αλλά και του άρθρου 7, όπου προβλέπεται ο καθορισμός των προσόντων και της ειδικότερης διαδικασίας πρόσληψης εξωτερικών συμβούλων.

Συνεπώς, δεν αναφερόμαστε απλά σε μια απλή ή και πιο σύνθετη γνωμοδότηση που συνήθως ζητείτο από μονάδες του δημοσίου, αλλά αναθέτει σε εξωτερικούς συνεργάτες κατ’ επιλογή διορισμών εκλεκτών εκτός ΑΣΕΠ και έτσι χάνονται τα εχέγγυα της αξιοκρατίας, της διαφάνειας και της ίδιας της νομιμότητας.

Αναφορικά με ένα άλλο κομμάτι του νομοσχεδίου, πιστεύετε ότι θα επιτευχθεί αποτελεσματικά το έργο της εποπτείας της κεφαλαιαγοράς με την ίδρυση νέας Διεύθυνσης Αξιολογήσεων;

Φρονούμε ότι η εν λόγω Διεύθυνση, η οποία θα δρα ως μία υπερδομή και ως παντεπόπτης ελέγχου σε όλα τα πορίσματα και τις εισηγήσεις που θα υποβάλλονται από το μεγάλο πλήθος των υπαρχουσών διευθύνσεων και με τη σειρά της θα τις παραπέμπει με σχετική εισήγηση στο Δ.Σ., είναι μία άστοχη, υπερσυγκεντρωτική και βραδείας απόδοσης πρόταση, χάνεται επίσης χρόνος, που υιοθετείται με το παρόν νομοσχέδιο.

Αξίζει να διαβάσετε και εδώ τα σχόλια του Συλλόγου Εργαζομένων.

«Η εν λόγω καινοτομία στη δομή της εποπτείας δεν φαίνεται να έχει ευρωπαϊκό προηγούμενο στις Εθνικές Αρχές Εποπτείας Κεφαλαιαγορών» και πιο κάτω «σε καμία περίπτωση ομόλογων ευρωπαϊκών αρχών δεν προβλέπεται η εκχώρηση αρμοδιοτήτων αξιολόγησης ενδεχόμενων παραβάσεων σε ουσιαστικά ένα μονοπρόσωπο όργανο», ήτοι εκείνο που θα προΐσταται της εν λόγω Διεύθυνσης.

Επίσης ένα αιχμηρό θέμα που τίθεται είναι η θέσπιση πενταετούς παραγραφής που εγείρεται πλέον ως μείζον πρόβλημα, που πιθανώς να συντελέσει στο ακαταδίωκτο σοβαρών ποινικών παραβάσεων.

Επειδή, λοιπόν, με τη δυσερμήνευτη και επιεικώς άστοχη διατύπωση, που περιέχεται στο άρθρο 6, παράγραφος 4, μπορεί να οδηγηθούμε σε σύντμηση της παραγραφής των κακουργημάτων, που είναι γνωστό ότι είναι μεγαλύτερη της πενταετίας, εικοσαετία, αν θέλετε να αρθούν οι εύλογες αμφιβολίες, η λύση είναι να υιοθετηθεί η απλή και σαφής διατύπωση, που έχει προταθεί από τον Όμιλο Χρηματιστηρίου Αθηνών και διασκεδάζει υποστατές, όμως, ενστάσεις που δημιουργούνται και προκαλούνται.

Τι λέει; «Η αρμοδιότητα της Επιτροπής Κεφαλαιαγοράς για την επιβολή κυρώσεων σε περίπτωση παράβασης διατάξεων της νομοθεσίας που ισχύει για την κεφαλαιαγορά ..» άρα εξαιρεί τα ποινικά, «..υπόκεινται σε πενταετή παραγραφή». Με τον τρόπο αυτό τίθεται εκ ποδών οποιαδήποτε αμφισβήτηση, αμφιβολία.

Εν κατακλείδι, επειδή οι νομοθετικές θεσπίσεις και οι πολιτικές επιλογές θα κριθούν από την απόδοση και την αποτελεσματικότητά τους ως προς τους επιδιωκόμενους σκοπούς της επαρκούς εποπτείας και του αυστηρού, αλλά δίκαιου ελέγχου της Κεφαλαιαγοράς, όμως οι ανησυχίες και τα προφανή ερωτήματα που απασχολούν τον ελληνικό λαό είναι τα εξής.

Η μεταρρύθμιση που στοχεύει η Κυβέρνησή σας θα προασπίσει και θα διαφυλάξει κατά τον καλύτερο και βέλτιστο τρόπο το δημόσιο συμφέρον;

Θα ελέγχονται, δηλαδή, με επάρκεια, αμεσότητα και κανόνες δικαίου σκοτεινές, ύποπτες ή και αθέμιτες συναλλαγές που υπάρχουν και τουλάχιστον αναφύονται και αναδεικνύονται στο δημόσιο διάλογο;

«Θα αποφευχθούν και δεν θα επαναληφθούν τα φαινόμενα που συνέβησαν λίγο πριν την αύξηση του μετοχικού κεφαλαίου της ΔΕΗ, το μαύρο Σεπτέμβρη του 2021 που μας πέρασε, όπου είχαμε την περίεργη υψηλή απώλεια της μετοχής με τη συνολική πτώση κατά 1,5 ευρώ περίπου σε συνεχείς διαρκείς συνεδριάσεις 9ημερου και το επιγενόμενο σορτάρισμά τους, όπου φαίνεται ότι η διοίκηση της ΔΕΗ προετοιμάζει το έδαφος για αύξηση και κάποιοι στο εξωτερικό και ίσως μόνο το γνώριζαν»; Το διαβάζω, όπως έχει αναγραφεί στο ΕΘΝΟΣ της 24/9/2021.

Πότε επιτέλους θα δοθεί απάντηση από την Επιτροπή Κεφαλαιαγοράς στα αμείλικτα ερωτήματα που τέθηκαν για το συγκεκριμένο θέμα από τον ΣΥΡΙΖΑ, διά της αρμόδιας Τομεάρχου Οικονομικών, της κυρίας Αχτσιόγλου, αλλά και των αρμοδίων στελεχών του ΚΙΝΑΛ;

Αναμένουμε και οι απαντήσεις σας και η στάση σας θα εκτιμηθεί δεόντως. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ευχαριστούμε πολύ.

Το λόγο έχει ο κ. Κουρουμπλής.

**ΠΑΝΑΓΙΩΤΗΣ ΚΟΥΡΟΥΜΠΛΗΣ**: Καλημέρα, κύριε Πρόεδρε.

Ο ελληνικός λαός άκουσε για άλλη μια φορά εχθές άλλο ένα διάγγελμα, όπως συνηθίζει ο κύριος Πρωθυπουργός και πλέον έχουν χάσει την αξία τους τα διαγγέλματα, με πληθωρισμό λόγων και λιτότητα ουσίας. Αυτό ήταν το διάγγελμα εχθές, όταν όλοι ξέρουμε, ζούμε και βιώνουμε τι συμβαίνει στην αγορά. Η ακρίβεια καλπάζει συνεχώς, οι τιμές ημέρα με την ημέρα αλλάζουν στα Super Market, οι πολίτες με τα χαμηλά εισοδήματα τρομοκρατούνται στην κυριολεξία και η κυβέρνηση βαυκαλίζεται ότι με τα μέτρα που έχει πάρει έχουν πάρει βαθιά ανάσα όλα τα νοικοκυριά. Ο πληθωρισμός έχει πάρει την ανιούσα, δημιουργεί εξαιρετικά ανησυχητικές καταστάσεις στην οικονομία και η κυβέρνηση φαίνεται να παρακολουθεί, στην ουσία, αυτή την εξέλιξη.

Παρεμπιπτόντως, θα μου επιτρέψετε, κύριε Πρόεδρε, να κάνω μια αναφορά σε κάτι που δεν αφορά το νομοσχέδιο, αλλά αφορά χιλιάδες πολίτες, διότι αυτές τις μέρες με κάποιες επιχειρούμενες παρεμβάσεις στο ψηφιακό σύστημα του ΕΦΚΑ το 30% έως 40% των πολιτών που είναι ασφαλισμένοι είναι ανασφάλιστοι, φαίνονται στο σύστημα, δηλαδή, ανασφάλιστοι και είναι άνθρωποι οι οποίοι έχουν ανάγκη να κάνουν επείγουσες εξετάσεις. Παρακαλώ αυτό το θέμα να εξεταστεί από τους αρμόδιους.

Κύριε Πρόεδρε, στην εποχή ακριβώς αυτής της πολύ μεγάλης έντασης και ανασφάλειας που δημιουργεί η ακρίβεια, έχουμε ένα ακόμα φαινόμενο που πραγματικά τσουρουφλίζει την ψυχή χιλιάδων πολιτών που είναι αναγκασμένοι να ενοικιάζουν σπίτι. Τα ενοίκια έχουν πάρει κι αυτά, ιδιαίτερα τον τελευταίο καιρό, μια εκρηκτική εξέλιξη και δεν φαίνεται να υπάρχει καμία βούληση παρέμβασης. Θα μπορούσε, λέω εγώ, η κυβέρνηση να μειώσει ένα σημαντικό ποσοστό των φόρων που πληρώνουν οι ιδιοκτήτες από τα εισπραττόμενα ενοίκια και να τα αποδώσει στους ενοικιαστές, ώστε πραγματικά να υπάρξει μια αποτελεσματική παρέμβαση σ’ ένα καθεστώς εξαιρετικά δύσκολο για χιλιάδες νοικοκυριά.

Άκουσα τον αξιότιμο Εισηγητή της Νέας Δημοκρατίας, που δεν παύει να αφήνει υπονοούμενα και έτσι κεντρίζει και το δικό μας ενδιαφέρον, ο οποίος ουσιαστικά μας είπε ότι αυτός είναι πολύ καλά διαβασμένος ενώ εμείς δεν είμαστε τόσο καλά, αλλά μάλλον συνελήφθη αδιάβαστος, ο κ. Παπαδημητρίου. Εάν διαβάσει κανείς τις καταγγελίες των συλλόγων δανειοληπτών σε ό,τι αφορά τη λειτουργικότητα και την εύκολη πρόσβαση του πολίτη στην περίφημη πλατφόρμα για τα ζητήματα της πρώτης κατοικίας και ενώ υποτίθεται υπάρχει αυτή η πλατφόρμα, θα δει ότι δεν είναι πάνω από 3.000 οι άνθρωποι που έχουν κατορθώσει να ζητήσουν από αυτό το σύστημα προστασία, όταν 25.000 με 26 χιλιάδες είναι οι προβλεπόμενοι πλειστηριασμοί για το τρέχον έτος.

Θα έλεγα, επίσης, εδώ, πριν πάω στο επόμενο θέμα, κύριε Πρόεδρε, ότι είναι εξαιρετικά περιορισμένα, επίσης, τα κριτήρια με τα οποία μπορεί κάποιος να πάρει επίδομα ενοικίου. Στον ΟΑΕΔ, κύριε Πρόεδρε, όπου υπάγεται πλέον ο παλιός Οργανισμός Εργατικής Κατοικίας, υπάρχουν 3 δις που αφορούν τον Οργανισμό Εργατικής Κατοικίας και δεν μπορεί κανείς αυτά τα χρήματα να τα χρησιμοποιήσει πλην για ζητήματα που αφορούν την εργατική κατοικία. Από εκεί θα μπορούσε ένα ποσοστό των χρημάτων - καταθέτω προτάσεις, πιστεύω πρακτικές, κύριε Πρόεδρε - να διευρύνει περισσότερο τη δυνατότητα όσων μπορούν να υπαχθούν στο επίδομα ενοικίου και έτσι πραγματικά οικογένειες που χειμάζονται στον τομέα αυτό να πάρουν μια μικρή ανάσα και, παράλληλα, ναι κύριε Πρόεδρε, σαν πολιτικό σύστημα, εγώ το λέω γενικά - και κυβέρνηση και αντιπολίτευση και όλοι μαζί - όλοι ξέρουμε τώρα τι έχει γίνει και ποιοι έχουν ευθύνες για το ότι ξεσπιτώνονται χιλιάδες Έλληνες και χάνουν τα σπίτια τους και όλοι ξέρουμε τι σημαίνει για κάθε ελληνική οικογένεια το σπίτι, το κεραμίδι που μας έλεγαν οι πατεράδες μας και οι παππούδες μας. Θα μπορούσε, λοιπόν, να ξεκινήσει ένα πρόγραμμα λαϊκής κατοικίας, να διευρύνουμε τη δυνατότητα των ανθρώπων που θα έχουν σπίτι. Κύριε Πρόεδρε, είμαστε μια χώρα που απειλούμεθα και, όπως έλεγε ο Τιβέριος το 120 στους Ρωμαίους - πήρατε με την τοκογλυφία τα σπίτια και τα χωράφια των ανθρώπων αυτών - ποιος θα πολεμήσει να υπερασπιστεί τη Ρώμη; Τι θα κάνουν αυτοί οι άνθρωποι, θα υπερασπιστούν τη φτώχεια τους εάν χρειαστεί; Ελπίζω να μην χρειαστεί ποτέ, αλλά ελπίζω να γίνεται και κατανοητή η αναφορά μου.

Πάω τώρα στο ζήτημα του ΕΝΦΙΑ. Κύριε Πρόεδρε, πολιτεύομαι σε μια περιοχή που θεωρείται από τις πιο χαμηλά εισοδηματούχες περιοχές, τη Δυτική Αθήνα. Ωραία, είπε ο κύριος Υπουργός αυτά που είπε. Εγώ να σεβαστώ αυτά που είπε, αλλά επειδή, με όλα αυτά που ακούγονται, έχουμε καταντήσει όλοι να είμαστε «δύσπιστοι Θωμάδες», ας μας καταθέσει ο κύριος Υπουργός έναν αριθμό, 5.000 – 10.000 περιπτώσεων οικογενειών που πληρώνουν και έχουν ακίνητη περιουσία πάνω από 1 εκατομμύριο, πάνω από 500.000, πάνω από 200.000 κι εάν θέλει ο κύριος Υπουργός κι εάν θέλουμε ως πολιτικό σύστημα να κάνουμε μια κίνηση όλοι μαζί, θα ήταν εξαιρετικά χρήσιμο αυτή την πολύ δύσκολη περίοδο να απαλλάξουμε οικογένειες με αναπηρία 80% από τον ΕΝΦΙΑ σε διαμερίσματα όχι απεριόριστα, 80 έως 100 τετραγωνικά, όπως και ανέργους, χαμηλοεισοδηματίες, χαμηλοσυνταξιούχους. Να κάνουμε μια κίνηση που πραγματικά θα αγγίξει τους ανθρώπους που έχουν ανάγκη τέτοιας στήριξης.

Σε ό,τι αφορά τα ενεργειακά. Κύριε Πρόεδρε, επειδή είστε ένας άνθρωπος που ασχολείστε με το περιβάλλον, έχετε αγάπη και είναι ενδιαφέρον γιατί δεν έχουμε όλοι οι άνθρωποι τις ίδιες επιλογές, θέλω να σας πω ότι στην Ελλάδα έχουμε 3,5 εκατομμύρια νοικοκυριά χωρίς ηλιακό, σε μια χώρα που ο ήλιος είναι τόσο δυνατός και τόσο πλούσιος. Ξέρετε τι σημαίνει αυτό για την κατανάλωση ενέργειας; Είναι το 15%! Εάν, δηλαδή, η κυβέρνηση αντί να επιδοτεί την αλλαγή ψυγείου ή αντί να βάζει ενδεχομένως και πράγματα όχι τόσο μεγάλης προτεραιότητας στο Πρόγραμμα Ανάκαμψης, έβαζε ένα μικρό πρόγραμμα να επιδοτεί τον ηλιακό σε σπίτια που δεν έχουν ηλιακό, θα ήταν εξαιρετικά σημαντικό και θα περιόριζε την εξάρτηση της χώρας.

Θα έλεγα και κάτι ακόμα. Είχα κάνει εδώ και δέκα χρόνια, στην τότε κυβέρνηση του ΠΑΣΟΚ που ήμουν βουλευτής επί 12 χρόνια, μία πρόταση να δώσουμε επιδοτούμενο δάνειο για εγκατάσταση μικρής μονάδας φωτοβολταϊκών σε αγροτικές κατοικίες, σε ευάλωτα νοικοκυριά, στους ΤΟΕΒ, στους ΓΟΕΒ και στους Δήμους, να γίνει, δηλαδή, ένα τέτοιο πρόγραμμα που πραγματικά να μπορεί να περιορίσει αυτού του είδους τις ανάγκες σε ένα πολύ μεγάλο βαθμό.

Κλείνω, κύριε Πρόεδρε, λέγοντας ότι θα ήταν εξαιρετικά χρήσιμο να αντιμετωπιστεί το ζήτημα των αγροτών. Είμαστε σε μια περίοδο όπου η διατροφή θα αναδειχτεί το πρώτο και μεγάλο ζητούμενο, όχι μόνο γιατί προέκυψε ο πόλεμος ή οι εξελίξεις οι γενικότερες, αλλά γιατί ανεβαίνει ο μέσος όρος της οικονομίας και στην Ινδία και στην Κίνα. Οι λαοί αυτοί αρχίζουν να απαιτούν να έχουν στο τραπέζι τους πολύ περισσότερα πράγματα. Αυτό θα δημιουργήσει μεγάλες ελλείψεις και μεγάλη ζήτηση προς τα εκεί. Η Ελλάδα, λοιπόν, μπορεί να μην έχει πάρα πολύ μεγάλες εκτάσεις, αλλά ο κλήρος, όπως ξέρετε πολύ καλά, είναι πολυκερματισμένος. Επιτέλους, εδώ και 20 χρόνια σταμάτησαν οι περίφημοι αναδασμοί. Και οι αναδασμοί αλλά και πολιτικές που θα στηρίξουν πραγματικά τον αγροτικό κόσμο -προσυπογράφω αυτά που είπε ο συνάδελφος βουλευτής κ. Κόκκαλης, γιατί πραγματικά είναι γνώστης τέτοιων ζητημάτων- για να μπορέσουμε πραγματικά να στηρίξουμε τη χώρα.

Να πω κλείνοντας, κύριε Πρόεδρε, σε ό,τι αφορά τα ενεργειακά να εξεταστεί η περίπτωση των αυτοκινητιστών που βρίσκονται σε μεγάλο αδιέξοδο, των ταξί και των φορτηγών.

Και να πω και κάτι ακόμα, κύριε Πρόεδρε. Το ψωμί πήρε τα πάνω του. Ξέρουμε πολύ καλά πώς εξελίσσονται τα πράγματα. Επιτέλους, όμως, το ψωμί πρέπει να είναι 1 κιλό. Το ξαναλέω το ψωμί που παίρνει ο πολίτης πρέπει να είναι 1 κιλό. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε, κύριε Κουρουμπλή.

Το λόγο έχει ο Υφυπουργός Οικονομικών, ο κ. Απόστολος Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):**  Σας ευχαριστώ, κύριε Πρόεδρε.

Κυρίες και κύριοι συνάδελφοι,, είναι γεγονός ότι βιώνουμε μια ιδιαίτερα κρίσιμη συγκυρία για την παγκόσμια σταθερότητα, ασφάλεια και ευημερία. Μέσα στις δύσκολες αυτές συνθήκες η κυβέρνηση του Κυριάκου Μητσοτάκη με στοχευμένες κινήσεις στηρίζει την κοινωνική συνοχή. Συνεχίζει την πολιτική μείωσης των φορολογικών επιβαρύνσεων, διατηρώντας, ταυτόχρονα την απαιτούμενη δημοσιονομική ισορροπία και δίνει λύσεις σε προβλήματα που έρχονται από το παρελθόν.

Αυτό αναδεικνύεται και από τις διατάξεις του νομοσχεδίου που έρχεται σήμερα προς συζήτηση στη Διαρκή Επιτροπή Οικονομικών Υποθέσεων της Βουλής. Με το νομοσχέδιο αυτό θεσμοθετείται, μεταξύ άλλων θετικών μέτρων, η νέα μείωση του ΕΝΦΙΑ. Αναλάβαμε προεκλογικά συγκεκριμένες δεσμεύσεις απέναντι στους Έλληνες πολίτες πριν από τις εκλογές του 2019. Μία απ΄ αυτές τις δεσμεύσεις ήταν η μείωση του ΕΝΦΙΑ κατά 30% στα φυσικά πρόσωπα. Τον πρώτο κιόλας μήνα της διακυβέρνησής μας το 2019 μειώσαμε τον ΕΝΦΙΑ μεσοσταθμικά κατά 22%.

Με το νομοσχέδιο που συζητάμε σήμερα προχωράμε σε δεύτερη μόνιμη μείωσή του κατά 13%, με εφαρμογή των νέων αντικειμενικών αξιών, υλοποιώντας συνολική μείωση κατά 35% του ΕΝΦΙΑ στα φυσικά πρόσωπα σε σχέση με το 2018 και υπερκαλύπτοντας την προεκλογική μας δέσμευση. Σε απόλυτους αριθμούς μιλάμε για συνολική μείωση του ΕΝΦΙΑ σε φυσικά και νομικά πρόσωπα της τάξης των 860 εκατομμυρίων ευρώ σε σχέση με τον ΕΝΦΙΑ που παραλάβαμε.

Έχει ξεχωριστή σημασία το γεγονός ότι η νέα μείωση του ΕΝΦΙΑ επέρχεται μετά την αναπροσαρμογή των αντικειμενικών αξιών. Η δύσκολη εξίσωση που κληθήκαμε να επιλύσουμε ήταν όχι απλά να αμβλύνουμε αλλά να εξουδετερώσουμε τις όποιες αυξήσεις προέκυπταν στον υπολογισμό του ΕΝΦΙΑ από τις νέες αντικειμενικές αξίες και αυτή την εξίσωση τη λύσαμε επιτυχώς. Ο ΕΝΦΙΑ μειώνεται παρά την αύξηση των αντικειμενικών αξιών στο 60% των προϋπαρχουσών τιμών ζώνης κι αυτό είναι γεγονός αδιαμφισβήτητο. Ό,τι και αν λέει η αξιωματική αντιπολίτευση, ό,τι κι αν λέει όποιος θέλει να κάνει το άσπρο μαύρο, είναι βέβαιο ότι θα κρίνουν οι ίδιοι οι πολίτες. Πώς; Με τον μόνο αδιαμφισβήτητο τρόπο, τα εκκαθαριστικά του ΕΝΦΙΑ. Εκεί θα φανεί η αλήθεια, όπως, φάνηκε και τον Ιούλιο του 2019, όταν και τότε πάλι κάποιοι αμφισβήτησαν την πρώτη μείωση του ΕΝΦΙΑ που έκανε η κυβέρνηση του Κυριάκου Μητσοτάκη.

Σε λιγότερο από δύο μήνες από τώρα, κυρίες και κύριοι συνάδελφοι, 8 στους 10 φορολογούμενους θα δουν νέα μείωση του ΕΝΦΙΑ στα εκκαθαριστικά τους. Σε απόλυτους αριθμούς μιλάμε για περίπου 5 εκατομμύρια φορολογούμενους. 2.200.000 από αυτούς τους φορολογούμενους θα δουν μείωση άνω του 20% και ειδικότερα 900.000 θα δουν μείωση πάνω από 30%. Το 14% περίπου των φορολογουμένων δεν θα δει καμία μεταβολή στον ΕΝΦΙΑ. Αύξηση υπάρχει μόνο για το 6% των φορολογουμένων που στη μεγάλη πλειοψηφία τους είναι ιδιοκτήτες ακινήτων σε περιοχές με μεγάλη αύξηση των τιμών ζώνης είτε σε περιοχές που εντάχθηκαν για πρώτη φορά στο αντικειμενικό σύστημα προσδιορισμού και των οποίων η φορολογία ήταν πολύ χαμηλή έως τώρα. Ακόμα όμως και για το 50% από αυτούς η ετήσια αύξηση δεν θα υπερβαίνει τα 50 ευρώ. Για τα φυσικά πρόσωπα η μείωση του ΕΝΦΙΑ αυτά τα δυόμισι χρόνια θα ανέλθει σε 920 εκατομμύρια ευρώ.

Θα δώσουμε και 4 παραδείγματα που ζήτησαν οι συνάδελφοι Εισηγητές των λοιπών κομμάτων σε περιοχές της Αθήνας.

Διαμέρισμα στο Ηράκλειο Αττικής, 100 τ.μ. στον 3ο όροφο, 12 ετών, το 2021 με τιμή ζώνης 1.100 ευρώ πλήρωσε 343,08 ευρώ ΕΝΦΙΑ. Το 2022 με τιμή ζώνης 1.500 ευρώ θα πληρώσει 243,92 ευρώ ΕΝΦΙΑ, δηλαδή, με αύξηση περιουσίας κατά 36,36% ο φόρος μειώνεται κατά 29,05%.

Διαμέρισμα στο Περιστέρι, 90 τ.μ. ισόγειο, 20 ετών, το 2021 1.100 ευρώ η τιμή ζώνης πλήρωσε φόρο 244,76 ευρώ. Το 2022 η τιμή ζώνης ανεβαίνει στα 1.450 ευρώ και θα πληρώσει φόρο 185,22 ευρώ, δηλαδή, ενώ αυξάνεται η περιουσία του κατά 31,82% ο φόρος του μειώνεται κατά 24,32%.

Διαμέρισμα στη Νέα Σμύρνη, 120 τ.μ., 2ος όροφος, 17 ετών, το 2021 με τιμή ζώνης 1.200 ευρώ πλήρωσε φόρο 394,63 ευρώ. Το 2022 η τιμή ζώνης ανεβαίνει στα 1.500 ευρώ και θα πληρώσει φόρο 279,97 ευρώ. Ενώ, δηλαδή, η αξία της περιουσίας του αυξάνεται κατά 25% θα πληρώσει φόρο 29,05% λιγότερο.

Ένα διαμέρισμα στη Νέα Φιλαδέλφεια Αττικής, 75 τ.μ. στον 2ο όροφο, 8 ετών, το 2021 με τιμή ζώνης 1.200 ευρώ πλήρωσε φόρο 252,25 ευρώ. Το 2022 η τιμή ζώνης ανεβαίνει στα 1.500 ευρώ και ο φόρος που θα πληρώσει στα 178,16 ευρώ, δηλαδή, ενώ η περιουσία του αυξάνεται κατά 25% ο φόρος του μειώνεται κατά 29,37%.

Κάποιοι συνάδελφοι είπαν εδώ για 10.000 παραδείγματα, θα μπορούσα να σας φέρω 5 εκατομμύρια παραδείγματα, γιατί 5 εκατομμύρια πολίτες από τους 6.200.000 που πληρώνουν φόρο ΕΝΦΙΑ θα δουν μείωση. Άρα τα παραδείγματα είναι χιλιάδες.

Με τη νομοθετική μας παρέμβαση για τον ΕΝΦΙΑ εισάγουμε τις εξής βασικές μεταβολές στο φόρο μέσω μόνιμων μέτρων με άμεσα ωφελούμενους τους πολίτες. Πρώτον, μειώνουμε το φόρο ακόμη και για ακίνητα σε ζώνες στις οποίες αυξήθηκαν οι τιμές. Αξιοποιώντας πλήρως τον διαθέσιμο δημοσιονομικό χώρο και παρά το γεγονός ότι με τις νέες αντικειμενικές αξίες επήλθε αύξηση των τιμών στο 60% των ζωνών. Πετυχαίνουμε μείωση του φόρου ακόμη και για ακίνητα σε ζώνες στις οποίες αυξήθηκαν οι τιμές τους.

Αποτέλεσμα των συντονισμένων ενεργειών μας είναι η μείωση του βασικού φόρου των κτισμάτων στο 65% των προυπαρχουσών ζωνών, η διατήρηση του φόρου στα ίδια επίπεδα για το 34% των ζωνών και η αύξηση του φόρου μόλις για το 1% των ζωνών. Συγκεκριμένα για τιμές ζώνης από 751 ως 1.500 ευρώ ο συντελεστής διαμορφώθηκε στα 2,80 ευρώ το τετραγωνικό, ενώ με όσα ίσχυαν μέχρι σήμερα για τιμές ζώνης από 751 έως 1.050 ευρώ ο συντελεστής ήταν 2,90 ευρώ το τετραγωνικό και για τιμές ζώνης από 1.051 έως 1.500 ευρώ ο συντελεστής ήταν 3,70 ευρώ το τετραγωνικό. Για τιμές ζώνης από 1.501 ευρώ έως 2500 ευρώ ο συντελεστής διαμορφώθηκε σε 3,70 ευρώ το τετραγωνικό ενώ με όσα ισχύουν μέχρι σήμερα για τιμές ζώνης από 1.501 έως 2.000 ευρώ ο συντελεστής στα 4,50 ευρώ το τετραγωνικό και για τιμές ζώνης από 2.001 ευρώ έως 2.500 ευρώ ο συντελεστής ήταν 6,00 ευρώ το τετραγωνικό. Για τιμές ζώνης από 2.501 έως 3.000 ευρώ ο συντελεστής μειώθηκε στα 4,5 ευρώ το τετραγωνικό ενώ μέχρι σήμερα ήταν 7,60.

Δεύτερον, καταργούμε τον συμπληρωματικό φόρο των φυσικών προσώπων και αλλάζουμε τον υπολογισμό του κύριου φόρου. Ο συμπληρωματικός φόρος για τα φυσικά πρόσωπα έως τώρα επιβαλλόταν εφόσον η συνολική αξία της ακίνητης περιουσίας υπερέβαινε τις 250.000 ευρώ. Με το παρόν νομοσχέδιο καταργούμε τον συμπληρωματικό φόρο και τον ενσωματώνουμε στον κύριο φόρο των φυσικών προσώπων. Ο κύριος αυτός φόρος υπολογίζεται επί της αξίας του ακινήτου και μόνο για ακίνητα που η αξία τους υπερβαίνει τις 400.000 ευρώ και εφόσον η συνολική αξία της ακίνητης περιουσίας του φορολογούμενου υπερβαίνει τις 300.000 ευρώ.

Τρίτον, προχωράμε σε διόρθωση στρεβλώσεων και αδικιών του παρελθόντος με στόχο ένα φόρο πιο ορθολογικό και πιο αναλογικό. Μέσω των παρεμβάσεων μας, δηλαδή με μείωση των συντελεστών του κύριου φόρου τόσο σε κτίσματα όσο και σε οικόπεδα, καθώς και με την ενοποίηση των κλιμακίων υπολογισμού φόρου κτισμάτων και οικοπέδων για χαμηλές και μεσαίες τιμές ζώνης ο νέος ΕΝΦΙΑ γίνεται ορθολογικότερος και πιο αναλογικός. Οι αλλαγές αυτές αφορούν τόσο τα φυσικά, όσο και τα νομικά πρόσωπα. Την ίδια στιγμή, θέλοντας να διευκολύνουμε τους φορολογούμενους πολίτες θεσπίζεται η πάγια δυνατότητα αποπληρωμής του ΕΝΦΙΑ σε 10 δόσεις από 6 που ήταν στην πράξη έως σήμερα. Καταληκτική πληρωμή της τελευταίας δόσης είναι ο Φεβρουάριος.

Αναφορικά με τις εκπτώσεις του φόρου ισχύουν τα εξής για τα φυσικά πρόσωπα: η μείωση του φόρου με βάση τη συνολική αξία της περιουσίας η οποία χορηγείται από το 2019 για κάθε έτος θα χορηγείται εφεξής σε μόνιμη βάση. Αυξάνονται σημαντικά οι συντελεστές έκπτωσης του φόρου των φυσικών προσώπων για τη μικρομεσαία ιδιοκτησία. Συγκεκριμένα, η έκπτωση διαμορφώνεται σε 30% για αξία περιουσίας έως 100.000 ευρώ αντί για αξία περιουσίας έως 60.000 ευρώ που ισχύει μέχρι σήμερα και σε 25% αντί για 20% που ισχύει σήμερα για συνολική αξία περιουσίας μέχρι και 150.000 ευρώ. Ουσιαστικά με αυτή τη ρύθμιση ωφελούνται επιπλέον 1.100.000 φορολογούμενοι πολίτες. Για τα οικόπεδα οι μειώσεις του φόρου είναι ακόμα μεγαλύτερες δεδομένης της μείωσης του συντελεστή φορολόγησης σε όλες σχεδόν τις φορολογικές ζώνες. Σημειώνεται, ότι εξακολουθούν να ισχύουν οι εκπτώσεις από το φόρο για τους φορολογούμενους με οικονομική αδυναμία πληρωμής ακόμα και για τα Άτομα με Ειδικές Ανάγκες.

Κυρίες και κύριοι συνάδελφοι, οι στοχευμένες φορολογικές ελαφρύνσεις που φέρνει το νομοσχέδιο που συζητάμε δεν περιορίζονται μόνο στον ΕΝΦΙΑ. Το αντίθετο. Στο νομοσχέδιο αυτό περιλαμβάνεται μεταξύ άλλων η μόνιμη μείωση του Φ.Π.Α στα λιπάσματα από τα 13% στο 6%, μια ακόμη έμπρακτη στήριξη στην πρωτογενή παραγωγή της χώρας. Για την περαιτέρω στήριξη του πρωτογενούς τομέα της χώρας καθορίζεται για το τρέχον έτος από την 1η Ιανουαρίου 2022 μηδενικός συντελεστής Ειδικού Φόρου Κατανάλωσης στο πετρέλαιο εσωτερικής καύσης που χρησιμοποιείται στη γεωργία. Ο μηδενικός αυτός συντελεστής θα χορηγηθεί με τη μορφή επιστροφής του ποσού του Ειδικού Φόρου Κατανάλωσης για όλους τους κατά κύριο επάγγελμα αγρότες. Το ύψος της επιστροφής θα οριοθετείται από τον αριθμό των στρεμμάτων και το είδος της καλλιέργειας που δηλώνεται στο ΟΣΔΕ σε συνδυασμό με τα τιμολόγια αγοράς πετρελαίου κίνησης όπως θα δηλωθούν από το δίκτυο εμπορίας καυσίμων στη φορολογική αρχή mydata.

Παράλληλα, παρατείνεται μέχρι τον Ιούνιο του 2022 η προθεσμία υποβολής αίτησης για την υπαγωγή στο καθεστώς αναστολής επιβολής του Φ.Π.Α. νεόδμητων ακινήτων που πωλούνται με αναδρομική ισχύ μάλιστα από την 1η Ιανουαρίου 2022. Στόχος της παράτασης αυτής είναι η τόνωση της αγοράς ακινήτων.

Με σκοπό την περαιτέρω διευκόλυνση εφαρμογής του ευεργετικού φορολογικού καθεστώτος των προσώπων που μεταφέρουν τη φορολογική τους κατοικία στην Ελλάδα και καταλαμβάνουν νέες θέσεις εργασίας διευκρινίζονται τα θέματα που σχετίζονται με τις προθεσμίες της αίτησης υπαγωγής. Επίσης, παρέχεται η δυνατότητα συμπλήρωσης ελλείποντος δικαιολογητικού μέχρι την 31η Μαρτίου του επόμενου έτους. Ειδικά για το έτος 2021, λόγω των ιδιαίτερων συνθηκών που έχουν δημιουργηθεί, η προηγούμενη προθεσμία αντί για 31 Μαρτίου 2022 λήγει στις 29 Απριλίου 2022. Ακόμη, προβλέπεται ότι οι εκκρεμείς αιτήσεις που υποβάλλονται μέχρι και την 30η Ιουνίου 2022 και αφορούν ανάληψη υπηρεσίας που πραγματοποιήθηκε μέχρι την 31η Ιουλίου 2021 επιτρέπεται να εξεταστούν από τη φορολογική διοίκηση και να κριθούν για το έτος 2021.

Με διάταξη του νομοσχεδίου παρέχεται η δυνατότητα, εφόσον πληρούνται συγκεκριμένες προϋποθέσεις, παροχής πλήρους φορολογικής έκπτωσης του κόστους δανεισμού για φορολογούμενους που ανήκουν σε ενοποιημένο όμιλο που έως τώρα ήταν 30%. Προχωράμε, επίσης, σε διεύρυνση της απαλλαγής από τον φόρο κληρονομιάς των κοινών τραπεζικών λογαριασμών που βρίσκονται στην αλλοδαπή και των επενδυτικών προϊόντων σε ευρώ ή και σε ξένο νόμισμα όταν περιέρχονται στους συνδικαιούχους. Μέτρο διευκόλυνσης συνιστά και η εξόφληση σε οκτώ δόσεις του Φόρου Εισοδήματος των φυσικών και νομικών προσώπων της φορολογικής δήλωσης για το 2021. Ειδικά για τα φυσικά πρόσωπα που συμμετέχουν σε νομικές οντότητες που έχουν απλογραφικά βιβλία ο αριθμός των δόσεων για την εξόφληση του φόρου θα είναι 6 με την πρώτη δόση να καταβάλλεται στις 30 Σεπτεμβρίου.

Κυρίες και κύριοι συνάδελφοι, αναφέρθηκα πριν σε διατάξεις του νομοσχεδίου που δίνουν λύσεις σε προβλήματα που έρχονται από το παρελθόν. Καταρχάς, αναφέρομαι στην Ενσωμάτωση στην Εθνική Νομοθεσία της Ευρωπαϊκής Οδηγίας 1159/2021 σχετικά με προσωρινές απαλλαγές από τον Φ.Π.Α. εισαγωγών και ορισμένων παραδόσεων αγαθών και παροχών υπηρεσιών με σκοπό την αντιμετώπιση της πανδημίας. Η Οδηγία 1159/2021 τροποποιεί την Οδηγία για τον Φ.Π.Α. 2006/112/EK του Συμβουλίου και ενσωματώνεται στις εθνικές μας διατάξεις με τροποποίηση του Άρθρου 27 του Κώδικα Φ.Π.Α. Με τη συγκεκριμένη Οδηγία απαλλάσσονται αναδρομικά από την 1η Ιανουαρίου 2021 από τον Φ.Π.Α. οι εισαγωγές και οι παραδόσεις αγαθών, καθώς και η παροχή υπηρεσιών σχετιζόμενων με τα αγαθά αυτά, οι οποίες διενεργούνται από την Ευρωπαϊκή Επιτροπή ή Ενωσιακό Οργανισμό ή Φορέα κατά την εκτέλεση των καθηκόντων που τους έχουν ανατεθεί με σκοπό την αντιμετώπιση της πανδημίας covid19. Πρόκειται για προμήθεια αγαθών και υπηρεσιών με Ευρωπαϊκά Όργανα εκ μέρους των κρατών μελών προκειμένου να ανταποκριθούν στις συνθήκες έκτακτης ανάγκης που επιβλήθηκαν από την πανδημία ώστε να μεγιστοποιηθεί η αποδοτικότητα των ευρωπαϊκών κονδυλίων που προορίζονται για το δημόσιο συμφέρον και ειδικότερα για την αντιμετώπιση εκτάκτων καταστάσεων.

Στο σημείο αυτό, θέλω να αναφερθώ εκτενέστερα σε κάποιες ακόμη πολύ σημαντικές ρυθμίσεις, που εισάγονται με το νομοσχέδιο. Πρόκειται για την ενσωμάτωση στην ελληνική νομοθεσία της Οδηγίας 1151 του 2020, η οποία τροποποιεί την υφιστάμενη Οδηγία 83/92/ΕΟΚ για την εναρμόνιση των διαρθρώσεων των ειδικών φόρων κατανάλωσης που επιβάλλονται στην αλκοόλη και τα αλκοολούχα ποτά.

Με τις εν λόγω διατάξεις τροποποιούνται οι διατάξεις του Εθνικού Τελωνειακού Κώδικα για τη φορολόγηση των αλκοολούχων. Κυρίως, όμως, επιλύονται προβλήματα που σχετίζονται με το καθεστώς των λεγόμενων «διήμερων μικρών αποσταγματοποιών». Ουσιαστικά, δίνεται λύση στο πρόβλημα που ανέκυψε με την καταδίκη της χώρας μας, από το Δικαστήριο της Ευρωπαϊκής Ένωσης, σχετικά με την εφαρμογή της ευρωπαϊκής Οδηγίας 92/83/ΕΟΚ για τα αλκοολούχα προϊόντα.

Να υπενθυμίσω ότι, τέσσερις μόλις ημέρες μετά τις τελευταίες εκλογές στις 11 Ιουλίου του 2019, εκδόθηκε η απόφαση του Ευρωπαϊκού Δικαστηρίου ΥΠΟΘΕΣΗ C91/18, με την οποία διαπιστώθηκε η παράβαση της χώρας μας 2011/4145, για την επιβολή μειωμένων συντελεστών ειδικού φόρου σε συγκεκριμένα αλκοολούχα ποτά. Με την έκδοση της εν λόγω καταδικαστικής απόφασης, κινητοποιηθήκαμε άμεσα, καθώς η Οδηγία 83 του 1992 τελούσε σε διαδικασία αναθεώρησης.

Να υπενθυμίσω ότι η Ελλάδα μέχρι τότε είχε κατοχυρώσει, σε επίπεδο Ευρωπαϊκής Ένωσης, μειωμένο κατά 50% συντελεστή ειδικού φόρου κατανάλωσης μόνο για το ούζο. Ταυτόχρονα, όμως, εφάρμοζε κατά παρέκκλιση της εν λόγω ενωσιακής Οδηγίας 92/83/ΕΟΚ μειωμένο κατά 50% συντελεστή ειδικού φόρου κατανάλωσης, ήτοι 12,25 ευρώ ανά λίτρο άνυδρο, στο τσίπουρο των συστηματικών αποσταγματοποιών που είναι επαγγελματίες ποτοποιοί, αλλά και συντελεστή 0,59 ευρώ ανά κιλό, ήτοι 1,49 ευρώ ανά λίτρο άνυδρο, στο προϊόν απόσταξης των διήμερων.

Με την έκδοση της καταδικαστικής απόφασης, ξεκίνησε αμέσως μια συλλογική και συγκροτημένη προσπάθεια για την κατοχύρωση, στο πλαίσιο της αναθεώρησης της συγκεκριμένης ευρωπαϊκής Οδηγίας, των μειωμένων συντελεστών που εφάρμοζε για τα εν λόγω προϊόντα η Ελλάδα και για τους οποίους είχε διαπιστωθεί παραβίαση του ενωσιακού δικαίου.

Ταυτόχρονα, προβήκαμε σε συντονισμένες ενέργειες και επαφές με τις αρμόδιες Υπηρεσίες της Ευρωπαϊκής Επιτροπής, ώστε να ανασταλεί η εκτέλεση της καταδικαστικής απόφασης του ΔΕΕ μέχρι να λήξει η διαδικασία της αναθεώρησης της οικείας Οδηγίας. Η προσπάθειά μας αυτή στέφθηκε με επιτυχία και κατέληξε σε μια νέα Οδηγία -την 1151 του 2020 – τον Ιούλιο του 2020, με την οποία κατοχυρώθηκαν μειωμένοι συντελεστές ειδικού φόρου κατανάλωσης, σε σχέση με τον κανονικό συντελεστή ειδικού φόρου κατανάλωσης που είναι 24,5 ευρώ ανά λίτρο άνυδρο, υπέρ της Ελλάδας:

Πρώτον, κατά 50% στο τσίπουρο των συστηματικών αποσταγματοποιών, επαγγελματίες ποτοποιοί. Δηλαδή, 12,25 ευρώ ανά λίτρο άνυδρο.

Δεύτερον, κατά 85% στο παραδοσιακό προϊόν απόσταξης των διήμερων αποσταγματοποιών, δηλαδή 3,70 ευρώ ανά λίτρο άνυδρο. Μάλιστα, το μέγεθος επιτυχίας μας γίνεται αντιληπτό αν αναλογιστεί κανείς ότι η Ελλάδα είναι η μόνη χώρα, η οποία έχει κατοχυρώσει, στο επίπεδο της Ευρωπαϊκής Ένωσης, συντελεστή μικρότερο του 50% για αλκοολούχο προϊόν.

Τρίτον, το προϊόν απόσταξης των διήμερων φορολογείται πλέον κατ’ αναλογία με τα υπόλοιπα αλκοολούχα ποτά ανά λίτρο άνυδρο αιθυλικής αλκοόλης και όχι ανά κιλό.

Επιπλέον, με τις διατάξεις του νομοσχεδίου προβλέπεται πιστοποίηση για τους μικρούς ανεξάρτητους παραγωγούς αλκοολούχων, καθορίζονται κατά περίπτωση σχετικές διαδικασίες και εισάγονται οι αναγκαίες εξουσιοδοτικές διατάξεις για τον καθορισμό των λεπτομερειών με αποφάσεις των αρμόδιων Υπουργών.

Περαιτέρω, με αφορμή τις τροποποιήσεις που επέρχονται στη φορολόγηση του προϊόντος απόσταξης των διήμερων, συμπεριλήφθηκαν στο νομοσχέδιο και διατάξεις τροποποίησης ενός ακόμη βασικού νόμου - του ν.2969 του 2001- για την αιθυλική αλκοόλη και τα αλκοολούχα προϊόντα. Με τις εν λόγω διατάξεις, γίνονται οι αναγκαίες προσαρμογές στο καθεστώς των διήμερων. Επέρχονται, όμως, και σημαντικές βελτιώσεις για τη στήριξή τους.

Ειδικότερα, με τη νέα αποστακτική περίοδο, ήτοι από την 1η Αυγούστου 2022, δίνεται η δυνατότητα στους διημέρους μικρούς αποσταγματοποιούς να αποστάζουν, πέραν των λοιπών επιτρεπόμενων σήμερα πρώτων υλών, οινοποιήσιμες ποικιλίες σταφυλιών και σύκα.

Προβλέπεται, σε εξαιρετικές περιπτώσεις, με Κοινή Απόφαση των αρμόδιων Υπουργών Οικονομικών και Αγροτικής Ανάπτυξης και Τροφίμων, η απόσταξη επιτραπέζιων σταφυλιών, των οποίων η ποιότητα υποβαθμίστηκε λόγω των καιρικών συνθηκών.

Παραμένει η απαλλαγή από την υποχρέωση έκδοσης φορολογικών στοιχείων των διήμερων, οι οποίοι παράγουν το προϊόν απόσταξης αποκλειστικά για κατανάλωση από τους από τους ίδιους ή τα μέλη της οικογένειάς τους, με παράλληλη απαγόρευση της εμπορίας και γίνεται αναγωγή του ισχύοντος ανώτατου ορίου, για το οποίο εφαρμόζεται η εν λόγω απαλλαγή από 120 κιλά τελικού ένυδρου προϊόντος σε 51 λίτρα άνυδρα αιθυλικής αλκοόλης, ανά αποστακτική περίοδο και ανά πρόσωπο.

Εξαιρούνται, σε απόλυτη ευθυγράμμιση με τα ισχύοντα στη νομοθεσία Φ.Π.Α., από την έκδοση λογιστικών στοιχείων και την τήρηση Βιβλίων, οι διήμεροι που είναι ταυτόχρονα αγρότες του ειδικού καθεστώτος Φ.Π.Α. Για τον έλεγχο της διακίνησης του προϊόντος απόσταξης, στην περίπτωση αυτή, προβλέπεται δήλωση διακίνησης.

Απλοποιούνται οι διοικητικές διαδικασίες για την έκδοση άδειας απόσταξης και δεν απαιτείται πλέον η προσκόμιση βεβαίωσης στον ΔΑΟΚ των οικείων περιφερειακών ενοτήτων ή του οικείου δήμου για εκτάσεις μέχρι ένα στρέμμα. Πλέον, θα προσκομίζεται αντίγραφο οριστικοποιημένης δήλωσης συγκομιδής, την οποία μπορούν να εκδώσουν οι ίδιοι οι διήμεροι, μέσω του σχετικού ηλεκτρονικού συστήματος.

Τέλος, προς αποκατάσταση της νομοθέτησης της προηγούμενης κυβέρνησης, επαναφέρεται άμεσα, με την ισχύ του νόμου, η δυνατότητα χονδρικής διάθεσης του προϊόντος απόσταξης των διήμερων από σημεία πώλησης αλκοολούχων ποτών, όπως κάβες κ.τλ. Υπενθυμίζω ότι τη δυνατότητα αυτή την κατήργησε ο ΣΥΡΙΖΑ, το 2018, περιορίζοντας σημαντικά τις δυνατότητες διάθεσης του προϊόντος απόσταξης των διήμερων και επιβαρύνοντας, κυρίως, τους μικρούς παραγωγούς απομακρυσμένων περιοχών.

Προς την ίδια κατεύθυνση της διευκόλυνσης, δηλαδή της διάθεσης του εν λόγω προϊόντος, θεσπίζεται άμεσα, με την έναρξη ισχύος του νόμου, παράλληλα με την επίσημη ονομασία «προϊόν απόσταξης διήμερων», η κοινή εμπορική ονομασία «παραδοσιακό απόσταγμα διήμερων» για χρήση από τα σημεία λιανικής πώλησης, όπως π.χ. τα καταστήματα εστίασης.

Κυρίες και κύριοι συνάδελφοι, όπως ανέφερα και στην αρχή της ομιλίας μου, το νομοσχέδιο που συζητάμε σήμερα έχει αναμφισβήτητα θετικό πρόσημο. Έχει συγκεκριμένη στόχευση που δεν αποκλίνει από τη διαρκή προσπάθεια της Κυβέρνησης να μειώνει τις φορολογικές επιβαρύνσεις και να λαμβάνει πρόσθετα μέτρα για να στηρίξει την κοινωνία, μέσα σε δύσκολες αντίξοες συνθήκες και πρωτόγνωρες καταστάσεις. Η προσπάθεια αυτή της Κυβέρνησης του Κυριάκου Μητσοτάκη αποτιμάται θετικά από τους πολίτες, οι οποίοι γνωρίζουν και να κρίνουν και να συγκρίνουν.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε πολύ τον Υφυπουργό κ. Βεσυρόπουλο.

Κύριε Υπουργέ, θα έχουμε, τη Δευτέρα, τη χρονική άνεση να συζητήσουμε επί των άρθρων. Παράκληση μόνο να ξαναδούμε το άρθρο 50, το οποίο αναφέρεται στην επιστροφή του ειδικού φόρου κατανάλωσης πετρελαίου και αφορά αποκλειστικά στη γεωργική χρήση. Πρέπει να δούμε –καταλαβαίνοντας, βεβαίως, τα ασφυκτικά οικονομικά περιθώρια, μέσα στα οποία κινείστε- τι γίνεται με τον κτηνοτρόφο και το μελισσοκόμο. Δύο κατηγορίες, δύο κλάδοι μεγάλοι, οι οποίοι πλήττονται από την ακρίβεια, από τις αυξημένες τιμές στα καύσιμα. Γνωρίζω την ευαισθησία σας για το θέμα. Θερμή παράκληση να ξαναδούμε το συγκεκριμένο άρθρο.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** *(ομιλεί εκτός μικροφώνου)* Ο ΣΥΡΙΖΑ το έκανε για τελευταία φορά στους αγρότες.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Οι αγρότες πήραν επιστροφή του ειδικού φόρου κατανάλωσης στο αγροτικό πετρέλαιο, το 2015, επί κυβέρνησης ΣΥΡΙΖΑ.

Να θυμόμαστε και να μην ξεχνάμε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ωραία, σας ευχαριστώ.

Σε αυτό το σημείο ολοκληρώθηκε η συζήτηση επί του σχεδίου νόμου του Υπουργείου Οικονομικών «Εκσυγχρονισμός του πλαισίου λειτουργίας της Επιτροπής Κεφαλαιαγοράς - Πρόγραμμα συνεισφοράς Δημοσίου σε ευάλωτους οφειλέτες μέχρι τη μεταβίβαση της κατοικίας τους στον φορέα απόκτησης και επαναμίσθωσης του κεφαλαίου Α΄ του μέρους δευτέρου του τρίτου βιβλίου του ν. 4738/2020 - Ενσωμάτωση στην ελληνική νομοθεσία των Οδηγιών (ΕΕ) 2020/1151 και (ΕΕ) 2021/1159, νέος μειωμένος Ενιαίος Φόρος Ιδιοκτησίας Ακινήτων (ΕΝ.Φ.Ι.Α.), επείγουσες φορολογικές και τελωνειακές ρυθμίσεις για την αντιμετώπιση ιδίως της ενεργειακής κρίσης και άλλες διατάξεις».

Επόμενη συνεδρίαση τη Δευτέρα, ώρα 13.00, στην ίδια Αίθουσα, με την ακρόαση φορέων.

Ευχαριστώ πολύ τους συναδέλφους, τους κυρίους Υπουργούς και όλους τους συνεργάτες στο Προεδρείο.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ Βολουδάκης Μανούσος – Κωνσταντίνος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κεφαλογιάννης Ιωάννης, Κόνσολας Εμμανουήλ (Μάνος), Κοντογεώργος Κωνσταντίνος, Λεονταρίδης Θεόφιλος, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Σπανάκης Βασίλειος – Πέτρος, Σταμενίτης Διονύσιος, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Παπαδόπουλος Αθανάσιος (Σάκης), Παπανάτσιου Αικατερίνη, Σπίρτζης Χρήστος, Συρμαλένιος Νικόλαος, Τζανακόπουλος Δημήτριος, Τσακαλώτος Ευκλείδης, Αρβανιτίδης Γεώργιος, Κατρίνης Μιχαήλ, Λοβέρδος Ανδρέας, Σκανδαλίδης Κωνσταντίνος, Κομνηνάκα Μαρία και Λογιάδης Γεώργιος.

Τέλος και περί ώρα 13.20΄λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**